Ninmun Final New ge badhalugai team eh nugennaane\nނިންމުން ފައިނަލް: ނިއުގެ ބަދަލުގައި ޓީމެއް ނުގެންނާނެ\nފުޓްބޯޅައިގެ ހުރިހާ ހަރަކާތްތަކުން ސަސްޕެންޑް ކޮށްފައިވާ، ނިއު ރޭޑިއަންޓްގެ ބަދަލުގައި، ދިވެހި ޕްރިމިއާ ލީގަށް އިތުރު ޓީމެއް ނުގެންނަ ގޮތަށް އެފްއޭއެމުން ނިންމާފައިވާ ކަމަށް، އެ އިދާރާގެ ރައީސް ބައްސާމް އަދީލް ޖަލީލް މިއަދު ވިދާޅުވެއްޖެ އެވެ.\nނިއު ރޭޑިއަންޓްގެ ބަދަލުގައި، އެހެން ޓީމެއް ގެނައުމަށް އެފްއޭއެމުން މިދިޔަ މާޗް މަހު ވާހަކަ ދެއްކި އެވެ. އެހެންނަމަވެސް މި މަހު ކުރީ ކޮޅު އެފްއޭއެމްގެ ޖެނަރަލް ސެކެޓްރީ ހުސައިން ޖަވާޒު ވިދާޅުވެފައި ވަނީ، ސަސްޕެންޝަންގައި އޮތް ޓީމެއްގެ ބަދަލުގައި އިތުރު ޓީމެއް ލީގަށް ޕްރަމޮޓް ކުރާނަމަ ގާނޫނީ ގޮތުން ފުށުއަރާ ކަންތައްތަކެއް ހުރި ކަމަށެވެ.\n"ލީގަށް އިތުރު ޓީމެއް ގެނެވޭނެ ހާލަތަކީ ޓީމެއް ރެލިގޭޓް ވުން،" އަވަސް އާ ވާހަކަ ދައްކަމުން ޖަވާޒު ވިދާޅުވެ ފައި ވެ އެވެ. "ނިއު ރޭޑިއަންޓަށް ކުރިމަތި ވެގެން މިއުޅެނީ ސަސްޕެންޝަންގެ ހާލަތެއް، މާދަމާ ވެސް ކޮންގްރެސްއެއް ބާއްވައި ނިއު ރޭޑިއަންޓްގެ ސަސަޕެންޝަން އުވާލިޔަސް އެ ކުލަބަށް މުބާރާތްތަކުގައި ވާދަ ކުރެވޭނެ."\nފުޓްބޯޅައިގެ ހުރިހާ ހަރަކާތްތަކުން ނިއު ރޭޑިއަންޓް ސަސްޕެންޑް ކުރުމަށް އެފްއޭއެމްގެ އެގްްޒެކެޓިވް ކޮމިޓީން ނިންމީ، އެ ކުލަބުގެ ލޯކަލް 10 ކުޅުންތެރިންނަށް މުސާރައިގެ ގޮތުގައި ދޭން ޖެހޭ 2.4 މިލިއަން ރުފިޔާ ނުދީ އޮތުމުންނެވެ. އެފްއޭއެމުން ނިއު ސަސަޕެންޑް ކުރީ ޖަނަވަރީ މަހު އެވެ. މެނޭޖުމެންޓްގެ ގިނަ މައްސަލަތަކާ ހެދި މިދިޔަ އަހަރުން ފެށިގެން ނިއު ރޭޑިންޓް އޮތީ އަޑި އަޅާލާފަ އެވެ.\nމާޗް 25 ގައި ބޭއްވި ކޮންގްރެސްގައި، ކުލަބުތަކުން ވަނީ ނިއު ރޭޑިއަންޓް ސަސްޕެންޝަންގައި ބޭއްވުމަށް ފާސްކޮށްފަ އެވެ. ސަސްޕެންޝަނާ މެދު ގޮތެއް ނިންމުމަށް ކޮންގްރެސްގައި ވޯޓަށް އެހުމުން، ހާޒިރުވެ ތިބި 14 ކުލަބުގެ ތެރެއިން ދެ ކުލަބު ފިޔަވައި އަނެއް 12 ކުލަބުން ވޯޓް ދީފައި ވަނީ، ނިއު ރޭޑިއަންޓްގެ ސަސްޕެންޝަން ދެމެހެއްޓުމަށެވެ. ސަސްޕެންޝަން އުވާލުމަށް ވޯޓް ދިފައި ވަނީ، ނިއުގެ ކުރީގެ ވާދަ ވެރިޔާ ވިކްޓަރީ ސްޕޯޓްސް ކުލަބާއި މަހިބަދޫ ސްޕޯޓްސް ކުލަބެވެ.\nއެ ދުވަހުގެ ކޮންގްރެސްއެއް ފަހު، ނޫސްވެރިންގެ ބައްދަލުވުމުގައި އެފްއޭއެމްގެ ރައީސް ބައްސާމް އަދީލް ޖަލީލް ވަނީ ނިއު ރޭޑިއަންޓްގެ ބަދަލުގައި އެހެން ކުލަބެއް ލީގްގައި ވާދަ ކުރުމުގެ ފުރުސަތު ދޭނެ ކަމުގެ އީޝާރާތެއް ދީފަ އެވެ. އޭނާ ވިދާޅުވި ގޮތުންނަމަ އެފުރުސަތު ފަހިވާނީ ކުލަބު ވެލެންސިއާ އަށެވެ.\n"ރޭންކަށް ބަލައިފިއްޔާ އަޅުގަނޑަށް ހީވަނީ ކުލަބު ވެލެންސިއާއަށް ހެން ފުރުސަތު ލިބިގެން ދާނީ،" ބައްސާމް ވިދާޅުވެފައި ވެއެވެ. "އަޅުގަނޑުމެންގެ ޓެކްނިކަލް ޓީމުގައި ވެސް މަޝްވަރާ ކުރެވިފައި ވަނީ، އެހެން ނަމަވެސް މިހަފުތާގައި ޓެކްނިކަލް ކޮމިޓީގައި މަޝްވަރާ ކުރުމަށް ފަހު ގޮތެއް ނިންމާނީ."\nމިދިޔަ އަހަރު މާލޭ ލީގްގެ ގަދަ ހައެއްގައި ނުހިމެނި، ރެލިގޭޝަންގެ ޕްލޭއޮފްގައި ޔުނައިޓަޑް ވިކްޓަރީ އަތުން ބަލިވެ ވެލެންސިއާ ވަނީ ދެ ވަނަ ޑިވިޝަނަށް ވެއްޓިފަ އެވެ. ވެލެންސިއާ އަށް މިއަހަރު ދިވެހި ލީގުން ޖާގަ ލިބޭނެ ކަމަށް ބަލައި ޓީމެއް އެކުލަވާލުމަށް އެ ޓީމުން މަސައްކަތްވެސް ފެށި އެވެ.


Sri Lanka aai Dhivehi Raajje bahdhalukuraa match'ah youth center...\nކުޅިވަރު - ވޮލީބޯޅަ\nސްރީލަންކާ އާއި ދިވެހިރާއްޖެ ބައްދަލުކުރާ މެޗަށް ޔޫތު ސެންޓަރ ފުރާލަދީ: މިނިސްޓަރ މަހްލޫފް\nމެޗު ބެލުމަށް ވީހާވެސް ގިނަ އާންމުން ދިޔުމަށް މިނިސްޓަރ ވަނީ އެދިފައި\nކ. މާލެ7އޯގަސްޓު 2019 | ބުދަ 16:29 4,842\nވޮލީ ޓީމާއިއެކު މިނިސްޓަރ މަހްލޫފް ބޭއްވި ނޫސްވެރިންގެ ބައްދަލުވުމުގެ ތެރެއިން - ރާއްޖެއެމްވީ\nއޮގަސްޓް މަހު 13 ވަނަ ދުވަހުގެރޭ ރާއްޖެއާއި ސްރީލަންކާ ބައްދަލުކުރާ އެކުވެރިކަމުގެ މެޗު ބެލުމަށްވީހާވެސް ގިނަ މީހުން ސޯޝަލް ސެންޓަރަށް މެޗު ބެލުމަށް ދިޔުމަށް މިނިސްޓަރ މަހްލޫފް ގޮވައިލައިފިއެވެ.\nބުދަ ދުވަހު ގައުމީ ވޮލީ ޓީމާއި މިނިސްޓަރ މަހްލޫފް ބައްދަލުކުރެއްވުމަށްފަހު ނޫސްވެރިންނަށް މައުލޫމާތު ދެއްވަމުން މިނިސްޓަރ ވިދާޅުވީ ފެހި، ރަތް، ހުދުން ސޯޝަލް ސެންޓަރު ފުރާލަދިނުން އެއީ ވޮލީ އާއިލާގެ އެދުމެއް ކަމަށާއި، ވޮލީގެ ފޯރި އަލުން ގަދަކުރަން ޖެހޭ ކަމަށެވެ.\nމީގެ އިތުރުން މިނިސްޓަރ މަހްލޫފް ވިދާޅުވީ އެއްވެސް ކުޅިވަރެއް މެދުގައި ތަފާތު ކުރުމެއް ނުގެންގުޅޭނެ ކަމަށާއި، ވޮލީ އަކީ ވެސް ރާއްޖޭއަށް ރީތި ނަން ހޯދައިދޭނެ ކުޅިވަރެއް ކަމަށެވެ. އެގޮތުން ކުރިޔަށް އޮތް ސެންޓްރަލް ޒޯން މުބާރާތުން ވޮލީން ރަން މެޑަލް ހޯދާނެކަމުގެ ޔަގީންކަން އެބައޮތް ކަމަށްވެސް މިނިސްޓަރ ފާހަގަކުރެއްވިއެވެ.\nމިނިސްޓަރ ވިދާޅުވީ ރައްޔިތުންގެ ބައިވެރިވުމާއި އެއްބާރުލުން މި ކަންކަމުގައި ބޭނުންވާ ކަމަށާއި، ވޮލީ ޓީމުގައި އެންމެ ގިނަ ކުޅުންތެރިން ތިބީ ވ. އަތޮޅު ކުޅުންތެރިން ކަމުން އެ އަތޮޅުން މެޗު ބަލަން ސަޕޯޓަރުން ގެނައުމަށް ދަތުރުތައް ސަރުކާރުގެ ޙަރަދުގައި ކުރެވޭތޯ ބަލަމުން އަންނަކަމަށެވެ.\nވޮލީ ޓީމުގެ ކޯޗް ސާޖިދު ބުނީ، މިނިސްޓަރ މަހްލޫފް ވޮލީ ޓީމާއި ވަރަށް ގާތްކޮށް މަސައްކަތް ކުރައްވާ ކަމަށާއި، ކިތަންމެ ކުޑަ ކަމަކު ބުނި ކަމުގައި ވިޔަސް އެކަން ވަރަށް ފުރިހަމައަށް ކޮށްދެއްވާ ކަމަށެވެ. އަދި އޭނާ ވަނީ މިނިސްޓަރ މަހްލޫފްގެ އެއްބާރުލުމަށް ޝުކުރު އަދާކޮށްފައެވެ.\nމީގެއިތުރުން ސާޖިދު ބުނީ މިއީ ސެންޓްރަލް ޒޯނަށް ތައްޔާރުވަމުން އަންނަ އިރު، ޓީމަށް ލިބުނު ރަނގަޅު ފުރުސަތެއް ކަމަށާއި، މީގެ ސަބަބުން މުބާރާތުގެ ކުރިން ވާދަވެރި މެޗުތަކެއް ލިބިގެންދާނެ ކަމަށެވެ.\nގައުމީ ވޮލީ ޓީމު ކެޕްޓަން ހުޒާމް ވަނީ މިނިސްޓަރ މަހްލޫފް ރާއްޖޭގެ ވޮލީއަށް ކޮށްދެއްވަމުން އަންނަ މަސައްކަތްތަކަށް ވޮލީ އާއިލާގެ ނަމުގައި ޝުކުރުއަދާ ކޮށްފައެވެ. އަދި ހުޒާމް ބުނީ ކުރިއަށް އޮތް ސެންޓްރަލް ޒޯން މުބާރާތުން ރަނގަޅު ކާމިޔާބީއެއް ހޯދުމަށް މަސައްކަތް ކުރަމުން އަންނަ ކަމަށެވެ.


Jalu thakugai thibey China ge Uyghur muslimun hukumah fahuves minivan nukoh ''gehluvaalanee'' - One Online\nޗައިނާގެ ވީގޫރު މުސްލިމުންގެ ދިފާއުގައި މުޒާހަރާ ކުރަމުންދާ މީހެއް ---\nޖަލުތަކުގައި ތިބޭ ޗައިނާގެ ވީގޫރު މުސްލިމުން ހުކުމަށްފަހުވެސް މިނިވަން ނުކޮށް ''ގެއްލުވާލަނީ''\nޖަލު ހުކުމް ތަންފީޒުކުރަމުންދާ ޗައިނާގެ ވީގޫރު ދަރިކޮޅުގެ މުސްލިމުން، އެމީހުންގެ ހުކުމް ތަންފީޒުކޮށް ނިމުމުންވެސް މިނިވަންނުކޮށް، އެމީހުންގެ މައުލޫމާތު އާއިލާއަށް ހިއްސާ ނުކުރާ މައްސަލަތަކެއް ފެންމަތިވާން ފަށައިފިއެވެ.\nވީގޫރު ދަރިކޮޅުގެ މުސްލިމެއް ކަމަށްވާ އިލްހާމް އިމިންޖާނަކީ ވާނުވާ ހުކުމްތަކެއްކޮށް ޖަލަށް 15 ދުވަސް ޖަހާފައިވާ މީހެކެވެ. އަދި މިއަހަރުގެ ޖޫން 22 ވަނަ ދުވަހު އޭނާގެ ހުކުމް ތަންފީޒުކޮށް ވަނީ ނިމިފައެވެ. ނަމަވެސް އޭނާ އެނބުރި އައިސްފައެއް ނުވެއެވެ. އަދި ޖަލު ހުކުމް އިތުރުކުރިކަންވެސް އާއިލާއަކަށް ނާންގައެވެ.\nމީޑިއާ ރިޕޯޓުތައް ބުނާ ގޮތުން ފަސް ފިރިހެން ކުދިން ތިބޭ އާއިލާއެއްގެ ދެވަނައަށް އެންމެ ދޮއްޓަށް ހުންނަ އިލްހާމް ޖަލަށްލީ އޭނާގެ އުމުރުން އެންމެ 21 އަހަރުގައެވެ. އަދި އޭނާ ޖަލުން މިނިވަންވާ ގޮތަށް، ކައިވެނިކުރަން އޮތީ ތައްޔާރުވެފައެވެ.\nމިފަދަ މައްސަލަތަކެއް ފެންމަތިވެފައިވާ އިރު، ޗައިނާގެ ޝިންޖިއާން ވީގޫރު އޮޓޮނޯމަސް ރީޖަނުގައި ދިރިއުޅޭ ވީގޫރު ދަރިކޮޅުގެ މުސްލިމުންނާ ދެކޮޅަށް ޗައިނާ ސަރުކާރުން ގަތުލްއާއްމެއް ހިންގާކަމުގެ އެތައް ތުހުމަތެއް ކުރެވެއެވެ. އެގޮތުން ވީގޫރު މުސްލިމުންނަށް އަޅުކަން ކުރުމަށާއި އެމީހުންގެ އަމިއްލަ ބަހުން ވާހަކަދެއްކުމަށްވެސް ދަނީ ހުރަސް އަޅަމުންނެވެ. ނަމަވެސް އެ ތުހުމަތުތައް ޗައިނާ ސަރުކާރުން ދޮގުކުރެއެވެ.\nރޭޑިއޯ ފްރީ އޭޝިއާއިން ރިޕޯޓު ކޮށްފައިވާ ގޮތުން، 2017 ވަނަ އަހަރުން ފެށިގެން ޗައިނާގެ ވީގޫރު ދަރިކޮޅުގެ މުސްލިމުންގެ ތެރެއިން 1.8 މިލިއަން މީހުން ވަނީ ޑިޓެންޝަން ކޭމްޕުތަކުގައި ބަންދުކޮށްފައެވެ.


Raeesuljumhooriyyaage dhe kanbalun HDH. atholhah furaavadaigenfi - vNews.mv\nރައީސުލްޖުމްހޫރިއްޔާގެ ދެކަނބަލުން ހދ. އަތޮޅަށް ފުރާވަޑައިގެންފި\nޠާހިރާ އަޒްހާރު 16 July 2021, 18:21\nރައީސްގެ މި ދަތުރުފުޅުގައި ތިލަދުންމަތީ ދެކުނުބުރީގެ ތިން ރަށަކަށް ވަޑައިގަންނަވާނެ\nމި ތިން ރަށުގެ ވެސް އެކި ތަންތަނަށް ޒިޔާރަތްކުރައްވައި، ކައުންސިލްތަކާ ބައްދަލުކުރައްވާނެ\nމި ދަތުރުފުޅުގައި ހަނިމާދޫ މަގުތަކުގައި ތާރު އެޅުމުގެ އަމަލީ މަސައްކަތް ފައްޓަވައިދެއްވާނެ\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙާއި އެމަނިކުފާނުގެ އަނބިކަނބަލުން ފަޒްނާ އަޙްމަދު ތިލަދުންމަތީ ދެކުނުބުރީގެ ބައެއް ރަށްތަކަށް ކުރައްވާ ތިން ދުވަހުގެ ދަތުރުފުޅުގައި މިއަދު މެންދުރުފަހު ފުރާވަޑައިގަންނަވައިފިއެވެ.\nރައީސުލްޖުމްހޫރިއްޔާގެ މި ދަތުރުފުޅުގައި ކުޅުދުއްފުށި ސިޓީއަށާއި، ތިލަދުންމަތީ ދެކުނުބުރީ ކުމުންދޫއަށާއި، ހަނިމާދުއަށް ވަޑައިގަންނަވާނެ ކަމަށް ރައީސް އޮފީހުން ބުނެފައިވެއެވެ.\nރައީސުލްޖުމްހޫރިއްޔާގެ ދެކަނބަލުންގެ މި ދަތުރުފުޅުގައި، ފުރަތަމަ ވަޑައިގަތުމަށް ހަމަޖެހިފައި ވަނީ ކުޅުދުއްފުށި ސިޓީއަށް ކަމަށް ރައީސް އޮފީހުން ވަނީ ބުނެފައެވެ. ކުޅުދުއްފުށްޓަށް ވަޑައިގެން އެ ސިޓީގެ ބައެއް ތަންތަނަށް ޒިޔާރަތްކުރެއްވުމަށް ވަނީ ހަމަޖެހިފައެވެ. މީގެއިތުރުން ވެސް ބައެއް މުއައްސަސާތަކުގެ އިސްވެރިންނާއި، ހދ. އަތޮޅު ކައުންސިލާއި، ކުޅުދުއްފުށީ ކައުންސިލާއި، އަންހެނުންގެ ތަރައްޤީއަށް މަސައްކަތްކުރާ ކޮމިޓީއާ ބައްދަލުކުރެއްވުމަށް ވަނީ ހަމަޖެހިފައެވެ.\nރައީސް އޮފީހުން ބުނީ ކުޅުދުއްފުށީ ސިޓީއިން ރައީސުލްޖުމްހޫރިއްޔާގެ ދެކަނބަލުން ދެން ވަޑައިގަތުމަށް ހަމަޖެހިފައިވަނީ ހދ. ކުމުންދޫއަށް ކަމަށެވެ. އެރަށުގެވެސް ބައެއް ތަންތަނަށް ޒިޔާރަތްކުރެއްވުމަށާއި، ކުމުންދޫ ކައުންސިލާއި، އަންހެނުންގެ ތަރައްޤީއަށް މަސައްކަތްކުރާ ކޮމިޓީއާ ބައްދަލުކުރެއްވުމަށް ވަނީ ހަމަޖެހިފައެވެ.\nތިން ދުވަހުގެ މި ދަތުރުފުޅުގެ ފަހު މަންޒިލެއްގެ ގޮތުން އެދެކަނބަލުން ވަޑައިގަތުމަށް ހަމަޖެހިފައިވަނީ ހދ. ހަނިމާދޫއަށެވެ. ހަނިމާދޫގެ ވެސް ބައެއް ތަންތަނަށް ޒިޔާރަތްކުރައްވައި، ބައެއް މަޝްރޫޢުތައް ކުރިޔަށްދާގޮތް ބައްލަވާލެއްވުމަށާއި، ހަނިމާދޫ ކައުންސިލާއި، އަންހެނުންގެ ތަރައްޤީއަށް މަސައްކަތްކުރާ ކޮމިޓީއާ ބައްދަލުކުރެއްވުމަށް ވަނީ ހަމަޖެހިފައިވެއެވެ. އަދި މީގެ އިތުރުން ވެސް މިދަތުރުފުޅުގައި ރައީސުލްޖުމްހޫރިއްޔާ ހަނިމާދޫ މަގުތަކުގެ ތާރު އެޅުމުގެ ޢަމަލީ މަސައްކަތް ފަށްޓަވައިދެއްވާނެ ކަމަށް ރައީސް އޮފީހުން ބުނެފައިވެއެވެ.


ޒުވާންކަމުގައި ގިނަދުވަހު ހުރުމަށް ކެވިދާނެ ފަސް ބާވަތެއް؟ | ކާނާ | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ކާނާ ޒުވާންކަމުގައި ގިނަދުވަހު ހުރުމަށް ކެވިދާނެ ފަސް ބާވަތެއް؟\nމީގެ 30 އަހަރު ކުރިން، ރިސާރޗް ކުރައްވެވި ބޭފުޅުން، އެމެރިކާގެ ސްޓޭޓެއް ކަމަށްވާ އަލަސްކާގެ އިންޔޫއިޓް މީހުންނަށް އެއްވެސް ގޮތަކަށް ހިތުގެ ބައްޔެއް ނުޖެހޭތީވެ، އެކަމާ ވަރަށް ބޮޑަށް ހައިރާންވެ ދިރާސާކުރެއްވިއެވެ. މިހާރުގެ ސައިންސްވެރިން ބުރަވެލައްވާގޮތުގައި، އޭގެ ސިއްރަކީ އެމީހުންނަކީ އާދައާއި ޚިލާފަށް ކަނޑުމަސް ކައިއެޅޭ ބަޔަކަށް ވުމެވެ. މަހުގައި ގިނަ އަދަދަކަށް އޮމެގާ3 ފެޓްސް އެކުލެވެއެވެ. މި މާއްދާއަކީ ލޭ ހޮޅިތަކުގައި ކޮލެސްޓިރޯލް ޖެހުމުން ސަލާމަތްކޮށްދޭ އަދި ހިތުގެ ރިދަމް ހިފަހައްޓައިދޭ މާއްދާއެކެވެ.\nޕަނާމާގެ މެއިންލޭންޑް ގައި ދިރިއުޅޭ މީހުންނަށްވުރެ، ޕަނާމާގެ އައްސޭރިފަށުގައި ދިރިއުޅޭ ސޭން ބަލަސް ރަށްތަކުގެ މީހުންނަށް ހިތުގެ ބަލިތަކާއި ކުރިމަތިލާންޖެހެނީ ނުވަގުނަ މަދުންކަމަށް ދިރާސާތަކުން ދައްކައެވެ. އެރަށްތަކުގައި އުޅޭ މީހުންނަކީ ކޮކޯ އެކުލެވިގެންވާ ބުއިންތައް ޢާންމުކޮށް ބޮއިއުޅޭ ބައެކެވެ. މިއީ މީގެ ސަބަބެއްކަމަށް ބުނެވެއެވެ. ފްލޭވަނޮލްސް އަކީ ކޮކޯގައި އެކުލެވިގެންވާ މާއްދާއެކެވެ. މި މާއްދާއަކީ ލޭ ހޮޅިތަކުގެ މަސައްކަތް ރަނގަޅަށް އަދާކުރުމަށް އެހީތެރިވެދޭ ބާވަތެކެވެ. އަދި މިއީ ލޭ މައްޗަށްދިއުން (ހައިޕަރޓެންޝަން)، ހަކުރުބަލީގެ ދެވަނަ ވައްތަރު، ކިޑްނީގެ ބަލިތައް، މުސްކުޅިވުމުގެ ސަބަބުން ދިމާވާ ހަނދާންނެތުމުގެ ބަލިންވެސް ސަލާމަތްކޮށްދޭ މާއްދާއެކެވެ.\nމީގެ 40 ވަރަކަށް އަހަރު ކުރީގެ ޢިލްމުވެރިން ވިދާޅުވިގޮތުގައިވެސް، ޒައިތޫނި ތެލަކީ އޭގައި އެކުލެވޭ މޯނޯއަންސެޓިޔުރޭޓެޑް ފެޓްސް ގެ ސަބަބުން ހިތުގެ ބަލިތަކުންނާއި ކެންސަރުގެ ބަލިތަކުން އިންސާނާ ސަލާމަތްކޮށްދޭ އެއްޗެކެވެ. މިހާރު ޒައިތޫނި ތެލުން ފެނިގެންދާ އަނެއްކަމަކީ އޭގައި ޕޮލީފީނޯލް އާއި ވަރުގަދަ އެންޓިއޮކްސިޑެންޓް ފަދަ މާއްދާތައްވެސް ހުންނަކަމެވެ. އަދި ޢުމުރާއި ގުޅިގެން އަންނަ ތަފާތު ބަލިތަކުން ރައްކާތެރިކޮށްދޭ ބޭހަކަށް މިއަދު މިވަނީ ޒައިތޫނި ތެޔޮ ވެފައެވެ.\nބައެއްމީހުން ގަބޫލުކުރާގޮތުގައި އެކިވައްތަރުގެ ބަދަން ކާ މީހުންގެ ޢުމުރު ދިގެވެ. މިއީވެސް ހާސްވެ އަންތަރީސްވާވަރުގެ ކަމެއްނޫނެވެ. ބަދަނަކީވެސް އޭގައި އަންސެޓިޔުރޭޓެޑް ފެޓްސް އެކުލެވޭ އެއްޗެކެވެ. ހަމަ ކުރިން ބުނެވުނުފަދައިން ޒައިތޫނިން ލިބޭ ފައިދާތައް ލިބިގެންދާނެއެވެ. އަދި މީގެ އިތުރަށް ވިޓަމިންސް، މިނެރަލްސް، ތަފާތު ވައްތަރުގެ ޕޮލީކެމިކަލްސް އަދި ހަމައެހެންމެ، މީގެ ތެރޭގައި އެންޓިއޮކްސިޑެންޓްސް ވެސް ހިމެނެއެވެ.\n1970 ގެ އަހަރުތަކުގެ ތެރޭގައި، ދުނިޔޭގެ އެއްވެސް ޤައުމެއްގައި ސަތޭކަ އަހަރު ފުރިފައިވާ މީހުން ނުތިބޭވަރަށް، ސޯވިއެޓް ޖޯޖިއާގައި ސަތޭކައަހަރު ފުރިފައިވާ މީހުން ތިބޭ ވާހަކަ ތުންތުންމަތިން ދެކެވެއެވެ. އެދުވަސްވަރުގެ ރިޕޯޓުތައް ބުނާގޮތުން މިޤައުމުގެ މީހުންގެ ޢުމުރު ދިގުވަނީ ޔޯގަރޓް ކައިގެންނެވެ. ޢުމުރު ދިގުވުމާއި ޔޯގަރޓް އާއި ހުރި ސީދާގުޅުމެއް އެނގެން ނެތްކަމުގައިވިޔަސް، ޔޯގަރޓް އަކީ އޭގައި ކެލްސިއަމް ގިނަ އަދަދަކަށް އެކުލެވިގެންވާ އެއްޗެކެވެ. އޯސްޓިއޯޕޮރޯސިސް ނުވަތަ ދިވެހިން ކިޔާ ގޮތުންނަމަ ކަށި ފީވުމުގެބަލިން ސަލާމަތްވުމަށް ކެލްސިއަމްއަކީ ވަރަށް މުހިންމު އެއްޗެކެވެ. އަދި ހަމައެހެންމެ، ވަރަށްގިނަ ރަނގަޅު ބެކްޓީރިއާވެސް ޔޯގަރޓްގައި ހިމެނެއެވެ. އެހެންވެ، ބަނޑުގެ ސިއްހަތު ރައްކާތެރިކޮށްދޭ އަދި ޢުމުރުން ދުވަސްވުމުގެ ގޮތުން ބަނޑާއި ގޮހޮރަށް ދިމާވާ އެކިއެކި ބަލިތަކުން ސަލާމަތްކޮށްދޭ އެއްޗަކަށް ޔޯގަރޓްވަނީ ވެފައެވެ.


ޚިޔާލު ތަފާތުވުމަކީ ޠަބީޢީ ކަމެއް\nއިންސާނުން އުފެދި ބޮޑުވަނީ ތަފާތު އެކިއެކި ތަޖުރިބާތަކާއެކުއެވެ. އެތަޖުރިބާތައް، އެމީހެއްގެ ޚިޔާލާއި ވިސްނުން ބައްޓަންކުރެއެވެ. ތަޢުލީމެވެ. ޘަޤާފަތެވެ. ވާހަކަ ދައްކާ ބަހެވެ. އެއްކޮށް އުޅޭ މީހުންނެވެ. މީހެއްގެ ވިސްނުން ވަކި ގޮތަކަށް ބައްޓަންވަނީ ނުވަތަ ނުވަނީ އެތައް ކަމަކުން އަސަރު ކޮށްގެންނެވެ. ތިމާއާ ހުރިހާ ކަމެއްގައި އެއް ޚިޔާލެއް ހުންނަ މީހަކާ ބައްދަލުވުމަކީ މުސްތަޙީލު ކަމެކެވެ. ހަމަ އެގޮތަށް، ހުރިހާ ކަމެއްގައި ޚިޔާލު ތަފާތުވާނެ މީހަކާވެސް ދިމައެއް ނުވާނެއެވެ. ހަމަ ކޮންމެ މީހަކާވެސް ކޮންމެވެސް ކަމެއްގައި ޚިޔާލު އެއްގޮތްވެފައި، ކޮންމެވެސް ކަމެއްގައި ޚިޔާލު ތަފާތުވާނެއެވެ. މިއީ ފިޠުރަތުގެ އުޞޫލެވެ.\nޚިޔާލު ތަފާތުވުމާ ދެކޮޅަށް މަސައްކަތް ކުރުމަކީ ފިޠުރަތާ ޚިލާފު ވުމެވެ. އެކަމަކުން ކާމިޔާބެއް ނެތެވެ. ބުއްދިވެރި ގޮތަކީ، ހަމަ ރަނގަޅަށް ޚިޔާލު ތަފާތުވާނެ މާޙައުލެއް އުފައްދަންވީއެވެ. ޚިޔާލު ތަފާތުވުމުގެ ތެރެއިން، ކަންކަމަށް ޙައްލު ހޯދައިގެން، ބޮޑު މަންޒަރަށް، ބޮޑު އަމާޒަށް، ވާޞިލުވާނެ މަގެއް ހޯދަންވީއެވެ.\nތަފާތުވަނީ ޚިޔާލާއެވެ. މީހާއާއެއް ނޫނެވެ.\nއަޅުގަނޑަށް ސިފަ ކުރެވެނީ، ޚިޔާލު ތަފާތުވާއިރު، ތަފާތުވަނީ އަޅުގަނޑުގެ ޚިޔާލާ އަނެއްމީހާގެ ޚިޔާލާއެވެ. އަޅުގަނޑާ އެމީހަކާ މައްސަލައެއް ނެތެވެ. އެ މަންޒަރު ކުރެހޭ ގޮތަކީ، އަޅުގަނޑުގެ ޚިޔާލު، އަޅުގަނޑުގެ ހަށިގަނޑުން ނުކުމެގެން ގޮސް، އެހެން މީހެއްގެ ޚިޔާލާ ތަޅާފޮޅަނީއެވެ. އަނެކާގެ ނަފްސާ ނުވަތަ ޒާތާ ތަޅާފޮޅަނީއެއް ނޫނެވެ. މޮޅުވުމާއި ނުވުން އެއީ އެހެން ކަމެކެވެ. ދެ ޚިޔާލު ބަހުސްކޮށް، ވާހަކަ ދައްކާ، ތަޅާފޮޅައިގެން، އެއްބަސްވެވޭ ކަންތައްތަކެއް ފެނޭތޯ ބަލަނީއެވެ. ބައެއް ފަހަރު ފެންނާނެއެވެ. އަނެއްބައި ފަހަރު ނުފެންނާނެއެވެ. މިއީ މިކަން އޮތް ގޮތެވެ. އޮންނާނެވެސް ގޮތެވެ. އެކަން ޤަބޫލުކުރަމެވެ.\nއަޅުގަނޑަކީ، ކުރީގެ ސުޕްރީމް ކޯޓާ އިންތިހާއަށް ޚިޔާލުތަފާތުވި މީހެކެވެ. މިޚިޔާލު ތަފާތުވުމުގެ ތެރޭގައި، އަޅުގަނޑު ކާންބޯންކުރާ މަސައްކަތް (ޤާނޫނީ ވަކީލުކަން) އެތައް ފަހަރަކު ހުރަސް އެޅުނެވެ. ހަމަ ޚިޔާލު ތަފާތުވާއިރަށް، އޭތި މީތި ކިޔައިގެން ސަސްޕެންޑު ކުރައްވައެވެ. އެބޭފުޅުންނަށް އޭރު، އެބާރު އޮތީމައެވެ. ނަމަވެސް، އަޅުގަނޑު، އޭރަކުވެސް، މިހާރަކުވެސް، އެއިން ބޭފުޅެއްގެ ޒާތުފުޅަށް ހިތުގައި ހިތްބުރަކަމެއް ނެތެވެ. އެއިން ބޭފުޅަކަށް ރަނގަޅުގޮތެއް މެނުވީ ނޭދެމެވެ.\nއަޅުގަނޑު ސަސްޕެންޑުކުރުމުގެ އެންމެ އިސްދައުރެއް އަދާކުރެއްވީ، އޭރުގެ ޗީފް ޖުޑީޝަލް އެޑްމިނިސްޓްރޭޓަރ އަލްފާޟިލް ޙަސަން ސަޢީދެވެ. އެއަށްފަހު އޭރުގެ ފަނޑިޔާރު ޢަލީ ޙަމީދެވެ. މިދެބޭފުޅުންނަކީ އަޅުގަނޑަށް އިންތިހާއަށް އަނިޔާވެރިވި ދެބޭފުޅުންނެވެ. 1 ފެބްރުވަރީ 2018 ގެ ކޯޓުއަމުރަކާ ގުޅިގެން މިދެބޭފުޅުން ހައްޔަރު ކުރެވިގެން މިދެބޭފުޅުންގެ ޤާނޫނީ ވަކީލެއްގެ ގޮތުގައި މަސައްކަތް ކޮށްދިނީމެވެ. ދަރުމައަށެވެ. އެމަސައްކަތް އަޅުގަނޑު ކޮށްދިނީ ހަމަ އެހެން މީހަކަށްވެސް އެ މަސައްކަތް ކޮށްދޭނެ ގޮތަށް ޕްރޮފެޝަނަލްކޮށް، އިޚްލާޞްތެރިކަމާއެކުއެވެ. އެބޭފުޅުންގެ ޚިޔާލާއި އަޅުގަނޑުގެ ޚިޔާލާ އޮތް ތަފާތު، މަސައްކަތުގެ ތެރެއަކަށް އަޅުގަނޑެއް ނުގެންނަމެވެ. (ޤާނޫނީ ވަކީލުންގެ ދައުރާ ބެހޭ ގޮތުން އަދި އެހެން މަޒުމޫނެއްގައި ލިޔާނަމެވެ.)\nއިޙްތިރާމާއެކު ޚިޔާލު ތަފާތުވާނެ މާޙައުލެއް އުފެއްދުން\nޤާނޫނީ ދާއިރާއަކީ، އެދާއިރާގެ ގޮތުން ޚިޔާލުތަފާތުވުން ބޮޑު ދާއިރާއެކެވެ. އެއް މުއައްސަސާއެއްގެ ތެރޭގައިވެސް ޚިޔާލުތަފާތުވުން އޮންނާނެއެވެ. އިދާރާއެއްގެ ކާމިޔާބަކަށްވާނީ، ހަމަ ރަނގަޅަށް، ޢާޠިފީ ޝުޢޫރުތަކުގެ އެންމެ ފުންމިނަށް، ޚިޔާލުތަފާތުވެވޭނެ މާޙައުލެއްގެ ތެރެއިން، އިޙްތިރާމާއެކު ދެބަސްވެ، ގޮތް ނިންމައި، ނިންމާ ގޮތުގެ މައްޗަށް އެންމެންގެ އިތުބާރާއި ޔަޤީންކަން އޮންނަ ނިޒާމެއް އުފެއްދުމެވެ. އެއީ، އަޅުގަނޑަށް އޭޖީ އޮފީހުގައި ދަސްވި އެންމެ މުހިންމު ފިލާވަޅެވެ.\nއޭޖީ އޮފީހުގައި އަޅުގަނޑު އެންމެ އުފަލާއެކު ޚިޔާލު ތަފާތުވާ ހިތްވަނީ އަލްއުސްތާޛު (ރޭނީސް) މުޙައްމަދު ސަލީމާ އެވެ. އަޅުގަނޑުމެން ދެމީހުން ޚިޔާލު ތަފާތުވުމުން ގޮތް ނިންމަވާނީ އަލްއުސްތާޛު ޢަބްދުﷲ ސަޢީދެވެ. މިހާދިސާތަކުން އަޅުގަނޑަށް ދަސްވީ، އަޅުގަނޑު ކިތަންމެ ހަގަސް، ރަނގަޅު ޤާނޫނީ ނުކުތާއެއްގައި ޚިޔާލު ތަފާތުވެ، އެވާހަކަ ދައްކައިފިނަމަ، އެވާހަކަ އަޑުއަހައި، ފިޔަވަޅު އަޅާނެ ސުޕަވައިޒަރުންގެ މުހިންމު ކަމެވެ.\nމޮޅަށް ޚިޔާލު ތަފާތުވެ، އޭގެ ތެރޭގައި މަސައްކަތް ކުރާނެ ގޮތް އަޅުގަނޑަށް ދަސްކޮށްދެއްވީ އެޓަރނީ ޖެނެރަލްގެ އޮފީހުގެ ތެރޭގައި، އަލްއުސްތާޛާ މާރިޔާ އަޙްމަދު ދީދީއާއި، އަލްއުސްތާޛު ޢަބްދުﷲ ސަޢީދާއި، ކުރީގެ ބަންޑާރަ ނައިބު ޑރ. ޙަސަން ސަޢީދެވެ. އޭގެ ފަހުން ޕީޖީ އޮފީހުގައި އަލްއުސްތާޛު އަޙްމަދު މުޢިއްޒެވެ. އެބޭފުޅުންނަށް އަޅުގަނޑުގެ ހިތުގައި ހިނގަނީ ހިފެހެއްޓުމެއްނެތް ޝުކުރާއި އިޙްތިރާމެވެ.\nޚިޔާލަކީ ވަގުތީ އެއްޗެއް. ބަދަލުވާ އެއްޗެއް. ބަދަލުނުވަނީ ޕްރިންސިޕަލް ނުވަތަ ޤަބޫލުކުރާ އުޞޫލުތައް\nޚިޔާލަކީ އަބަދުވެސް ބަދަލުވާ އެއްޗެކެވެ. އެހެންކަމުން، ޚިޔާލު ތަފާތުވުމަކީ އޭގެ ޒާތުގައި ވަގުތީ ކަމެކެވެ. އެއްވެސް މީހަކު، މީހަކާ ޚިޔާލު ތަފާތުވަނީ، އެއީ ވަކި މީހެއްގެ ޚިޔާލަކަށް ވީތީނަމަ، އެމީހަކު އަދި ތަޞައްރަފެއް ނުފުދެއެވެ. ޚިޔާލު ތަފާތުވުމުގެ ވަގުތީކަން ތާރީޚުންނާއި މިދުނިޔެއިން މިއޮތީ ފެންނާށެވެ.\nއިސްލާމީ ތާރީޚަށް ބަލާއިރު، ޚިޔާލު ތަފާތުވުމަކީ އިސްލާމީ ފިޤުހު ބިނާވެފައި އޮތް އެންމެ މުހިންމު އަސާސެވެ. އިސްލާމީ ފިޤުހު ތަރައްޤީވެ ކުރިއަރައިފައިވަނީ ޚިޔާލުތަފާތުވުމުގެ މާޙައުލެއްގެ ތެރެއިންނެވެ. ޝާފިޢީ މަޒްހަބު އެޢިލްމުވެރިއަކަށް ނިސްބަތްވާ ޝާފިޢީގެފާނު، ޢިރާޤުގައި ހުންނެވިއިރު ދެއްވި ރައުޔުތަކާއި، މިޞްރުގައި ދެއްވި ރައުޔުތައް ތަފާތެވެ. އެކި ސަބަބުތަކާހުރެއެވެ. އެކި މަޛުހަބުތަކުގެ މެދުގައި ޚިޔާލު ތަފާތެވެ. މަޛުހަބު ތަކުގެ ތެރޭގައިވެސް ޚިޔާލު ތަފާތެވެ. އެކަމުން އިސްލާމް ދީނަށާއި އިސްލާމީ ފިޤުހަށް ލިބުނީ ކުރިއެރުމެވެ. މަޛުހަބީ ޚިޔާލު ތަފާތުވުންތަކާއެކުވެސް ބަދަލު ނުވަނީ މައިގަނޑު އުޞޫލުތަކެވެ. ޕްރިންސިޕަލް ތަކެވެ. އެއީ ބަދަލުވާނެ އެއްޗެއް ނޫނެވެ.\nތަފާތު އެކި އެކި ސަބަބުތަކާ ގުޅިގެން މީހުންގެ ޚިޔާލު ބަދަލުވެއެވެ. ތަޢުލީމާއި ތަޖުރިބާއާއި، ޙަޔާތުގައި މެދުވެރިވާ ހާދިސާތަކުންވެސް މީހުންގެ ޚިޔާލު ބަދަލުވެއެވެ. ދަރިން ލިބުން، މީހުންނާ އިނުން، އެދެވޭ ނުވަތަ ނޭދެވޭ ތަޖުރިބާއެއް ކުރެވުން، މިހެންގޮސް މީހެއްގެ ޙަޔާތުގައި ހިނގާ ހަމަ ކޮންމެ ޙާދިސާއަކުން، އެމީހެއްގެ ޚިޔާލަށް އަސަރުކުރެއެވެ. ވީމާ، ކުރިން ދެންނެވިހެން ޚިޔާލު ތަފާތުވުމަކީ އޭގެ ޠަބީޢަތުގައި ވަގުތީ ކަމެކެވެ. ޚިޔާލެއްގައި ތަޢައްޞުބުވެ ހުރުމަކީ ނާތަހުޒީބު ކަމެކެވެ.\nޚިޔާލު އެއްގޮތްވާ ކަންތަކާއި ތަފާތުވާ ކަންކަން ދެނެގަތުން\nމުޖްތަމަޢެއްގައި ދިރިއުޅޭއިރު، ޚިޔާލުތަފާތުވާ މީހުންނާ އަބަދުމެ ދިމާވާނެއެވެ. އަޅުގަނޑުމެން ބަލަންވީ ޚިޔާލު ތަފާތުވާ ކަންކަމާއި ޚިޔާލު އެއްގޮތްވާ ކަންކަން ދެނަގަނެ، އެކަންކަމުގެ ތެރެއިން މަސައްކަތް ކުރެވޭނެ ގޮތެއް ހޯދުމެވެ. މިސާލަކަށް، ކުރީގެ ހޯމް މިނިސްޓަރު ޢުމަރު ނަޞީރާ އަޅުގަނޑާ ވަރަށް ގިނަ ކަންކަމުގައި ޚިޔާލު ތަފާތެވެ. ނަމަވެސް، އަޅުގަނޑުމެން ދެމީހުން ޚިޔާލު އެއްގޮތް ކަންތައްތަކެއް ހުރެއެވެ. އެއްކަމަކީ، ފަތިހާ ހޭލައިގެން މުރާލި ކޮށް މަސައްކަތް ކުރަންޖެހޭކަމެވެ. ދެވަނަ ކަމަކީ، ކުށް މަދު ކުރުމަށްޓަކައި ހަރުދަނާ ފިޔަވަޅުތަކެއް އަޅަންޖެހޭ ކަމެވެ. ތިންވަނަ ކަމަކީ، ޤަބޫލުކުރާ ހަމައެއްގައި ސާބިތުވެ ހުރުމެވެ. އަޅުގަނޑުމެން ދެމީހުންގެ ޚިޔާލު ތަފާތުވާ ކަންކަމަކީ މިދެންނެވި ކަންކަން ތަންފީޛުކުރަން ކުރާނެ ކަންކަމާ މެދުއެވެ. އެތަފާތުގެ އަސާސަކީ ދެމީހުންގެ ފަންނީ ފަސްފަހަތް ކަމަށްވެސް ވެދާނެއެވެ. ޢުމަރު ނަޞީރަކީ މިލިޓަރީ ތަމްރީނުގެ ހަރުކަށި ފިކުރުގެ ބޭފުޅެކެވެ. އަޅުގަނޑުގެ އެކަހަލަ ތަމްރީނެއް ނެތެވެ. ދެމީހުންކުރެ ރަނގަޅީ ކާކުގެ ގޮތެއްކަމެއް އަދި ނޭނގެއެވެ. އަޅުގަނޑު ޢުމަރު ނަޞީރަށް އިޙްތިރާމް ކުރަމެވެ. ޚިޔާލަށްވެސް އިޙްތިރާމް ކުރަމެވެ. ނަމަވެސް، އިންތިހާއަށް ޚިޔާލު ތަފާތެވެ. އެއީ ޚިޔާލެވެ. މީހާއެއް ނޫނެވެ.\nޝަރުޢީ ދާއިރާގައި ޚިޔާލު ތަފާތުވުން\nޝަރުޢީ ދާއިރާގައި ޚިޔާލުތަފާތުވުން އޮންނަންވީ ގޮތް، ޤާނޫނު ނަންބަރު 2010/22 (ދިވެހިރާއްޖޭގެ ކޯޓުތަކުގެ ޤާނޫނު) ގައި ބަޔާންކޮށްފައިވެއެވެ. ސުޕްރީމް ކޯޓާއި ހައިކޯޓުން މައްސަލަ ބަލަންވަނީ ފަނޑިޔާރުންގެ މަޖިލީހަކުންނެވެ. "އެމަޖިލީހުގައި ހިމެނޭ ކޮންމެ ފަނޑިޔާރަކު އޭނާގެ ޙުކުމް އެ މަޖިލީހުގައި ވަކިން އިއްވަންވާނެ" ކަމަށް (ސުޕްރީމް ކޯޓާ ގުޅިގެން) އެޤާނޫނުގެ6ވަނަ މާއްދާގައި، އަދި (ހައިކޯޓާ ގުޅިގެން) އެޤާނޫނުގެ 34 ވަނަ މާއްދާގައި ލިޔުނެވެ.\nއޭރުގެ ސުޕްރީމް ކޯޓަށް ފެނުނީ މިއީ ވަރަށް ކަމުނުދާ ގޮތެއް ކަމަށެވެ. ސުޕްރީމް ކޯޓުގެ 2010/SC-RU/01 (8 ނޮވެމްބަރު 2010) ނަންބަރު ރޫލިންގް (ސުޕްރީމް ކޯޓުން ނެރުނު މިބާވަތުގެ ފުރަތަމަ ރޫލިންގް) ގައި، ކޯޓުތަކުގެ ޤާނޫނުގެ އިސްވެ ދެންނެވި ދެމާއްދާއަކީ "ދިވެހިރާއްޖޭގެ ކޯޓުތަކުން އެމައްޗަށް ޢަމަލުކުރަން ނުޖެހޭ ބާޠިލު ބައެއްކަމަށް ދިވެހިރާއްޖޭގެ ސުޕްރީމް ކޯޓުގެ ފަނޑިޔާރުންގެ އިއްތިފާޤުން ކަނޑައަޅާފައިވާކަމަށް" އަންގާފައިވެއެވެ. އެންގީ ދައުލަތަށެވެ.\nކޯޓުތަކުގެ ޤާނޫނުގެ މަޤްޞަދަކީ، ފަނޑިޔާރު، އެނިންމުމަށް ވާޞިލުވިގޮތް ކޮންމެ ފަނޑިޔާރަކު ވަކިން އިއްވުމެވެ. ޚިޔާލު ތަފާތުވާން ހިތްވަރު ދިނުމެވެ. ޚިޔާލުތަފާތުވިޔަސް، ޙައްލު ހޯދޭނެކަން ދައްކުވައި ދިނުމެވެ.\nސުޕްރީމް ކޯޓުގެ ރޫލިންގް ނެރުނުކަމަށް އެރޫލިންގައި އޮތީ ސުޕްރީމް ކޯޓުގެ 2010/SC-C/23 ނަންބަރު ޤަޟިއްޔާގެ ޙުކުމަށް ވާޞިލުވި ގޮތާބެހޭ ގޮތުން އުފެދުނުކަމަށް ބުނާ "ޤާނޫނީ ސުވާލާމެދު ދިވެހިރާއްޖޭގެ ސުޕްރީމް ކޯޓުން ކަނޑައެޅި ގޮތް އޮޅުންނާރާ ފަދަ ހަރުދަނާ ގޮތަކަށް އެނގިގެންދާނެ ގޮތެއް ހަމަޖެއްސުމަކީ ދިވެހިރާއްޖޭގެ ޢަދުލު އިންޞާފު ޤާއިމުކުރުމުގެ އެންމެ އިސްފަރާތުގެ ޙައިޘިއްޔަތުން ސުޕްރީމް ކޯޓުގެ ޤާނޫނީ މަސއޫލިއްޔަތެއްކަމަށް ފެނިގެން" ކަމަށެވެ.\nއެމައްސަލައަކީ، 2010 ވަނަ އަހަރު، އޭރުގެ ރައްޔިތުންގެ މަޖިލީހުން، ރައްޔިތުންގެ މަޖިލީހުގެ ގަވާއިދުގެ ތެރެއަށް ބައެއް އިތުރުކޮށްގެން، ވަޒީރުންގައި ހުންނަންވީ ޝަރުޠުތައްކަމަށް ޤާނޫނުއަސާސީގައި އޮތް ޝަރުޠުތަކަށް ބައެއް އިތުރުކުރި މައްސަލައެކެވެ. އެމައްސަލައިގައި ސުޕްރީމް ކޯޓުގެ އޭރުގެ7ފަނޑިޔާރުންނަށްވެސް އެއްބަސްވެވުނީ ރައްޔިތުންގެ މަޖިލީހުގެ ގަވާއިދު ރަނގަޅު ނޫންކަމަށެވެ. އެނިންމުމަށް ވާޞިލުވި ގޮތުގައި ޚިޔާލު ތަފާތުވުމެއް އޮތެވެ.6ފަނޑިޔާރުންނަށް ފެނުނީ އެއް ގޮތެވެ. އޭރުގެ ފަނޑިޔާރު (މިހާރުގެ އުއްތަމަ ފަނޑިޔާރު) އޮނަރަބަލް އަލްއުސްތާޛު އަޙަމަދު މުޢުތަޞިމް ޢަދުނާނު، އެނިންމުމަށް ވާޞިލުވިގޮތް ތަފާތެވެ. އެމަނިކުފާނު، އެމަނިކުފާނުގެ ތަފާތުވި ރައުޔު ލިޔުއްވިއެވެ. އަޅުގަނޑަކަށް އެއަކުން އޮޅުން އަރާކަމެއް ނުފެނެއެވެ.\nސުޕްރީމް ކޯޓުގެ ކުރިން ދެންނެވި ރޫލިންގެ ފަހުންވެސް، ފަނޑިޔާރު އޮނަރަބަލް އަލްއުސްތާޛު އަޙަމަދު މުޢުތަޞިމް ޢަދުނާނު ވަރަށް ގިނަ ނިންމުންތަކުގައި ޚިޔާލު ތަފާތުވެ، އެކަންކަން ލިޔުއްވާފައި އެބަހުއްޓެވެ. އެކަމަކުން ސުޕްރީމް ކޯޓުގެ ރޫލިންގައި ބުނާފަދަ އޮޅުމެއް ނާރައެވެ. އެރޫލިންގް އަދިވެސް އެގޮތުގައި ބާޠިލުނުވެ އެބައޮތެވެ.\nއަމުދުން މިހާރު، ހަމަ ކޮންމެ މައްސަލައެއްގައި ކޮންމެ ފަނޑިޔާރަކު، އެފަނޑިޔާރަކަށް ފެނިވަޑައިގަންނަވާ ގޮތެއް އެއޮއްދަނީ ލިޔުއްވަމުންނެވެ. ޚިޔާލު ތަފާތުވެ، އިޙްތިރާމާއެކު މަސައްކަތް ކުރެވޭކަން އެދައްކަވަނީ ޢަމަލީ ގޮތުން ދައްކަވަމުންނެވެ. އަޅުގަނޑަށް ބައެއް ފަހަރު ޤަބޫލުނުކުރެވޭ ނިންމުންތައްވެސް ނިންމަވައެވެ. އެއީ ޠަބީޢީ ކަމެކެވެ. އަޅުގަނޑުގެ ޚިޔާލު، ފަނޑިޔާރުންނާ ތަފާތީއެވެ. އަޅުގަނޑުމެންނަކަށް އެކަމަކުން އޮޅުމެއް ނާރައެވެ. ދާއިރާއަށް ލިބެނީ އިތުރު ކުރިއެރުމެވެ. ފަނޑިޔާރުންގެ ވިސްނުންފުޅު ހުރިގޮތާއި ޤާނޫނީ ކަންކަން ކުރިއަށް ގެންދަންވީގޮތް ސާފުވެއެވެ.\nޚިޔާލު ތަފާތުވުން ފާޅުކުރުމަކީ ޝަޚުޞިއްޔަތު ދައްކައިދޭ ކަމެއް\nޚިޔާލުތަފާތު ވުމަކީ އަޅުގަނޑު ހިތްވަރުދޭ ކަމެކެވެ. ޚިޔާލެއް ނެތީވިއްޔާ ޝަޚްޞިއްޔަތެއްވެސް އޮންނާނެއެކޭ އަޅުގަނޑު ހިތެއް ނުބުނެއެވެ. އަޅުގަނޑު އެދެނީ، އަޅުގަނޑު ކުރާ ކަމަކާ ޚިޔާލު ތަފާތުވާށެވެ. ޚިޔާލާއި ޚިޔާލު ތަޅާނީއެވެ. މީހުން، އެކަކު އަނެކަކާ ތަޅާނެ ކަމެއް ނެތެވެ. މިތަފާތު ދެނެގަންނަންވީއެވެ.\nމިލިޔުން ފުރަތަމަ ޝާއިޢު ކުރެވުނީ، 16 ޖަނަވަރީ 2021 ވީ ހޮނިހިރު ދުވަހުއެވެ.


Milandhoo athun balive Eydhafushi un’dhagoo haalathakah\nމިލަންދޫ އަތުން ބަލިވެ ޗެމްޕިއަން އޭދަފުށި އުނދަގޫ ހާލަތަކަށް\nމިލަންދޫ ޓީމުގެ ކުޅުންތެރިއަކު ލަނޑު ޖެހުމަށްފަހު އުފާފާޅުކުރަނީ. ފޮޓޯ / ކުޅުދުއްފުށީ އޮންލައިން\nމިނިވަން ޗެމްޕިއަންޝިޕް ފުޓްބޯޅަ މުބާރާތުގައި މިލަންދޫ އަތުން ތަފާތު ބޮޑު ނަތީޖާއަކުން ބަލިވެ ދިވެހި ޕްރިމިއަރ ލީގަށް ކޮލިފައިވުމުގެ ފުރުސަތު އޭދަފުއްޓަށް ހަނިވެއްޖެއެވެ. ކުޅުދުއްފުށީ ފުޓްބޯޅަ ދަނޑުގައި މިއަދު ހަވީރު ކުޅުނު މެޗުން އޭދަފުށި ބަލިވީ 4-1 އިންނެވެ.\nމިދިޔަ އަހަރުގެ ޗެމްޕިއަން އަދި މިފަހަރުވެސް ފޭވަރިޓުން ގޮތުގައި ބެލެވުނު އޭދަފުށީގެ މައްޗަށް މިލަންދޫން ވަނީ ފުރަތަމަ ހާފުގައި ތިން ގޯލު ކާމިޔާބުކޮށްފައެވެ. މެޗު ފެށިގެން މިލަންދޫ ޓީމުން މޮޅަށް ކުޅެ ލިބުނު ހިލޭ ޖެހުމަކުން ވަނީ ފުރަތަ ގޯލު ކާމިޔާބު ކޮށްފައެވެ. ނަމަވެސް އޭގެ ކުޑަ އިރުކޮޅެއްފަހުން އޭދަފުށީ ޓީމުގެ މުޙައްމަދު ފާސިރު (ފާއްޓެ) ވަނީ ގޯލެއް ޖަހާ އޭދަފުއްޓަށް އުއްމީދެއް ގެނެސްދީފައެވެ. ނަމަވެސް މިއަދުގެ މެޗުގައި އާދައިގެ ގޮތަކަށް ފެނުނު އޭދަފުށީ ޑިފެންސް ލައިނަށް ބާރުބޮޑުކޮށް މިލަންދޫން ވަނީ ފުރަތަމަ ހާފު ނިމުމުގެ ކުރިން އިތުރު ދެގޯލް ކާމިޔާބުކޮށް ނަތީޖާ 3-1 އަށް ބަދަލުކޮށްލާފައެވެ.\nދެވަނަ ހާފުގައި އޭދަފުށީގެ ކުޅުން ރަގަޅުކޮށް ފުރުސަތުތަކެއް ލިބި ވަނީ ބޭކާރުވެފައެވެ. މިއަދުގެ މެޗުގައިވެސް ލިބުނު ހުސް ފުރުސަތުތައް އޭދަފުށީ ޓީމަށް ނިންމާލެވިފައެއް ނުވެއެވެ. މިލަންދޫން އެޓީމުގެ ހަތަރު ވަނަ ލަނޑު ޖެހީ ކައުންޓަރ އެޓޭކުގައި ލިބުނު ފުރުޞަތެއްގައެވެ. މުޅި މެޗުގައި މިލަންދޫ ޓީމުން ވަނީ މޮޅަށްކުޅެ އޭދަފުށި ހުއްޓުވުމުގައި ކާމިޔާބު ހޯދާފައެވެ. މިއީ މިނިވަން ޗެމްޕިއަންޝިޕްގެ ތާރީހުގައި އޭދަފުށި އެންމެ ތަފާތު ބޮޑުކޮށް ބަލިވިމެޗެވެ.\nމި ބައްޔާއެކު ސެމީ ފައިނަލަށް ދިއުމަށް އޭދަފުއްޓަށް ވަނީ ވަރަށް ބޮޑު ހުރަހަކާ ކުރިމަތިވެފައެވެ. އޭދަފުއްޓަށް ސެމީ ފައިނަލަށް ދެވޭނެ ހަމައެކަނި ގޮތަކީ ފަހު މެޗުގައި މާޅޮހާ ބައްދަލުކުރާ މެޗު ތިން ގޯލުގެ ތަފާތަކުން ކާމިޔާބު ކޮށްގެންނެވެ. އެނޫން ނަތީޖާއަކުން މޮޅުވިޔަސް އޭދަފުށި މުބާރާތުން ކަޓާނެއެވެ. ނަމަވެސް މެޗު އެއްވަރުކޮށްލައިގެންވެސް މާޅޮހަށް ސެމީ ފައިނަލުގެ ޖާގައެއް ކަށަވަރު ވާނެއެވެ.\nއޭދަފުއްޓާއި މިލަންދޫ ބައްދަލުކުރި މެޗުގެ ތެރެއިން.. ފޮޓޯ/ކުޅުދުއްފުށީ އޮންލައިން\nކޮންމެ ޓީމެއްވެސް ދެމެޗު މިހާތަނަށް ކުޅުނުއިރު އެއްވަނައިގައި މާޅޮސް އޮތީ ހަތަރު ޕޮއިންޓާއި އެކުއެވެ. ދެވަނަ މިލަންދޫއަށް ލިބެނީ ތިން ޕޮއިންޓާއިއެކުއެވެ. ތިންވަނަގައި އޮތް ކުޅުދުއްފުށްޓަށް ލިބިފައިވަނީ ދެ ޕޮއިންޓެވެ. ފުލުގައި އޭދަފުށީ އޮތީ ކުޅުނު ދެމެޗުން އެއް ޕޮއިންޓް ލިބިގެންނެވެ.\nމި މުބާރާތުގެ ގްރޫޕް ދޭއްގައި ކުޑަހުވަދޫ ވަނީ މިއަދު ތިމަރަފުށީގެ މައްޗަށް 2-1 ގެ ނަތީޖާއަކުން ކުރި ހޯދާފައެވެ. މި މޮޅާއެކު ކުޑަހުވަދޫ ވަނީ ސެމީ ފައިނަލަށް ދިއުމުގެ ފުރުސަތު ބޮޑުކޮށްފައެވެ. މި ގްރޫޕްގައި ތިނަދޫ އަދި ކުޑަހުވަދޫއަށް ހަތަރު ޕޮއިންޓް ލިބިފައިވާއިރު ފައިދާ ގޯލުގެ ތަފާތުން އެއްވަނަ ލިބެނީ ތިނަދޫ އަށެވެ. ދެވަނަ ކުޑަހުވަދޫއަށް ލިބޭއިރު ތިންވަނައިގައި އޮތީ ތިމަރަފުށްޓެވެ. ދެމެޗުން ލިބުނު އެއް ޕޮއިންޓާއެކު ފޭދޫ އޮތީ މި ގްރޫޕްގެ ފުލުގައެވެ.\nމި މުބާރާތުގެ މެޗެއް ދެންކުޅެވޭނީ ޖުލައި 12 ވަނަ ދުވަހުއެވެ. ގްރޫޕް އެކެއްގައި އޭދަފުއްޓާއި މާޅޮސް ވާދަކުރާއިރު ގްރޫޕް ދޭއްގައި ވާދަކުރާނީ ކުޑަހުވަދޫ އަދި ފޭދޫ އެވެ.\nޖުލައި 11, 2017 at 12:09 pm\nއަޅުގަނޑަކީ ޢާންމުކޮށް މި ނޫސް ބަލައި ކިޔައި ހަދާ މީހެއް. މާޒީގެ ތަޖުރިބާއަށް ބަލާއިރު “ބައްޓޭ” ގެ ކޯޗް ކަމުގައި އޭދަފުށި ޓީމް ކުޅެފައިވާ މުބާރާތްތަކުގައި އެންމެ އުހަށް ވެސް ދަތުރުކޮށްފައިވަނީ ސެމީއަށްކަން ފާހަގަކުރެވޭ. ޓީމް ރޭވުމުގައި ކޯޗުގެ މައްސަލަތަކެއް އުޅޭކަމަށް ޤަބޫލުކުރެވޭ. މި ނަތީޖާ އަކީ އޭދަފުށީ ޓީމުގައި ތިބި ކުޅުންތެރީންނަށް ބަލާއިރު ޤަބޫލުކުރަން އުނދަގޫ ނަތީޖާއެއް. ޢަބްދުލްމަޖީދު ފަދަ ބޭފުޅުންގެ ފުރިހަމަ އިރުޝާދު ހޯއްދަވާ!


STOge Hissaa Akah Fansaas AH Rufiyaa Bahan Ninmaifi\n4 މަސް, 12 ގަޑި, 10 މިނެޓް, 43 ސިކުންތު ކުރިން 1550މަރިޔަމް އިސްއާދާ\nއެސްޓީއޯގެ އަހަރީ އާއްމު ޖަލްސާގެ ތެރެއިން. ފޮޓޯ:ޕީއެސްއެމް\nއެސްޓީއޯގެ ހުސްވިއަހަރުގެ ވިޔަފާރީގެ ފައިދާއިން ހިއްސާއަކަށް 58 ރުފިޔާ ބެހުމަށް ނިއްމައިފިއެވެ.\nހިއްސާ އަކަށް ފަންސާސް އަށް ރުފިޔާ ބަހަން ނިންމީ ރޭ ބޭއްވި އެކުންފުނީގެ އަހަރީ އާއްމު ޖަލްސާގައި. ހިއްސާދާރުންގެ ވޯޓުން މިގޮތަށް ފާސްކޮށްފައިވާއިރު މީގެ ކުރިން ޑިރެކްޓަރުންގެ ބޯޑުންވެސް ނިންމާފައިވަނީ ހިއްސާއަކަށް ފަންސާސް އަށް ރުފިޔާ ބަހާ ގޮތަށެވެ. ހިއްސާގެ ފައިދާގެ ގޮތުގައި ހިއްސާއަކަށް 58 ރުފިޔާ ބެހުމަށް ނިންމާފައިވަނީ، ޖަލްސާއަށް ހާޒިރުވި ހިއްސާދާރުންގެ އިއްތިފާގުންނެވެ. އެ ޖަލްސާއަށް ހާޒިރުވި އެސްޓީއޯގެ ހިއްސާދާރުންގެ އަދަދަކީ ފަސް ސަތޭކަ ހަތަރު ހިއްސާދާރުންނެވެ.\nރޭގެ ޖަލްސާގައި ކުރިއަށްއޮތް އަހަރަށް އެސްޓީއޯގެ ޑިރެކްޓަރުންގެ ބޯޑުގައި އާއްމު ހިއްސާދާރުންގެ ފަރާތުން ތަމްސީލްކުރާނޭ ޑިރެކްޓަރަކަށް ހޮވާފައިވަނީ، އާމިނަތު ރުޝްމާއެވެ. އެސްޓީއޯގެ ޑިރެކްޓަރުންގެ ބޯޑަށް އާއްމު ހިއްސާދާރުންގެ ފަރާތުން ޑިރެކްޓަރަކު ހޮވުމަށް ކުރިއަށްގެންދިޔަ ވޯޓުގައި ސަރުކާރުން ބައިވެރިވެފައެއް ނުވެއެވެ. ޖަލްސާގައި ކުރިއަށްއޮތް އަހަރަށް އެސްޓީއޯގެ އޮޑިޓަރެއްގެ ގޮތުގައި އައްޔަނުކޮށްފައިވަނީ، ކޭޕީއެމްޖީއާއެވެ.\nއަދި އޮޑިޓަރުގެ ފީއަކަށް ކަނޑައަޅާފައިވަނީ އަހަރަކަށް ސާޅިށް ނުވަ ހާސް އަށް ސަތޭކަ ވިހި އެމެރިކާ ޑޮލަރެވެ. ރޭ ބޭއްވި އެސްޓީއޯގެ 2018 ވަނަ އަހަރުގެ އަހަރީ އާއްމު ޖަލްސާގައި އާއްމު ހިއްސާދާރުންގެ ސުވާލުތަކަށްވެސް ޑިރެކްޓަރުންގެ ބޯޑުން ޖަވާބުދީފައިވެއެވެ.\nއެގޮތުން އެ ޖަލްސާގައި އާއްމު ހިއްސާދާރުންގެ މައިގަނޑު ކަންބޮޑުވުންތަކެއްގެ ގޮތުގައި ފާހަގަކޮށްފައިވަނީ، އެސްޓީއޯއިން ހުޅުމާލޭގައި ތަރައްޤީކުރަމުންދާ ސިޓީ ހޮޓާ ނުހެދި ލަސްވާ މައްސަލައާއި، އެސްޓީއޯގެ ފައިދާ އަހަރަކަށްވުރެ އަހަރެއް ދަށަށްދާ މައްސަލައެވެ. އެސްޓީއޯ ގްރޫޕަށް 2018 ވަނަ އަހަރު ޖުމްލަ އާމްދަނީގެ ގޮތުގައި 9.4 ބިލިއަން ރުފިޔާ ލިބިފައިވާއިރު، މި މުއްދަތުގެ ތެރޭގައި ސާފްފައިދާގެ ގޮތުގައި ލިބިފައިވަނީ، 224 މިލިއަން ރުފިޔާއެވެ.\nރައީސް ޔާމީންގެ ޒައާމަތުގައި ސަރުކާރު ހިއްސާވާ ކުންފުނި ތަކަކީ ނަތީޖާ ނެރޭ ފައިދާވާ ކުންފުނިތަކަށް އެމަނިކުފާނު ހައްދަވައި ދެއްވިއިރު އޭގެ ތެރޭގައި އެސްޓީއޯ ވެސް ހިމެނެއެވެ.\nއެސްޓީއޯ އަހަރީ އާންމު ޖަލްސާ


Vakeelukan Kurun Huttaalaifin: Azima | Hathaavees\nވަކީލުކަން ކުރުން ހުއްޓާލައިފިން: އާޒިމާ\nޖޫން 13, 2020 ހަތާވީސް އޮންލައިން\nމަޝްހޫރު ގާނޫނީ ވަކީލު ވަކީލު އަދި ކުރީގެ ބަންޑާރަ ނާއިބު އައިޝަތު އާޒިމާ ޝަކޫރު ގާނޫނީ ވަކީލުކަމުގެ މަސައްކަތްތައް ކުރުން ހުއްޓާލައްވާފައިވާ ކަމަށް ވިދާޅުވެއްޖެއެވެ.\nއާޒިމާ މިކަން ހާމަ ކުރެއްވީ "ހަތާވީސް އޮންލައިން" އިން މިއަދު އާޒިމާއާ ގުޅޭގޮތުން ލިޔުނު ރިޕޯޓަކަށް ޝުކުރު އަދާކުރައްވާ އެކަމަނާގެ ފޭސްބުކްގައި ލިޔުއްވި ލިޔުމެއްގައެވެ.\nއާޒިމާ ވިދާޅުވީ އެކަމަނާ ގާނޫނީ ވަކީލުކަމުގެ މަސައްކަތް މީގެ އަހަރުތަކެއް ކުރިން ހުއްޓާލައްވާފައިވާ ކަމަށެވެ. އެކަން ހުއްޓާލެއްވި ސަބަބެއްގެ ގޮތުގައި އާޒިމާ ވިދާޅުވީ ގާނޫނީ ވަކީލުކަމުގެ މަސައްކަތް ހުއްޓާލެއްވީ ސިއްހީ ސަބަބުތަކަކާއި ގުޅިގެން ކަމަށެވެ. އެގޮތުން އެކަން ނުކުރެވޭ ވަރަށް އެކަމަނާގެ ލޯ ހަލާކުވެފައިވާ ކަމަށް އާޒިމާ ވިދާޅުވިއެވެ.\nއެ މަސައްކަތް ހުއްޓާލެއްވުމަށްފަހު އާޒިމާ މިހާރު ކުރައްވަމުން ގެންދަވާ މަސައްކަތަކީ ތަފާތު މަސައްކަތެވެ.\n“އާމިނާދިސް – ޓްރޫލީ މޯލްޑިވިއަން”ގެ ނަމުގައި ހުޅުމާލޭގައި އެކަމަނާ އަންނަނީ ދިވެހި އުފެއްދުންތައް ވިއްކުމުގެ ބުރަ މަސައްކަތް ކުރައްވަމުންނެވެ. މަސްމިރުހާއި ތެލުލިފަތާއި ތެލުލި ރިހާކުރުގެ އިތުރުން ކުކުޅު ހަވާދު ފަދަ ދިވެހި އެތައް އުފެއްދުމަށް އަންނަނީ އެތަނުން ވިއްކަމުންނެވެ.\nއާޒިމާ ވިދާޅުވީ އާމްދަނީ ހޯދުމަށް ކޮންމެ މަސައްކަތެއްވެސް ރަނގަޅުވާނެ ކަމަށެވެ. ކެއްކުމުގެ މަސައްކަތް އެކަމަނާ ކުރައްވަނީ ކުރާ ހިތުން ކަމަށް ވިދާޅުވެ އާޒިމާ ވިދާޅުވީ ކެއްކުމުގެ މަސައްކަތަކީ މާކުރިންސުރެވެސް އެކަމަނާއަށް ދަސްވެފައިވާ މަސައްކަތެއް ކަމަށެވެ. ދިވެހި ކެއްކުމަށް ހާއްސަވި ސަބަބު ހާމަކުރައްވާ އާޒިމާ ވިދާޅުވީ އެކަމަށް ހާއްސަވީ އެއީ ރާއްޖޭގައި ނެތެމުންދާ އާދައަކަށް ވާތީ ކަމަށެވެ.\n"މާތްﷲ އަޅުގަނޑަށް ވަނީ ވަރަށް ގިނަ ނިއުމަތްތައް ދެއްވާފައި. އަޅުގަނޑު މައިންބަފައިން ވަނީ ވަރަށް ގިނަ މަސައްކަތްތަކެއް ދަސްކޮށްދެއްވާފައި. ބަހާއި އަމަލުން. އޭގެތެރެއިން އެއް ކަމަކީ ކެއްކުން،" އާޒިމާ ވިދާޅުވިއެވެ.\nއާޒިމާ ވަނީ ކުރީގެ ރައީސް އަބްދުﷲ ޔާމީންގެ ސަރުކާރުގައި ރައީސް އޮފީހުގެ މިނިސްޓަރުކަން ކުރައްވާފައެވެ. ގާނޫނީ ވަކީލެއްގެ ގޮތުގައި ގިނަބަޔަކަށް މަޝްހޫރުވެފައިވާ އާޒިމާ ވަނީ ކުރީގެ ރައީސް މުހައްމަދު ނަޝީދުގެ ސަރުކާރާއި ދެކޮޅަށް ގިނަ މައްސަލަތަކެއް ކާމިޔާބު ކުރައްވާފައެވެ. އެކަމަނާ ވަނީ ރައްޔިތުން މަޖިލީހުގެ ހާއްސަ މެންބަރުކަން ވެސް މީގެކުރިން ކުރައްވާފައެވެ.\nPrevious ބާޣީ ލުތުފީގެ މައްޗަށް އުފުލާފައިވާ ދައުވާގެ އަޑުއެހުމެއް މާދަމާ\nNext ރޭޕްގެ ތުހުމަތުވާ މީހާ ޝަރީއަތް ނިމެންދެން ބަންދުކޮށް ދޭން ފުލުހުން ޕީޖީގައި އެދިއްޖެ


Pogba ah ithuru furusatheh nei: Juventus\nޕޮގްބާ އަށް އިތުރު ފުރުސަތެއް ނެތް: ޔުވެންޓަސް\nޕޮގްބާ އާއި މޮރީނިއޯގެ މެދުގައި މައްސަލަތަކެއް ވަނީ ޖެހިފައި\nކ. މާލެ 10 އޮކްޓޯބަރ 2018 | ބުދަ 21:00 1,850\nމެންޗެސްޓާ ޔުނައިޓެޑުގެ ޕައުލް ޕޮގްބާ - ގޫގުލް\nމެންޗެސްޓާ ޔުނައިޓެޑުގެ ޕައުލް ޕޮގްބާ އަލުން ގެނައުމުގެ ފުރުސަތު ނެތް ކަމަށް ޔުވެންޓަސްގެ ސްޕޯޓިން ޑިރެކްޓަރު ފަބިއޯ ޕަރަޗިޓީ ބުނެފިއެވެ.\nޔުވެންޓަސް އިން 2012 ވަނަ އަހަރު ޕޮގްބާ ގެންދިޔައީ ވެސް ޔުނައިޓެޑްގައި ހުއްޓައެވެ. އޭރު އެކަށީގެންވާ ފުރުސަތެއް ނުލިބި ހުރި ޕޮގްބާ އަށް ދުނިޔޭގެ ސަމާލުކަން ލިބިގެން ދިޔައީ ޔުވެންޓަސްގައި ހުއްޓައެވެ.\nއޭގެ ފަހުން ޔުނައިޓެޑުން އޭނާ އަނބުރާ ގެންދިޔައީ 2016 ވަނަ އަހަރު 105 މިލިއަން ޔޫރޯ އަށެވެ.\nޕޮގްބާ އާ ގުޅޭގޮތުން ޔުވެންޓަސްގެ ސްޕޯޓިން ޑިރެކްޓަރު ފަބިއޯ ޕަރަޗިޓީ އެއްޗެއް ބުނެފައި މިވަނީ ޕޮގްބާ ކުލަބު ބަދަލު ކުރަން އުޅޭ ކަމަށް އަޑުތައް ފެތުރިފައިވަނިކޮށެވެ.\nރިޕޯޓްތައް ބުނާ ގޮތުން ކޯޗު ހޯސޭ މޮރީނިއޯ އާއި މައްސަލަ ޖެހި ކްލަބް ދޫކޮށްލަން ނިންމާފައިވާ ޕޮގްބާ ގުޅުމުގެ ފުރުސަތު ބޮޑީ ޔުވެންޓަސް އާއިއެވެ.\nޔުވެންޓަސްއާ ދެން ގުޅޭނެ ކަމަށް އަޑުއަރާފައި ވަނީ ލާޒިއޯގެ ހުނަރުވެރި މިޑްފީލްޑަރު ސާޖެއި މިލިންކޮވިޗް-ސަވިޗެވެ. ޕަރަޗިޓީ ބުނީ އޭނާ އަކީ ވަރަށް މޮޅު ކުޅުންތެރިއެއް ކަމަށާއި އެކަމަކު އަދި އޭނާއާ ނުވަތަ ލާޒިއޯއާ ވެސް ވާހަކަ ދައްކާފައި ނުވާނެ ކަމަށެވެ.\nމެންޗެސްޓާ ޔުނައިޓެޑުން އެ ކްލަބުގެ ޓްރާންސްފާގެ ކަންކަމަށް ހާއްސަ ސްޕޯޓިން ޑިރެކްޓަރެއް ހޯދުމުގެ މަސައްކަތް ފަށާފައިވާ ކަމަށާއި އެ ޓިމުން އެކަމަށް އެންމެ ބޭނުންވާ އެކަކަކީ ޕަރަޗިޓީ ކަމަށް ވާހަކަތައް ވަނީ ފެތުރިފައެވެ.\nޔުވެންޓަސް 2007 ގައި ރެލިގޭޓްވެ ވެއްޓުނު އަނދަވަޅުން އަރައިގަނެ، އިޓަލީގެ އެއް ވަނަ ޓީމަށް އަލުންވެ އަދި ޔޫރަޕުގެ ގަދަބާރަކަށް ވުމުގެ ފަހަތުގައި އޮތް އެންމެ ބޮޑު އެއް ސަބަބަކީ 2010 ވަނަ އަހަރު މަރޯޓާ އާއި ޕަރާޓީ އެ ކްލަބާ ގުޅި ފެށި މަސައްކަތެވެ.


މާލޭ ސްޓްރީޓް ސްކޭޕިންގ ޕްރޮޖެކްޓްގެ ޢަމަލީ މަސައްކަތް ފެށުމުގެ ރަސްމިއްޔާތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\n17 ފެބުރުވަރީ 2020، ރިފަރެންސް: SA/RIMS/2020/6\nاللهُ سُبْحَانَهُ وَتَعَالَى އަށް ޙަމްދާއި ޝުކުރު ދަންނަވަން. މި އުންމަތުގެ މާތް ނަބިއްޔާ مُحَمَّدُ رَسُوْلُ اللهِ صَلَّى اللهُ عَلَيْهِ وَسَلَّمَ އަށް ޞަލަވާތާއި ސަލާމް ލެއްވުން އެދި ދުޢާކުރަން. މި ޞަލަވާތާއި ސަލާމުގައި އިތުރު އެކަލޭގެފާނުގެ އާލު އަޞްޙާބުން ޝާމިލުކުރަން.\nރައީސުލްޖުމްހޫރިއްޔާގެ ނައިބު ފައިޞަލް ނަސީމް، ރައްޔިތުންގެ މަޖިލީހުގެ ޢިއްޒަތްތެރި ރައީސް، ރައީސް މުޙައްމަދު ނަޝީދު، ދައުލަތުގެ ވަޒީރުން، ރައްޔިތުންގެ މަޖިލީހުގެ ޢިއްޒަތްތެރި މެންބަރުން، މާލޭ ސިޓީ ކައުންސިލްގެ މޭޔަރު ޝިފާ މުޙައްމަދު، ރޯޑް ޑިވެލޮޕްމަންޓް ކޯޕަރޭޝަންގެ މެނޭޖިން ޑިރެކްޓަރ، މޫސާ ޢަލީ މަނިކު، ހާޒިރުވެވަޑައިގެން ތިއްބެވި އެންމެހައި ބޭފުޅުން؛\nއާދެ، އަޅުގަނޑުމެން މިދިޔަ ރިޔާސީ އިންތިޚާބުގައިވެސް، ރައްޔިތުންގެ މަޖިލީހުގެ އިންތިޚާބުގައިވެސް ރައްޔިތުންނަށްވީ ވަޢުދެއް އެއީ، މާލެއަކީ ދިރިއުޅެން ހިތްފަސޭހަ ތަނަކަށް ހަދައިދޭނެކަމުގެ ވަޢުދު. މިއަދު މާލޭގެ ޙާލަތަށް ބަލާއިރުގައި އެއީ ބުރަ ބޮޑު މަސައްކަތެއް ކުރަންޖެހޭ. މާލޭގެ ރައްޔިތުންގެ ގޯތިގެދޮރުގެ، ބޯހިޔާވަހިކަމުގެ މައްސަލަ އެހާ ބޮޑު. ޓްރެފިކް އެހާ އުނދަގޫ. މާލޭ މަގުމަތީގައި ހިނގާބިނގާވެ އުޅުން އެއީ ހަމަ ކުރަން ދަތިކަމަކަށް ވެގެންދަނީ. އަމާން މާޙައުލެއް ނޫން މާލޭގެ މަގުތަކަކީ. މީގެއިތުރުން ލިބެންޖެހޭ އަސާސީ ޚިދުމަތްތައް ލިބުމުގައިވެސް މާލޭގެ ރައްޔިތުންނަށް ވަނީ އެތައް އުނދަގޫތަކެއް ކުރިމަތިވެފައި. މިހެން ދިމާވެފައި މިއޮތީ ރަނގަޅު ޕްލޭނެއް ނެތި، ދިގު މުއްދަތެއްގައި މާލޭގެ ކަންތައްތައް އިންތިޒާމު ކުރެވިގެން ދިޔުމުގެ ސަބަބުން. މިއަދު އެ ވާހަކަ ތަކުރާރުކޮށް އަޅުގަނޑުމެން ދެއްކުމުގެ މާބޮޑު ބޭނުމެއް އޮތް ކަމަކަށް އަޅުގަނޑު ނުދެކެން. ބޭނުންވަނީ މިކަމަށް ޙައްލު ހޯދައިދޭން. އަޅުގަނޑުމެން އިރާދަކުރެއްވިއްޔާ މިއަދު މި ފަށަނީ އޭގެ އެއް މަސައްކަތް.\nއާދެ، މާލޭގެ މަގުތައް ހެދުމުގެ މި މަޝްރޫޢަށް 462 މިލިއަން ރުފިޔާ ވަނީ ބަޖެޓް ކުރެވިފައި. އަދި ލާމަރުކަޒީ އުޞޫލުން ރާއްޖެ ހިންގުމުގެ ނިޒާމަށް މި ގެނެވުނު ބަދަލާ އެކީގައި މި ޕްރޮޖެކްޓް ހިންގުން މިއޮތީ މާލޭ ސިޓީ ކައުންސިލާ މުޅިން ހަވާލުކުރެވިފައި. އިރާދަކުރެއްވިއްޔާ، ސަރުކާރުން އަޅުގަނޑުމެން ކޮށްދޭންޖެހޭ ހުރިހާ ކަމެއް ސިޓީ ކައުންސިލަށް ފޯރުކޮށްދޭނެ ކަމުގެ ޔަޤީންކަން އަޅުގަނޑު އަރުވަން.\nސިޓީ ކައުންސިލުން މި މަސައްކަތް ކުރަމުންދާއިރުގައި، ޢަމަލީގޮތުން މި މަސައްކަތް ކުރުމަށް ހަވާލުވެ މި ހުންނެވީ ޒުވާން މެނޭޖިންގ ޑައިރެކްޓަރުގެ މަސައްކަތާ ދޭތެރޭގައި އަޅުގަނޑު ޝައްކެއްނުކުރަން. މޫސާ ޢަލިމަނިކުގެ މަސައްކަތާ އެކީގައި އަޅުގަނޑުމެން މާލޭގެ ރައްޔިތުން މި ބޭނުންވާ ބަދަލު މާލޭގެ މަގުތަކަށް އަންނާނެކަމީ ޝައްކެއްއޮތްކަމެއް ނޫން.\nއާދެ، މާލޭގެ ރައްޔިތުންނަށްޓަކައި އަޅުގަނޑުމެން ކޮށްދޭންޖެހިފައި ހުރި މަސައްކަތް ބައިވަރު އެބަހުރި. އަޅުގަނޑު ކުރިންވެސް ދެންނެވި ފަދައިން، އޭގެތެރެއިން އެންމެ މުހިއްމު ކަމަކީ، ބޯހިޔާވަހިކަން ފޯރުކޮށްދިނުން. އަޅުގަނޑުމެން ރިޔާސީ އިންތިޚާބުގައި ވަޢުދުވީން، މާލޭގެ ރައްޔިތުންނަށް، ހަމަ ސީދާ މާލޭގެ ރައްޔިތުންނަށް އަމާޒުކޮށްގެން ހަތަރުހާސް ހައުސިންގ ޔުނިޓް އަޅައިދޭނެކަމަށް. މިއަދު އަޅުގަނޑުމެން ދިރާސާކޮށް ބަލާއިރުގައި، އެއަށްވުރެ އިތުރަށް ބޭނުންވޭ އެބަ. އެހެންކަމުން، އަޅުގަނޑުމެންގެ އެ ދިރާސާގެ އަލީގައި އެއަށް ބަދަލުގެނެސް، އަޅުގަނޑުމެން މިދަނީ މާލޭގެ ރަށްވެހިންނަށް އިތުރަށް ބޭނުންވާނޭ ބޯހިޔާވަހިކަމުގެ މަސައްކަތްވެސް ކުރުމުގެ މަސައްކަތް ފަށަމުން. މިގޮތުން، ކުރިއަށް މިއޮތް މަސްދުވަހުގެ ތެރޭގައި އިރާދަކުރެއްވިއްޔާ، އަޅުގަނޑުމެން ފުރަތަމަ އަޅަން ގަސްދުކުރާ އެއްހާސް ހަތްސަތޭކަ ހައުސިންގ ޔުނިޓާއި، އެއްހާސް ތިންސަތޭކަ ހައުސިންގ ޔުނިޓް، މުޅިއެކު ތިންހާސް ހައުސިންގ ޔުނިޓުގެ ބިންގާ އެޅުމުގެ މަސައްކަތް އިރާދަކުރެއްވިއްޔާ ފެށިގެންދާނެ.\nއޭގެއިތުރުން، އިތުރު ހަތަރުހާސް ހައުސިންގ ޔުނިޓުގެ މަސައްކަތް އިރާދަކުރެއްވިއްޔާ، މިއަހަރުގެ ތެރޭގައި އަޅުގަނޑުމެން ފަށާނަން. އޭގެއިތުރުން، ކުރީގެ ސަރުކާރުތަކުން ވަޢުދުވެފައިވާ ގޮތަށް، ހިޔާ މަޝްރޫޢަށް ކުރިމަތިލާފައި ތިބި ފަރާތްތަކާއި، ވެށިފަހި ޕްރޮގްރާމްގެ ދަށުން ބޯހިޔާވަހިކަން ދިނުމަށް އޭރުގެ ސަރުކާރުން ވަޢުދުވެ، އެއްބަސްވެފައިވާގޮތަށް، އެކަންތައްތައް އިރާދަކުރެއްވިއްޔާ އަޅުގަނޑުމެން ލަހެއްނުވެ ކޮށްދޭނަން.\nމާލޭގެ މަގުތައް ހެދުމުގެ މަޝްރޫޢުގެ އިތުރު ތަފްޞީލަކަށް އަޅުގަނޑު ދާކަށް މިވަގުތަކު ގަސްދެއްނުކުރަން. ދެންމެ ޝިފާއާއި އަޅުގަނޑުމެންގެ މެނެޖިންގ ޑައިރެކްޓަރ މޫސާ ޢަލިމަނިކު އެ ދެއްކެވި ވާހަކައިގެ އިތުރުން، ކުރިމަތިން މި ފެންނަން ހުރި ބޯޑުން ވަރަށް ތަފްޞީލުކޮށް އެހުރީ ފެންނަން.\nއަޅުގަނޑުމެންގެ މަސައްކަތަކަށްވާނީ މިކަމަށް ޢަމަލީ ސިފަ ގެނައުން. ރައީސް އޮފީހުގެ މިނިސްޓަރ އަޙްމަދު ނަސީމް އެ ހުންނެވީ މިކަމުގައި ފޫގަޅުއްވައިގެން. ދުވާލުހަތަރުދަމު، ރެޔާއިދުވާލު އެ އުޅުއްވަނީ އެކަމުގައި. ހަމަ ޔަޤީނުންވެސް އެމަނިކުފާނުގެ ބެއްލެވުމުގެ ދަށުން ކުރާ ކަމެއް، ގޯސްކޮށްނުދާނެކަމުގެ ޔަޤީންކަން އަޅުގަނޑަށް އެބައޮތް.\nއާދެ، ދަތުރުވެރިންގެ މާރުކޭޓުގެ މައްސަލައަކީވެސް ޙައްލުނުވެ އޮތް މައްސަލައެއް. މިހާރު އިރާދަކުރެއްވިއްޔާ، އެކަމަށް ޙައްލެއް ހޯދި، 178 ގޮޅި އެތަނުގައި ހަމަޖެހި، ލިސްޓް ފައިނަލް ކުރުމުގެ މަސައްކަތް، ސިޓީ ކައުންސިލުން ކުރަމުން އެގެންދަނީ. އަދި އޭގެއިތުރުން، ކުރިއަށް އޮތް ރޯދަމަހަށް ވަގުތީގޮތުން މާރުކޭޓެއް ތައްޔާރުކޮށް، މާލޭގެ ރައްޔިތުންނަށާއި އަދި މާލެއަށް އަންނަ، އަތޮޅުތަކުން އަންނަ ދަތުރުވެރިންނަށް، ގެންނަ ތަކެތި ވިއްކޭނެ އިންތިޒާމު، އިރާދަކުރެއްވިއްޔާ އަޅުގަނޑުމެން ހަމަޖައްސާނަން.\nމާލެއަށް ލުޔެއް ލިބޭނީ، އެނޫން ގޮތެއް މާލެއަށް ހަދައިގެން. މިނޫން ތަނެއްގައި މީހުންނަށް އުޅެވޭނެ ގޮތެއް ހަދައިގެން. ލާމަރުކަޒީ ނިޒާމުން ރާއްޖެ ތަރައްޤީ ކުރެވިގެން. އިރާދަކުރެއްވިއްޔާ، އެކަން އަޅުގަނޑުމެން މިގެންދަނީ ކުރަމުން.\nމާލެއަށް ކުރަންހުރި ކަންތައްތަކުގެ ތެރޭގައި، އެންމެ މުހިއްމު އެއްކަމަކީ، މާލޭގެ ޕޯޓް، ގުޅިފަޅަށް ބަދަލުކުރުން. އެއާއެކީގައި، މުޅި މާލޭގެ މަލަމައްޗަށް ބޮޑު ބަދަލުތަކެއް އަންނަ ތަން ފެނިގެންދާނެ. އިރާދަކުރެއްވިއްޔާ، މިއަހަރުގެ ޖޫން މަހުގެ ކުރިން މާލޭގެ ބަނދަރު، ގުޅިފަޅަށް ބަދަލުކުރުމުގެ މަޝްރޫޢާއި، މާލެއާއި ގުޅިފަޅާއި ތިލަފުށި ގުޅައިލުމުގެ ކަނެކްޓިވިޓީ ޕްރޮޖެކްޓްގެ ޢަމަލީ މަސައްކަތް، އިރާދަކުރެއްވިއްޔާ ފެށިގެންދާނެ.\nއާދެ، އަޅުގަނޑުގެ ވާހަކަ ދިގެއް ނުކުރާނަން. މޫސާ ޢަލިމަނިކު ވިދާޅުވިފަދައިން، އަޅުގަނޑުމެންގެ މަގުގެ ބިމުގެ އަޑީގައި، އަޅުގަނޑުމެންނަށް ދެމުންގެންދާ އަސާސީ ޚިދުމަތްތަކެއް އެބަހުރި. ފެނާއި ނަރުދަމާއާއި، ފޯނާއި، ކަރަންޓާއި، ކޭބަލް ޓީ.ވީ.ގެ ނަރުތައް ދެމިފައި އޮތީ ބިމުގެ އަޑީގައި. އެއްވެސް އިންތިޒާމެއް، ހަމައެއްނެތި. މި މަޝްރޫޢު ކުރިއަށްދާއިރުގައި، މިކަންތައްތަކަށް ރަނގަޅު ޙައްލެއް އިރާދަކުރެއްވިއްޔާ އަންނާނެ. އެއާއެކީގައި، ޝިފާ ވިދާޅުވިފަދައިން، އަޅުގަނޑުމެންގެ ދާއިމީ ޙައްލަކަށް ވެގެންދާނީ، މި މާލޭ މަގުތަކުގައި ތާރު އެޅިގެންދިޔުން.\nއާދެ، އަޅުގަނޑުމެން މިކުރާ މަސައްކަތުގައި މާތް ﷲ ބަރަކާތް ލައްވައި، މި މަޝްރޫޢު ކާމިޔާބު ކުރުމުގެ ހެޔޮ ތައުފީޤު ދެއްވުން އެދި اللهُ سُبْحَانَهُ وَتَعَالَىގެ ޙަޟްރަތުގައި ދުޢާ ދަންނަވަމުން، އަޅުގަނޑުގެ ވާހަކަކޮޅު ނިންމާލަން.


އަހަރެމެން މަރުވާނީ ކޮންގޮތަކަށް ކަން ނިންމުމުގެ އެއްވެސް އިޚްތިޔާރެއް އަހަރެމެންނަށް ލިބިގެނެއް ނުވެއެވެ. އެކަމަކު އަހަރެމެންގެ ޙަޔާތް ހޭދަކުރާނީ ކޮންގޮތަކަށްކަން ނިންމުމުގެ އިޚްތިޔާރު އަހަރެމެންނަށް ލިބިގެންވެއެވެ\nއަބޫބަކްރުގެފާނު އަވަހާރަވީ ދާންމަތިކޮޅުގައެވެ.\nޢުމަރު ރަޟިޔަﷲ ޢަންހުއާއި ޢަލީ ރަޟިޔަﷲ ޢަންހު އަށް ޙަމަލާދީ އަވަހާރަކޮށްލީއެވެ. (ޝަހީދުކޮށްލީއެވެ.)\nޢުޘްމާނު ރަޟިޔަﷲ ޢަންހު ކަތިލައި އަވަހާރަކޮށްލީއެވެ. (ޝަހީދުކޮށްލީއެވެ.)\nއަބޫ ޢުބަރިދާ ރަޟިޔަﷲ ޢަންހު ނިޔާވީ ޠާޢުނު ބަލީގައެވެ.\nއެކި ގޮތްގޮތަށް މި ދުނިޔެއާއި ވަކިވި ބޭކަލުންނެވެ. އެހެންނަމަވެސް، އެ ބޭކަލުން މި ދުނިޔޭގައި އުޅުއްވި އުޅުއްވުމުގައި އެއްގޮތް ކަންތައްތަކެއް ވެއެވެ. އެއީ ތަޤްވާވެރިކަމާއި، އަޅުވެރިކަމާއި، ނަބިއްޔާ ޞައްލަﷲ ޢަލައިހި ވަސައްލަމައަށް ނަޞްރު ދެއްވުމާއި، މުސްލިމް އުންމަތާމެދު ފަރުވާ ބެހެއްޓެވުމެވެ.\nކޮންމެ ގޮތަކަށް މަރުވެގެން ދިޔަ ކަމުގައިވިޔަސް، ޢަމަލުތައް އިޞްލާޙުވެފައިވާނަމަ، ހިތާމައެއް ނެތެވެ. މަރުވީ ގެނބިގެންތޯ، އެކްސިޑެންޓެއް ވެގެންތޯ، ކޮވިޑް ޖެހިގެންތޯ، ފިހިގެންތޯ، ބައްޔެއްގައިތޯ، މުހިންމެއް ނޫނެވެ. މުހިންމީ ޢަމަލުތަކެވެ. ދުނިޔޭގައި އުޅުނު ގޮތެވެ.


SunOnline: Mahloof leakkuri chatlog thakun zaathee kameh oikan saabitheh nuvaane: Shameem\nމަހުލޫފް ލީކުކުރި ޗެޓުލޮގުތަކުން ޒާތީކަމެއް އޮތްކަން ސާބިތެއް ނުވާނެ: ޝަމީމް\nއައިޝަތު ނުޒުހާ 25 Nov 2021, 18:19\nޕްރޮސެކިއުޓާ ޖެނެރަލް ހުސެއިން ޝަމީމް --- ސަން ފޮޓޯ/ މުހައްމަދު މުޒައްޔިން ނާޒިމް\nޔޫތު މިނިސްޓަރު އަހްމަދު މަހުލޫފްގެ މައްޗަށް ރިޝްވަތު ހިފުމުގެ ދައުވާ އުފުލައިފައިވަނީ ޒާތީކޮށް ކަމަށް ބުނެ، މަހުލޫފް އާންމުކުރައްވައިފައިވާ ޗެޓުލޮގުތަކުން ހާމަވާނެ އެއްޗެއް ނޯންނާނެ ކަމަށް ޕްރޮސެކިއުޓާ ޖެނެރަލް ހުސެއިން ޝަމީމް ވިދާޅުވެއްޖެއެވެ.\nދައުވާކުރަން ނިންމުމާއެކު، މަހުލޫފް އިއްޔެ އާންމު ކުރައްވައިފައިވަނީ ޔޫތު މިނިސްޓަރުގެ ޕީއޭ އަޒްމޫން އަހުމަދު އާއި ޕީޖީ ޝަމީމް ދައްކަވައިފައިވާ ވާހަކަތަކެއްގެ ޗެޓުލޮގުތަކެކެވެ.\nޕީޖީ ޝަމީމް "ސަން"އަށް މިއަދު ވިދާޅުވީ ދައުވާކޮށްފައިވަނީ ދައުވާކުރުމުގައި ބަލަން ޖެހޭ ކަންކަން ބެލުމަށްފަހު، އުންސުރުތައް ފުރިހަމަވުމުން ކަމަށެވެ.\n"[ދައުވާ ކުރަނީ] އެ ފުރިހަމަވާން ޖެހޭ ކަންތަކެއް ފުރިހަމަވެގެން، އަޅުގަނޑު ލިޔެފައި ހުންނަ އުންސުރު ފުރިހަމަވެގެންނޭ، އެހެންވީމަ އެގޮތަށް ކަންކަން ފުރިހަމަވެގެން ދައުވާ [ކުރީ]، އެއްވެސް ޒާތީކަމެއް، ޕާސަނަލް ކަމެއް ނޯންނާނެ،" ޝަމީމް ވިދާޅުވިއެވެ.\nމަހުލޫފް އާންމުކުރެއްވި ޗެޓުލޮގުތަކާ ގުޅިގެން ޝަމީމް ވިދާޅުވީ ޗެޓޮލޮގުތަކުން ޒާތީތަކަމެއް އޮތްތަން ނުފެންނާނެ ކަމަށެވެ.\n"އޭގެން [ޗެޓޮލޮގުތަކުން] ވެސް އަޅުގަނޑުގެ ޒާތީކަމެއް އޮތް ހެނެއް އަޅުގަނޑަކަށް ހިއެއް ނުވޭ އޭގެން ސާބިތުވާނެހެން، ފެންނާނެހެން، އަޅުގަނޑު އެފަދަ [ޒާތީ] ކަމެއް ނޯންނާނެ،" ޝަމީމް ވިދާޅުވިއެވެ.\nޒާތީކަމެއް ނޯންނާނެކަމަށް ވިދާޅުވެ ޝަމީމް އިތުރަށް ވިދާޅުވީ މި މައްސަލައިގައި "އިތުރު ކޮމެންޓެއް" ނެތް ކަމަށެވެ.\nޗެޓުލޮގުތައް އާންމުކުރައްވައި މަހުލޫފް އިއްޔެ ވިދާޅުވީ ދައުވާ ކުރަން ނިންމި ނިންމުމަކީ ޒާތީ ކަމެއް ކަމަށާއި ޗެޓުލޮގުތަކުން އެކަން ވަރަށް ރަނގަޅަށް ހާމަވާ ކަމަށެވެ.\nމަހުލޫފް އާންމުކުރެއްވި ޗެޓުލޮގުގައި އޭނާގެ ޕާސަނަލް އެސިސްޓެޓް އަޒްމޫން އަހުމަދު ވަނީ މަހުލޫފްގެ މައްސަލަ ނިމެނީ ކޮން އިރަކުންތޯ ސުވާލުކުރައްވައިފައެވެ. އަދި ފުޓްބޯޅަ މެޗެއް ބެލުމަށް ވެސް ދައުވަތު ދެއްވައިފައިވެއެވެ.\nއޭގެ ޖަވާބުގައި ޕީޖީ ޝަމީމް ވަނީ ޔޫތު މިނިސްޓްރީގައި ތިއްބެވީ "ހުސް މުއްތަހަމުން" ކަމަށް ވިދާޅުވެ މެޗު ބަލަން ދާނީ ކިހިނެއްތޯ ސުވާލުކުރައްވައިފައެވެ.\nއެއާއެކު އަޒްމޫން ވަނީ އެ މައްސަލައިގައި މިހާރު 110 ދުވަހަށް ވުރެ ގިނަ ދުވަސްވެގެން ގޮސްފައިވާ ކަން ފާހަގަކުރައްވައިފައެވެ.\nއަޒްމޫނަށް ޖަވާބުދެއްވަމުން ޕީޖީ ވަނީ "އެއީ ފުއްޕީމާ" ވާ ގޮތް ކަމަށް ވިދާޅުވެފައެވެ.\n"900 ދުވަސް ވިޔަސް، ބޭކާރު ގޮތުގައި ފުއްޕީމާ ވާ ގޮތް މިއީ، ޕޮލިސް ވެސް ނޯ ސިމްޕަތީ ނައު،" މަހުލޫފް އާންމުކުރެއްވި ޗެޓުލޮގުގައި ޕީޖީ ޝަމީމް ވިދާޅުވެފައެވެ.\nމަހުލޫފް ތުހުމަތު ކުރައްވާ ގޮތުގައި އޭނާގެ މައްސަލައިގެ އަޑީގައި ވަނީ އޭނާ މަގާމުން ދުރު ކުރަން މަސައްކަތް ކުރާ ސިޔާސީ ބަޔެކެވެ. އަދި މައްސަލަ ކޯޓަށް ހުށަހަޅައިފި ނަމަ، މަހުލޫފާ ދެކޮޅަށް ދެއްކޭނެ އެއްވެސް ހެއްކެއް ނޯންނާނެ ކަމަށް ވެސް އޭނާ މީގެ ކުރިން ވިދާޅުވެފައިވެއެވެ.\nއެހެން ކުޅިވަރުތަކަށް ކުރާ ހޭދަ އިތުރުވެއްޖެ: މަހުލޫފް


ބީލަމާ ގުޅޭ މައުލޫމާތު ކަރުދާސް މި އިޢުލާނާ އެޓޭޗް ކުރެވިފައިވާނެއެވެ. މި ތަކެއްޗާ ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 2020ފެބުރުވަރީ 29 ވާ ހޮނިހިރު ދުވަހުގެ 14:00 ގެ ކުރިން، [email protected] އީމެއިލް އެޑްރެހަށެވެ.\nބީލަން ހުޅުވުން އޮންނާނީ 2020މާރިޗް 01 ވާ އާދީއްތަ ދުވަހުގެ 14:00 ގައި އިލެކްޝަންސް ކޮމިޝަން(ޕޯޓް ކޮމްޕްލެކްސް5ވަނަ ފަންގިފިލާ، ހިލާލީމަގު) ގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެވޭނެއެވެ. ބީލަންތައް ހުންނަންވާނީ ސިޓީ އުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ޕްރޮޖެކްޓް ނަންބަރ، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ.\n28 ޖުމާދަލްއާޚިރާ 1441\nޕަބްލިޝްކުރި ގަޑި: 2340


Insaanehge sifa ah hunnan beynun nuvaa meeheh!\nޖަރުމަނު މީހާ އަމިއްލައަށް ސިފަ ބަދަލުކޮށްފައި\nއިންސާނެއްގެ ސިފައިގައި ހުންނަން ބޭނުން ނުވާތީ ހަށިގަނޑަށް އެކި ކަހަލަ ބަދަލުތައް ގެނައުމަށް މީހަކު ގިނަ އަދަދެއްގެ ފައިސާ ދަނީ ޚަރަދު ކުރަމުންނެވެ.\nޖަރުމަނުގެ އޯރޭ މައުންޓަންސްގައި ދިރިއުޅޭ މި ފިރިހެން މީހާގެ އިންސްޓަގްރާމް އެކައުންޓްގައި އޭނާގެ އައިޑީ އަކަށް ޖަހާފައިވަނީ 'ބްލެކް ޑިޕްރެޝަން' އެވެ.\nއޭނާގެ ހަށިގަނޑުގައި ތަފާތު ވައްތަރުތަކުގެ ޓެޓޫ ޖަހާފައި ހުރުމުން މިހާރު ވެސް އޭނާ އެންމެ ވައްތަރީ ކާޓޫނަކާ އެވެ. މޫނުގައި ވެސް ޕަޒްލް އެއްގެ ޓެޓޫ ޖަހާފައި ހުރުމުން އޭނާގެ އަސްލު ސިފަ މިހާރު ވެސް ވަނީ ގެއްލިފަ އެވެ. މި ޓެޓޫތައް ޖެހުމަށާއި ހަށިގަނޑަށް އެކި ބަދަލުތައް ގެނައުމަށް މި މީހާ މިހާތަނަށް އެތައް ހާސް ޑޮލަރެއް ވަނީ ޚަރަދުކޮށްފަ އެވެ.\nމި މީހާގެ ހަށިގަނޑަށް ބަދަލު ގެންނަނީ ހަމައެކަނި ބޭރު ހަންގަނޑަށް އެކަންޏެއް ނޫނެވެ. ލޮލު ތެރެއަށާއި ލޮލުގެ ބޮނޑިއަށް ވެސް ބަދަލު ގެނެސްފައި ވެއެވެ. އަދި ދަތްތައްވެސް ވަނީ ޓައިޓޭނިއަމް އިން ކަވަރު ކޮށްފަ އެވެ.\nއުމުރުން 28 އަހަރުގެ މި ޒުވާނާގެ ނޭފަތު ކަށިގަނޑާއި ކަންފަތު ފޫޅު ވެސް ތޮރުފައި އެތަންތަނުގައި ވެސް އެއްޗެތި އެލުވާފައި ވެއެވެ.\nޖަރުމަނު އާޓިސްޓް ބުނަނީ ހަށިގަނޑު މޮޑިފައި ކުރުމަކީ އޭނާ ވަރަށް ކުރާހިތްވާ އަދި އެކަމަކަށް ދެވި ހިފާފައި ހުރި ކަމެއް ކަމަށެވެ. ނަމަވެސް އޭނާ އެކަން ކުރަނީ އެހެން މީހުން ކުރާ ގޮތަކަށް ނޫނެވެ. އޭނާގެ ހަށިގަނޑަށް ގެންނަ ގިނަ ބަދަލުތައް ފެންނަނީ އަމިއްލަ އަށެވެ.\nއިންސާނެއްގެ ސޫރައިގައި ހަށިގަނޑު ހުރުމުން ހިތްހަމަނުޖެހިގެން ހަށިގަނޑަށް ބަދަލުތައް ގެނައުމުގެ މަސައްކަތް މި މީހާ ފެށީ އުމުރުން 20 އަހަރުގަ އެވެ. އެގޮތުން އޭނާ ފުރަތަމަ ކުރި ކަމަކީ ދޫ ދެފަޅި ކުރުމެވެ. އަދި ކަންފަތުން ބަޔެއް ކަނޑާލައި އާދައިގެ އިންސާނުންގެ ކަންފަތް ހުންނަ ޝޭޕް ނޫން ޝޭޕަކަށް ބަދަލުކުރި އެވެ. އަދިވެސް އެނާ ހިތްހަމަޖެހޭ ވަރަށް ހަށިގަނޑަށް ބަދަލުތައް ގެނެވިފައި ނުވާ ކަމަށް އެމީހާ ބުންޏެވެ.\nއޭވިއޭޝަން އޮފިސަރަކަށް ހެދިގެން ހަ މަސް ދުވަހު


Plzen athun molhuve Real dhevana buraai gaathah – adduLIVE\nޕްލެޒެން އަތުން މޮޅުވެ ރެއާލް ދެވަނަ ބުރާއި ގާތަށް\n0 Nov 08, 2018, 11:08 ލިޔުނީ މުޙައްމަދު އަދުހަމް\nޕްލެޒެން ކޮޅަށް ލަނޑުޖެހުމަށްފަހު ރެއާލްގެ ގަރެތު ބޭލް އުފާ ފާޅުކުރަނީ. --ފޮޓޯ: ގެޓީ އިމޭޖަސް\nޔުއެފާ ޗެމްޕިއަންސް ލީގުގައި ރޭ ރަށުން ބޭރުގައި ވިކްޓޯރިއާ ޕްލެޒެން އަތުން ހޯދީ ބޮޑު މޮޅާއެކު ރެއާލް މެޑްރިޑް ވަނީ ދެވަނަ ބުރާއި ގާތަށް ޖެހިލައިފައެވެ.\nރެއާލްގެ އައު ކޯޗު ސަންޓިއާގޯ ސޮލާރީގެ އިރުޝާދުގެ ދަށުން އެޓީމު ކުޅުނު ތިންވަނަ މެޗުގައި ޕްލެޒެން އަތުން މޮޅުވީ 5-0 އިންނެވެ.\nމިމެޗުން ހޯދީ މޮޅާއެކު ގްރޫޕް ޖީ ގެ އެއްވަނައިގައި އޮތީ ރެއާލް އެވެ. އެޓީމަށް ހަތަރު މެޗުން9ޕޮއިންޓް ލިބިފައިވާއިރު އޭއެސް ރޯމާ އަށް ވެސް ވަނީ މިއަދަދަށް ޕޮއިންޓް ލިބިފައެވެ. ރެއާލަށް ކުރިލިބެނީ ދެޓީމުގެ ދެމެދުގައި ކުޅެވުނު މެޗުން އެޓީމު މޮޅުވުމުންނެވެ. ތިންވަނައިގައި އޮތް ސީއެސްކޭއޭ މޮސްކޯ އަށް ހަތަރު ޕޮއިންޓް ލިބިފައިވާއިރު އެންމެ ފުލުގައި އުޅޭ ޕްލެޒެން އަށް ލިބިފައިވަނީ އެންމެ ޕޮއިންޓެކެވެ.\nރެއާލުން މިމެޗަށް ނިކުތީ ލީގުގައި އެންމެ ފަހުން ރެއާލް ވަލަޑޮލިޑް އަތުން މޮޅުވި މެޗުގެ ފުރަތަމަ އެގާރައަށް ދެ ބަދަލެއް ގެނެސްގެންނެވެ. އެގޮތުން، އެމެޗުގެ ފުރަތަމަ އެގާރައިގައި ހިމެނުނު ލޫކާ މޮޑްރިޗް އާއި މާކޯ އަސެންސިއޯގެ ބަދަލުގައި ޑެނީ ސެބަޔޯސް އަދި ލޫކަސް ވަޒްކޭޒް އަށް ފުރުޞަތު ދީފައިވެއެވެ.\nމިމެޗުގައި ރެއާލަށް ލީޑް ނަގައިދިނީ މިދެޓީމު އެންމެ ފަހުން މިދިޔަ އޮކްޓޫބަރު މަހު ކުޅުނު މެޗުގައިވެސް ފުރަތަމަ ލަނޑުޖަހައިދިން ކަރީމް ބެންޒެމާ އެވެ. މެޗުގެ 21 ވަނަ މިނެޓުގައި ބެންޒެމާ މިލަނޑުޖަހައިދިނީ ޖަރުމަންގެ މިޑްފީލްޑަރު ޓޯނީ ކްރޫޒް ދިން ބޯޅައަކުންނެވެ. މިއީ ރެއާލަށް އޭނާ ޖަހައިދިން 200 ވަނަ ލަނޑެވެ.\nއޭގެ ދެ މިނެޓުފަހުން، ރެއާލްގެ ދެވަނަ ލަނޑުޖަހައިދިނީ ކްރޫޒް ނަގައިދިން ހުރަހަކުން ލިބުނު ބޯޅައެއް ބޮލުން ފޮނުވާލައިގެން ކަސެމީރޯ އެވެ.\nފުރަތަމަ ހާފު ނިމުމުގެކުރީން، ރެއާލުން ވަނީ އިތުރު ދެލަނޑުޖަހައިފައެވެ. މެޗުގެ 37 ވަނަ މިނެޓުގައި ގަރެތު ބޭލް ތަނަވަސްކުރި ފުރުޞަތަކުން ބެންޒެމާ އެޓީމުގެ ތިންވަނަ ލަނޑުޖަހައިދިންއިރު ފުރަތަމަ ހާފު ނިމެން ފަސްމިނެޓަށްވެފައިވަނިކޮށް ބޭލް ވަނީ ބެންޒެމާ ދިން ބޯޅައަކުން ނަތީޖާ 4-0 އަށް ބަދަލުކޮށްލާފައެވެ.\nރެއާލްގެ ފަހު ލަނޑު، މެޗުގެ 67 ވަނަ މިނެޓުގައި ޖަހައިދިނީ ކްރޫޒް އެވެ. މިއީ އެޓީމުގެ ވިނީޝިއަސް ޖޫނިއާ އުފެއްދި އަވަސް އެޓޭކަކުން އޭނާ ކާމިޔާބުކުރި ގޯލެކެވެ.\nމިގްރޫޕުގައި ހިމެނޭ ރަޝިޔާގެ މޮސްކޯ އަތުން 1-2 އިން މޮޅުވެ ރޯމާ ވަނީ ނޮކްއައުޓް ސްޓޭޖުން ޖާގައެއް ހޯދުމާއި ގާތަށް ޖެހިލައިފައެވެ. މިމެޗުގައި ރޯމާގެ ލަނޑުތައް ޖަހައިދިނީ ކޮސްޓަސް މަނޮލަސް އާއި ލޮރެންޒޯ ޕެލެގްރިނީ އެވެ. މޮސްކޯގެ ހަމައެކަނި ލަނޑުޖަހައިދިނީ އާނަ ސިގަޑްސަން އެވެ.


Midhiya season ah vure mi season gai City maa rangalhu\nމިދިޔަ ސީޒަނަށްވުރެ މި ސިޒަންގައި ސިޓީ މާރަނގަޅު\nމިދިޔަ ސީޒަނަށް ވުރެ، މި ސީޒަންގައި ހުރިހާ ގޮތަކުންވެސް އޭނާގެ ޓީމު ރަނގަޅު ކަމަށް މެންޗެސްޓާ ސިޓީގެ ކޯޗް ޖޯސެފް 'ޕެޕް' ގާޑިއޯލޯ ބުނެފި އެވެ.\nމިދިޔަ ސީޒަންގައި، ލީގްގައި ސިޓީ ބަލިވީ ދެ މެޗުންނެވެ. އެއީ ލިވަޕޫލް އާއި މެންޗެސްޓާ ޔުނައިޓަޑް އަތުންނެވެ. މިސީޒަންގެ މި މަހު އެކަނި ދެ މެޗުން ބަލިވެ މިދިޔަ ސީޒަނާއެއް އެއްވަރަށް ވަނީ ބަލިވެފަ އެވެ. ފުރަތަމަ ޗެލްސީ އަތުން ބަލިވި އިރު އެންމެ ފަހުން ބަލިވީ މިޑް ޓޭބަލްގެ ޓީމެއް ކަމަށް ކްރިސްޓަލް ޕެލަސް އަތުންނެވެ. ސިޓީ އޮތީ ލިވަޕޫލްގެ ފަހަތުން ހަތަރު ޕޮއިންޓްގެ ފަރަގަކާއެކު ތާވަލުގެ ދެ ވަނައިގަ އެވެ.\nއެހެންނަމަވެސް، ގާޑިއޯލާ ގަބޫލު ކުރާ ގޮތުގައި މިދިޔަ ސީޒަނަށް ވުރެ މި ސީޒަން ސިޓީއަށް ރަނގަޅެވެ. އޭނާ ގަބޫލު ކުރާ ގޮތުގައި މި ސީޒަންގެ ލީގްވެސް ސީޓީއަށް ކާމިޔާބު ކުރެވޭނެ އެވެ. ޖެހިޖެހިގެން ދެ ވަނަ ފަހަރު ލީގް ކާމިޔާބު ކުރުމަކީ ސިޓީގެ ތާރީހްގައި ކުރެވުނު ކަމެއް ނޫނެވެ.\n"ޓައިޓަލް ރޭހުގައި މިދިޔަ ސީޒަނަށްވުރެ މިސީޒަންގައި އަހަރެމެންގެ ޓީމު މާ ރަނގަޅު، އެކަން ވާނީވެސް އެހެން، މި ޓީމުގައި މި ކުޅުންތެރިން އެކުގައި ގިނަ ދުވަސްތަކެއް އަހަރެމެން ހޭދަ ކޮށްފިން،" ސްކައި ސުޕޯޓްސް އަށް ދިން އިންޓަވިއުގައި ކަޓާލާންގެ ކޯޗް ބުންޏެވެ. "އަހަރެމެންގެ ކުރިއެރުން ރަނގަޅު، އަހަރެމެންގެ ހަމަލާ އުފެއްދުން، އަހަރެމެން ގަދައަށް ވިއްދައިގެން ކުޅުން، އަހަރެމެން ތަފާތު ގޮތްގޮތަށް މޫވްކޮށްގެން ކުޅެވޭ، ޑިފެންސް ކުރެވޭނެ އެކިގޮތްތަށް އަހަރެމްނެގެ އެބަހުރި، ފަހަތަށް ފައިބައިގެން ޑިފެންސު ކުރާއިރު އަހަރެމެންގެ ޓީމު މިހާރު މާ ވަރުގަދަ."\nމިދިޔަ ސީޒަންގައި ލީގްގައި ހޯދި 100 ޕޮއިންޓްގެ ރެކޯޑާއެކު އޭނާ އެންމެ ހިތްހަމަޖެހޭ ކަމަކީ ކޮބައިތޯ ސުވާލު ކުރުމުން، ކުރިން ބާސެލޯނާ އާއި ބަޔާން މިޔުނިކަށް ކާމިޔާބު ހޯދައިދީފައިވާ ކޯޗު ބުނީ ސިޓީން މުޅި ސީޒަންގައި އެއްވަރެއްގައި ހިފެހެއްޓުން ކަމަށެވެ.\nއޭނާ ބުނީ ސިޓީ އަތުން ޕޮއިންޓް ގެއްލުނު ނަމަވެސް ނިމިގެން ދާއިރު އެ ޓީމު އެއް ވަނައިގައި އޮވެއްޖެނަމަ އޭނާގެ މަގުސަދު ހާސިލުވީ ކަމަށެވެ. ޕޮއިންޓް ގެއްލުނަސް ފާހަގަ ކުރަން ޖެހޭނީ އެ ކާމިޔާބު ކަމަށް ގާޑިއޯލާ ބުންޏެވެ.\n"ޗެމްޕިއަންސް ލީގް ނުވަތަ މުބާރާތް ކާމިޔާބު ކުރަންޏާ ޖެހޭނީ ހައެއް ނުވަތަ ހަތް މެޗުގައި ރަނގަޅަށް ކުޅެން، އެހެންނަމަވެސް ޕްރިމިއާ ލީގް އެއާ ތަފާތު، ކޮންމެ ތިން ދުވަހަކުން މެޗެއް އޮންނާނެ، އެއްވަރެއްގައި ޓީމު ހިފެހެއްޓެން ޖެހޭނެ، އެހެންވެ ލީގް ކާމިޔާބު ކުރެވުނީމަ އަހަންނަށް މާ ބޮޑަށް ކަމުދޭ."\nމެންޗެސްޓާ ސިޓީ ޕެޕް ގާޑިއޯލާ\nގާޑިއޯލާ ދަނީ އުނދަގޫ ތަހަންމަލު ކުރަމުން: އާޓެޓާ


Nolhivaram dhaairaage dharivarunnah annah aharuves Hussain ge ehee eh!\nކައުންސިލަރު ހުސެއިން ހަސަން، އަންނަ އަހަރު ދާއިރާގެ ދަރިވަރުންނަށް ހިލޭ ސްކޫލް ދަބަސް ދިނުމަށް ވަނީ ނިންމާފަ--\nނޮޅިވަރަމް ދާއިރާގެ ދަރިވަރުންނަށް މިފަހަރުވެސް ހުސެއިންގެ ހަދިޔާއެއް، ސްކޫލު ދަބަހެއް!\nނޮޅިވަރަމް ދާއިރާގެ ސްކޫލުތަކުގައި ކިޔަވާ ދަރިވަރުންނަށް އަންނަ އަހަރުވެސް ހިލޭ ސްކޫލު ދަބަސް ހަދިޔާކުރަން ކައުންސިލަރު ހުސެއިން ހަސަން ނިންމައިފި އެވެ. ހުސެއިން ވަނީ މިދިޔަ ފާއިތުވި ދެ އަހަރުވެސް އެ ދާއިރާއަށް ނިސްބަތްވާ އެ ދާއިރާގައި ތައުލީމު ހާސިލުކުރާ ދަރިވަރުންނަށް ދަބަހާއި އިންޓަވަލް ފުޅި އަދި ތަށި ހަދިޔާކޮށްފަ އެވެ.\nހދ އަތޮޅު ކައުންސިލްގެ ރައީސްކަންވެސް ކުރައްވާފައިވާ ހުސެއިން ހަސަން ވިދާޅުވީ، މިއަހަރު ހަދިޔާކުރަން ނިންމާފައިވަނީ ސްކޫލް ދަބަސް ކަމަށެވެ.\nހުސެއިން ވިދާޅުވީ އެދާއިރާގައި ކިޔަވާ ކުދިންގެ ތެރެއިން އެތަކެތި ބޭނުންވާ ދަރިވަރުންގެ ބެލެނިވެރިން އޭނާއަށް ގުޅައި ނަންނޯޓްކުރުމަށެވެ. އަދި ކަނޑައެޅިފައިވާ އުސޫލުގެ ތެރެއިން ދަރިވަރުންނަށް ދަބަސް ލިބިގެންދާނެކަމަށް އޭނާ ވިދާޅުވި އެވެ.\nނޮޅިވަރަމް ދާއިރާގައި ހިމެނެނީ ނޮޅިވަރަމާއި ނޮޅިވަރަންފަރެވެ. އެލްކޭޖީ ފަށައިގެން ގުރޭޑް 12 އަށް އެ ދާއިރާ ތަމްސީލު ހާސިލުކުރާ ދަރިވަރުންނަށް މިޕްރޮގުރާމްގެ ދަށުން ހިލޭ ދަބަސް ލިބިގެންދާނެ އެވެ.\nހދ އަތޮޅު ކައުންސިލްގައި ހުސެއިން ތަމްސީލްކުރައްވަނީ ނޮޅިވަރަމް ދާއިރާ އެވެ. އޭނާ ފާހަގަކުރެވިފައިވަނީ ދާއިރާގެ ރައްޔިތުންނާ ގާތް ގުޅުމެއް ބާއްވާ ކައުންސިލަރެއްގެ ގޮތުގައި އެވެ. މީގެ ކުރިން ހުސެއިން ވަނީ ނޮޅިވަރަމް ދާއިރާއިން ބޭސް ފަރުވާއަށް ކުޅުދުއްފުއްޓަށް އަންނަ މީހުން ހިލޭ ތިބެވޭނެ ގޮތަށް އެޕާޓްމަންޓެއްވެސް ހަމަޖައްސައިދީފައި އެވެ.\nކައުންސިލަރު ހުސެއިން ހަސަން


SunOnline: Ithuru kuri hajju Quota group thakuge medhugai adhi nubahan: islamic Ministry\ndate_range އަންގާރަ 19 މާޗް 2019\nއިތުރުކުރި ހައްޖު ކޯޓާ އަދި ގްރޫޕްތަކުގެ މެދުގައި ނުބަހަން: އިސްލާމިކް މިނިސްޓްރީ\nމުހައްމަދު އައުޒަމް 09 Aug 2018, 13:44\n8 އޯގަސްޓް، 2017: ބަރަކާތްތެރި ހައްޖުގެ އަޅުކަން ފުރިހަމަ ކުރުމަށް ރާއްޖޭން ހައްޖަށްދާ ހައްޖުވެރިން ފުރަންފެށުން -- ސަން ފޮޓޯ/ ފަޔާޒު މޫސާ\nސައުދީން ސަރުކާރުން މި އަހަރު ރާއްޖެ އަށް އިތުރު ކޮށްދިން 1000 ހައްޖުކޯޓާ އަދި ރާއްޖެ އިން ހައްޖަށް މީހުން ގެންދާ ގްރޫޕްތަކުގެ މެދުގައި ނުބަހާ ކަމަށް އިސްލާމިކް މިނިސްޓްރީން ބުނެފި އެވެ.\nއިސްލާމިކް މިނިސްޓްރީގެ މީޑިއާ އޮފިޝަލް މިއަދު ސަން އަށް ވިދާޅުވީ ކޯޓާތައް އަދި ނުބެހިޔަސް، 1000 ކޯޓާއަށް ވާވަރަށް ހައްޖާޖީން ހައްޖަށް ފުރުމަށް ހަމަޖެހިފައިވާ ކަަމަށެވެ.\nކޯޓާތައް ގްރޫޕްތަކަށް އަދި ނުބެހި ނަމަވެސް، ހައްޖު ކޯޕަރޭޝަންގެ ހަވާލުގައި ކުރިއަށް އޮތް ދެ އަހަރު ހައްޖަށް ދިއުމަށް ޖާގަ ކަށަވަރު ވެފައިވާ ފަރާތްތަކުގެ ތެރެއިން މިއަހަރު ހައްޖަށް ދާން ބޭނުންވާ ފަރާތްތަކުން ނަން ނޯޓްކުރުމަށް މިހާރު ވަނީ ހުޅުވާލައިފަ އެވެ. ނަމަވެސް ހައްޖު ކޯޕަރޭޝަން މެދުވެރިކޮށް މި އަހަރު ހައްޖަށް ގެންދާނީ ކިތަން މީހުން ކަަމެއް އެ ކޯޕަރޭޝަނުން ނުބުނެ އެވެެ.\nހައްޖު ކޯޕަރޭޝަނުން ބުނީ ނަން ނޯޓް ކުރާ ފަރާތްތަކުގެ ތެރެއިން މި އަހަރު ހައްޖަށް ދިއުމުގެ ފުރުސަތު ދޭނީ ނަންނޯޓް ކުރާ ތަރުތީބުން ކަމަށެވެ. އަދި ބުނީ އެޖާގަތައް ހަމަޖެހޭ ހައްޖާޖީން ހައްޖަށް ދިއުމަށް ފުރާނީ އަންނަ ބުރާސްފަތި ދުވަހު ކަމަށެވެ.\nމި އަހަރު ރާއްޖެ އިން ހައްޖަށް މީހުން ގެންދިއުމަށް ހައްޖު ކޯޕަރޭޝަން ފިޔަވައި ހުއްދަ އިސްލާމިކް މިނިސްޓްރީ އިން ހުއްދަ ދީފައި ވަނީ ހަތަރު ގްރޫޕަކަށެވެ. އެއީ އަލް ހަރަމައިން ހައްޖު އަދި އުމްރާ ގްރޫޕް އާއި ޒައީ ގްރޫޕްގެ އިތުރުން ސިސިލްފަރު އެންޑް ހައްޖު އުމްރާ ގްރޫޕް އަދި ތަޒްކިޔާ ގްރޫޕަށެވެ.\nއިސްލާމިކް މިނިސްޓްރީން ބުނީ ރާއްޖެ އިން ހައްޖަށް ދާ ހާޖީންގެ ކަންތައްތައް ހިނގައިދާ ގޮތް ބެލުމަށާއި، ސައުދީ އަރަބިއްޔާގައި ހައްޖުވެރިންނަށް ދިމާވާ މައްސަލަތައް ހައްލުކުރުމަށް މަސައްކަތްކުރުމަށް މައްކާގައި މިދިޔަ ޖުލައި 28 ވަނަ ދުވަހު "ދިވެހި ހައްޖު މިޝަންގެ އޮފީސް"ގެ ނަމުގައި އޮފީހެއް ވެސް ގާއިމްކޮށްފައިވާ ކަަމަށެވެ.\nއިސްލާމިކް މިނިސްޓްރީން ބުނީ މިދިޔަ ޖުލައި 28 އާ ހަމައަށް 100 ހައްޖާޖީން ހައްޖަށް ފުރައިފައިވާ ކަަމަށެވެ. އަދި މިމަހުގެ 15 އާ ހަމައަށް ހުރިހާ ހައްޖާޖީން ހައްޖަށް ފުރުވާލެވޭނެ ކަމަށް ވެސް އިސްލާމިކް މިނިސްޓްރީން ބުންޏެވެ.\nމިސްކިތްތައް ބެލެހެއްޓުން ރަށު ކައުންސިލުތަކަށް ބަދަލުކޮށްފި\nޒާހިރުގެ ހަށިކޮޅު ރަސްމީ އިއްޒަތުގައި މިރޭ ފަސްދާނުލަނީ\nސައުދީ ވަފްދުން ކިންގް ސަލްމާން މިސްކިތް ބައްލަވާލައްވައިފި


Bodu EID ah Hoarafushi othee boduthanun thayyarah\nރާއްޖެ - ހާއުފާ އީދު\nބޮޑު އީދަށް ހޯރަފުށި އޮތީ ބޮޑުތަނުން ތައްޔާރަށް\nހޯރަފުއްޓަށް ގިނަ އަދަަދެއްގެ ބަޔަކު ދަނީ ޖަމާ ވަމުން\nކ. މާލެ9އޯގަސްޓު 2019 | ހުކުރު 19:44 10,786\nއީދުގެ ހަރަކާތްތަކުގައި ބައިވެރިވުމަށް އާންމުންތަކެއް ހޯރަފުށްޓައް އައިސް ބަނދަރުމަތީގައި - ޝުއައިބް މުހައްމަދު އިގްބާލް\nހޯރަފުށީގެ އަމިއްލަ ޖަމިއްޔާއެއް ކަމަށްވާ ޔޫތް ޑިވޮލޮޕްމެންޓް ސޮސައިޓީ (ހައިޑްސް) އާއި އެރަށު ކައުންސިލް ގުޅިގެން މިއަހަރުގެ އަލްހާ އީދު ފާހަގަކުރުމަށް ފުރިހަމައަށް ތައްޔާރުވެއްޖެ އެވެ.\nހޯރަފުށި ކައުންސިލްގެ ރައީސް މުހައްމަދު ވަހީދު ވިދާޅުވީ ރަށުގެ ކައުންސިލާއި ހައިޑްސް އާއި ރަށުގެ ހުރިހާ މުއައްސަސާތަކާއި ހުރިހާ ރައްޔިތުން ގުޅިގެން ކުރިޔަށް ގެންދިޔަ މަސައްކަތްތަށް ގާތްގަނޑަކަށް ނިމިފައިވާ ކަމަށެވެ.\nއޭގެއިތުރުން އޭނާ ވިދާޅުވީ ހައިޑްސް އާއި ހޯރަފުށީ ކައުންސިލް ގުޅިގެން ރަށަށް އަންނަ މެހެމާނުންނަށް މަރުހަބާ ކިޔުމަށް ވަރަށް ފުރިހަމައަށް ތައްޔާރުވެފައި ވާކަމަށެވެ. އަދި ކައުންސިލްގެ ރައީސް ވިދާޅުވީ ރަށަށް އަންނަ މެހެމާނުންގެ ޝަރަފުގައި ވަރަށް ހާއްސަ ކެއުމެއް އީދު ދުވަހު އޮންނާނެކަމަށެވެ.\nމީގެ ކުރީގައި މިފަދަ ކުލަގަދަ އީދެއް ފާހަގަކޮށްފައި ނުވާކަމަށް ވިދާޅުވެ، ހޯރަފުށީ ކައުންސިލްގެ ރައީސް މުހައްމަދު ވަހީދު ވަނީ އީދު ފާހަގަ ކުރުމަށް ހައިޑްސް ޖަމިއްޔާއިން ނެގި އިސްނެގުމަށް އެ ޖަމިއްޔާއަށް ސުކުރުއަދާ ކުރައްވާފައެވެ. އޭގެއިތުރުން އޭނާ ވަނީ ހޯރަފުށީ ދާއިރާގެ މެމްބަރު އަހްމަދު ސަލީމް (ސައްލެ) އަށް ސުކުރުއަދާކުރައްވާފައެވެ.\nހައިޑްސް ޖަމިއްޔާގެ ވައިސް ޗެއާޕާސަން ހުސެއިން ނާޝިޒް ބުނީ ތާވަލާ އެއްގޮތަށް ކުރަން ހުރި ކަންކަން ނިންމައިލެވޭނެ ކަމުގެ ޔަގީންކަށް އޮތްކަމަށެވެ. އެގޮތުން އޭނާ ބުނީ ޝޯ އޮންނަ ސްޓޭޖާއި ރަށުތެރެ ޒީނަތްތެރި ކުރުމުގެ ކަންކަން ވަރަށް ބާރަށް ކުރިޔަށްދާ ކަމަށެވެ.\nމީގެ އިތުރުން އޭނާ ބުނީ ރަށަށް އަންނަ މެހެމާނުންނަށް މަރުހަބާ ކިޔުމުގެ ކަންތައްތައް ކައުންސިލުން ވަރަށް ފުރިހަމަކޮށް ކުރިޔަށް ގެންދާކަމަށެވެ.\nއީދުގެ ހަރަކާތްތައް ފުރިހަމަ ކަމާއިއެކު ގެނެސްދިނުމުގެގޮތުން ކައުންސިލުގެ އިތުރުން ރަށުގެ ޒުވާނުންގެ ބުރަ މަސައްކަތް ހިމެނޭއެވެ. ވީހާވެސް ގިނަ ބަޔަކު އެ ހަރަކާތުގައި ބައިވެރިވުމަށް އެ ރަށަށް އައުމަށް ހައިޑްސް އިން ވަނީ ދައުވަތު ދީފައިއެވެ.\nހޯރަފުށީގައި ފާހަގަކުރާ އީދުގެ ބްރޮޑްކާސްޓިންގ ޕާޓްނަރަކީ ރާއްޖެޓީވީ އެވެ. އެހެންކަމުން އީދު ފާހަގަކުރުމަށް ބާއްވާ ހަރަކާތްތަކުގެ މަންޒަރުތައް ރާއްޖެޓީވީން ވަގުތުން ގެނެސްދިނުމަށް ވަނީ ހަމަޖެހިފަ އެވެ.


Air France ge boat ehge therein "bomb"eh kamah belevey ehcheh fenijje\nއެއާ ފްރާންސްގެ ބޯޓެއް ތެރެއިން "ބޮމެއް" ކަމަށް ބެލެވޭ އެއްޗެއް ފެނިއްޖެ\nމޮރީޝަސްއިން ފްރާންގެ ވެރިރަށް ޕެރިސްއަށް ދަތުރުކުރަމުންދިޔަ އެއާ ފްރާންސްގެ ބޯޓެއް ތެރެއިން "ބޮމެއް" ކަމަށް ބެލެވޭ އެއްޗެއް ފެނުމާ ގުޅިގެން، ބޯޓު އެމެޖެންސީގައި ކެންޔާ މޮންބާސާ ސިޓީގެ އިންޓަނޭޝަނަލް އެއާޕޯޓަށް ޖައްސައިފިއެެވެ.\nބޮމެއް ފެނިގެން ބޯޓު އެމަޖެންސީގައި ކެންޔާގެ އެއާޕޯޓަށް މިއަދު ހެނދުނު ލޭންޑް ކޮށްފައިވާއިރު، އެ ބޯޓުގައި ކުރޫ މެންބަރުންނާ އެކު 500 އަށްވުރެ ގިނަ މީހުން ދަތުރުކުރި އެވެ. ބޮމެއް ކަމަށް ލަފާކުރެވޭ އެއްޗެއް ފެނިފައިވަނީ ބޯޓުގެ ފާހާނަ ތެރެއިން ކަމަށް ބޭރުގެ ނޫސްތަކުގައި ރިޕޯޓްކޮށްފައިވެ އެވެ.\nފްރާންސްގެ ނޫސްތައް ބުނާ ގޮތުން، ކެންޔާގެ އެއާޕޯޓަށް ލޭންޑް ކުރުމަށްފަހު ހުރިހާ ފަސިންޖަރުން ވަނީ ބޯޓުން ބާލާފައެވެ. އަދި ބޮން އެކްސްޕާޓުން ބޯޓުން ފެނުނު ޑިވައިސް ތަހުލީލު ކުރަމުންދާ ކަމަށް ވެސް ޚަބަރުތައް ބުނެއެވެ.\nއެއާ ފްރާސްގެ ބޯޓެއްގެ ތެރެއިން ގޮވާޒާތުގެ އެއްޗެއް ފެނިފައިމިވަނީ، ފްރާންސްއަށް ޓެރަރިސްޓުންގެ ހަމަލާ ދޭނެ ކަމުގެ އިންޒާރުތައް ލިބެމުންދާ ދުވަސްވަރެއްގައެވެ. ފްރާންސްގެ ވެރިރަށް ޕެރިހަށް މިދިޔަ ނޮވެމްބަރު މަހުގެ ތެރޭގައި ވެސް ޓެރަރިސްޓް ޖަމާއަތަކުން ވަނީ ވަރުގަދަ ހަމަލާތަކެއް ދީފަ އެވެ. އެ ހަމަލާގައި 129 މީހުން މަރުވެ 300 އަށް ވުރެ ގިނަ މީހުން ޒަޚަމްވެފައިވެ އެވެ.


Eyru dholangu mihaaru platter!\nއޭރު ދޮލަނގު މިހާރު ޕްލެޓާ!\nޗޮކްލޭޓް ޕްލެޓާއެއް: ދޮލަނގުގެ ކޮންސެޕްޓް މިހާރު ވަނީ ޒަމާނީވެފައި -- ފޮޓޯ: އޮއިވަރު ކެފޭ އެންޑް ގެލެރީ\nއޭރު ސައެއް ބޯލަން ވިޔަސް ދޮލަނގެއްގެ ފުރާ އެކި ކަހަލަ ބާވަތްތަކެވެ. ދޮންކޭލާއި ބިސްކޯދާއި ކުދިގުޅައާއި ތެއްލި ކޭލާއި ކާޖާ އެވެ. މިހުރިހާ އެއްޗެއް ދޮލަނގުގައި ރީތިކޮށް އަތުރާ ލާ ކަޅު ސައިތައްޓަކާއެކު ހަވީރު ކުދިބޮޑު އެއްމެން އެއްކޮށް ސައި ބޯލެވެ އެވެ. ހާއްސަ ދުވަސްތަކުގައި އަދި ދޮލަނގު ވަކިން ހާއްސަކޮށްލަ އެވެ. މާލޫދެއް ކިޔަވާ ދުވަހެއް ނުވަތަ އީދު ދުވަހުގެ ހެނދުނު ސައި ދޮލަނގުގައި ހިމެނޭ ބާވަތްތައް ވަރަށް ހާއްސަ އެވެ.\nދޮލަނގެއް ބޭނުން ނުކުރިޔަސް ދޮލަނގުގެ އެ ކޮންސެޕްްޓް އަދިވެސް އެބައޮތެވެ. ތަފާތަކީ ބޭނުންކުރާ ބަހެވެ. މާބަލް އިން ހަދާފައި ހުންނަ ބޯޑާއި ފިލާއިން ހަދާފައި ހުންނަ އެކި ކަހަލަ ބޯޑްތަކުގައި އެމީހަކު ބޭނުންވާ ކޮންމެ ރަހައެއްގެ ކާބޯތަކެތި އަތުރާލުން މި އަންނަނީ ޓްރެންޑަކަށް ވެގެންނެވެ. ކުލައާއި ގުޅޭތަކެތި އެއްތަނެއްގައި އަތުރާލަނީ އެވެ. އަދި ކޮންމެވެސް ޕްލެޓާ އެއްގެ ނަން ދެނީ އެވެ. ފުރުޓް ޕްލެޓާ އާއި ޗޮކްލެޓް ޕްލެޓާ ނުވަތަ މީޓް ޕްލެޓާ އާއި ޗީޒް ބޯޑެވެ.\nސިއްހަތަށް ފައިދާ ހުންނަ ކާނާ އަށް ލޯބިކުރާ މީހުންނަށް ވެސް ހެލްތީ ޕްލެޓާ އެކެވެ. ތާޒާ ތަރުކާރީ އާއި އެކި ކަހަލަ ޑިޕްތަކާއެކު ހެލްތީފުޑް ޕްލެޓާ އެއް ފުދެއެވެ.\nކުޑަމިނުން ދަތުރުދާއިރު ތައްޔާރުކޮށްލާ މަޖާކޮޅާއި މަސްދަތުރު ދާ އިރު ގެންދާ މަސްކާށި ވެސް ހުންނަންވަނީ މިގޮތަށް ޕްލެޓާއަކަށް އަތުރާލާފަ އެވެ. ކެޔޮފަތެއްގައި މިތަކެތި މިހެން އަތުރާލާއިގެން ފޮޓޯއެއް ފެންނައިރު ވެސް ކުޅުދިޔާ ވެއެވެ. މިގޮތަށް އަތުރާލުމުގެ އެއް ބޭނުމަކީ އިންސްޓަގްރާމް ފީޑަށް ބޭނުންވާ ފޮޓޯ ވެސް ކޮންމެހެން ހޯދާށެވެ. އެވެސް ކޮންމެހެން ކުރަންޖެހޭ ކަމެކެވެ.\nއަނެއްކަމީ އެއްމެން އެއްކޮށް ކާލާ މަޖާ ކޮށްލުމަށެވެ. އެކަކު އަނެކަކާއި އޮންނަ ގުޅުން ބަދަހި ކުރުމަށް ކާނާ ވަރު އެއްޗެއް ނެތެވެ. ކެފޭތަކުން ވެސް މިގޮތް ހަމަޖައްސާލަނީ ގިނަ މީހުން ގެންދާށެވެ. ރައްޓެހި ގްރޫޕްތަކުން ވެސް އެއްމެން ދިމާވެލާ ކާލަން ވެސް މި ގޮތް ކަމުދަނީ އެވެ. ޖީބަށްވެސް ލުއިވަނީ އެވެ. ޕްލެޓާތައް މި ފަހަކަށް އައިސް މަގުބޫލު ކަން ހޯދާފައިވާ އިރު މިގޮތަށް ތަފާތު ޕްލެޓާ ތައްޔާރުކޮށް ޑެލިވަރީ ކުރާ މީހުން ވެސް އެބަތިބިއެވެ. ވިޔަފާރީގެ ފުރުސަތަކަށް ވެސް އެކަން ވީއެވެ.\nދޮލަނގެއް ނެތަސް ދޮލަނގު ކޮންސެޕްޓްގެ މި ކަހަލަ ކޮންމެވެސް ޕްލެޓާ އަކީ ފަހުގެ ޓްރެންޑެވެ.


Currentuge Mahsala Boduve R. Meedhoo Ah Aa Generator eh Fonuvanee\nމީދޫ ނިސްބަތްވާ މަޑުއްވަރީ ދާއިރާގެ މެންބަރު ފެނަކައާއި ބައްދަލު ކުރަނީ---\nކަރަންޓުގެ މައްސަލަ ބޮޑުވެ، މީދޫއަށް އާ ޖަނަރޭޓަރެއް ފޮނުވަނީ\nރ. މީދޫއަށް ދިމާވެފައިވާ ކަރަންޓުގެ މައްސަލަ ހައްލުކުރުމަށް އެރަށަށް އާ ޖަނަރޭޓަރެއް ފޮނުވާނެކަމުގެ ޔަގީންކަން ފެނަކައިން ދީފައިވާކަމަށް މަޑުއްވަރީ ދާއިރާގެ މަޖިލިސް މެމްބަރު މުހައްމަދު އަމީތު ވިދާޅުވެއްޖެއެވެ.\nމީދޫގެ ރައްޔިތުންނަށް ކުރިމަތިވެފައިވާ ކަރަންޓުގެ މައްސަލައާ ގުޅޭގޮތުން މަޝްވަރާކުރުމަށް މިއަދު ފެނަކާގެ ޗީފް ޓެކްނިކަލް އޮފިސަރާއި އަމީތު ވަނީ ބައްދަލުކުރައްވާފައެވެ.\nއެބައްދަލުވުމާއި ގުޅޭގޮތުން އަމީތު ކުރެއްވި ޓްވީޓުގައި ވިދާޅުވީ ފެނަކާގެ އެމްޑީ އަހުމަދު ލައްމާންއާ ބައްދަލުކުރުމުގެ ފުރުސަތު ނުލިބުން ނަމަވެސް ޗީފް ޓެކްނިކަލް އޮފިސަރާއި ބައްދަލުކުރައްވާފައިވާކަމަށާއި ކުރިއަށް އޮތް ހަފުތާއެއްހާ ދުވަހުގެ ތެރޭގައި މީދޫއަށް އާ ޖަނަރޭޓަރެއް ފޮނުވުމުގެ މަސައްކަތް ކުރަމުން އަންނަކަމުގެ ޔަގީންކަން ޗީފް ޓެކްނިކަލް އޮފިސަރު ދެއްވާފައިވާކަމަށެވެ.\nމީދޫއަށް ދިމާވެފައިވާ ކަރަންޓުގެ މައްސަލަ ވީހާވެސް އަވަހަށް ފެނަކައިން ހައްލުކުރައްވާނެކަމަށް އުއްމީދުކުރައްވާކަމަށް ވެސް އަމީތު ވިދާޅުވިއެވެ.\nދެހާސް މީހުންގެ އާބާދީއެއް އޮންނަ މީދޫއަށް ކަރަންޓު ފޯރުކޮށްދެމުން އަންނަނީ ތިން ޖަނަރޭޓަރު ބޭނުންކޮށްގެންނެވެ. އެއީ 400 ކިލޯވޮޓުގެ ޖަނަރޭޓަރަކާއި 100 ކިލޯވޮޓުގެ ދެ ޖަނަރޭޓަރެވެ. އެރަށަށް ކަރަންޓުގެ މައްސަލަ ދިމާވެފައިމިވަނީ 400 ކިލޯވޮޓުގެ ޖަނަރޭޓަރަށް މައްސަލަތަކެއް ދިމާވުމާއި ގުޅިގެންނެވެ.\nމީގެ ދެ މަހެއްހާ ދުވަސް ކުރިން އެރަށަށް ކަރަންޓުގެ ދަތިކަން ކުރިމަތިވިއިރު މިހާރު ރަށުގެ އެކި ހިސާބުތަކަށް ކަރަންޓު ފޯރުކޮށްދެމުން އަންނަނީ އެކި ވަގުތުތަކުގައެވެ. އަދި މުޅި ރަށަށް އެއް ވަގުތެއްގައި ކަރަންޓު ދެމުން އަންނަނީ ރޭގަނޑު 12:00 ގެ ފަހުންނެވެ.\nމީގެކުރިން ވެސް މީދޫއަށް ކަރަންޓުގެ މައްސަލަ ކުރިމަތިވެ ފެނަކައިގެ ވެރިން ވަނީ އެރަށަށް އާ ޖަނަރޭޓަރެއް ގެންދާނެކަމަށް ބުނެފައެވެ. ނަމަވެސް މިއަދާއި ހަމައަށް ވެސް އެރަށަށް އާ ޖަނަރޭޓަރު ގެންގޮސްފައެއް ނުވެއެވެ.\nކަރަންޓް ރ. މީދޫ ފެނަކަ


Monkeypox alah fenunu qaumu thakuge adhadhu 11 ah araifi - vNews.mv\nމަންކީޕޮކްސް އަލަށް ފެނުނު ގައުމުތަކުގެ އަދަދު 11 އަށް އަރައިފި\nސައިފް އަޒްހަރު 21 May 2022, 19:25\nދުނިޔޭގައި ނާދިރު ބައްޔެއް ކަމަށްވާ މަންކީޕޮކްސް އަލަށް ފެނުނު ގައުމުތަކުގެ އަދަދު 11 އަށް އަރައިފިއެވެ.\nދުނިޔޭގެ ސިއްހަތު ޖަމްއިއްޔާއިން އާންމުކުރި ބަޔާނެއްގައި ބުނެފައިވަނީ، މަންކީޕޮކްސް ކުރިން ފެނިފައިނުވާ އިތުރު 11 ގައުމަކުން މިބަލި މިހާރު ފެނިފައިވާ ކަމަށެވެ.\nމަންކީޕޮކްސްގެ ކޭސްތައް ފެނުނުކަމަށް އިއްޔެ ރިޕޯޓްކޮށްފައިވަނީ ފްރާންސް، ޖަރުމަނު، އޮސްޓްރޭލިއާ އަދި ބެލްޖިއަމެވެ.\nމިބަލި ފެނުނު ކަމަށް ޔޫކޭ، ސްޕެއިން، ޕޯޗްގަލް، އިޓަލީ، އެމެރިކާ، ކެނެޑާ އަދި ސްވިޑަންއިން މިދިޔަ ހަފްތާގައި ރިޕޯޓްކޮށްފައި ވެއެވެ.\nޑަބްލިޔުއެޗްއޯއިން ބުނެފައިވަނީ، މަންކީޕޮކްސްގެ 80 ކޭސް މިހާތަނަށް ދުނިޔެއިން ފެނިފައިވާ ކަމަށެވެ. އަދި އިތުރު 50 ކޭސްއެއް ތަހްގީގު މަރްހަލާގައި އެބައޮތް ކަމަށްވެސް ބުނެފައި ވެއެވެ.\nމަންކީޕޮކްސް ބަލި ޖެހުމުން ހުން އައުމާއި، ހަށިގަނޑުގެ ހޫނުމިން މަތިވުމުގެ އިތުރުން، ގައިން ފޮޅުނެގުމާއި، މޫނާއި ޖިންސީ ގުނަވަންތަކަށް ގެއްލުންލިބުން ފަދަ ކަންކަން މެދުވެރިވެއެވެ.\nދުނިޔޭގެ ސިއްހަތު ޖަމްއިއްޔާއިން ލަފާކުރަނީ، މަންކީޕޮކްސް ޖެހޭ ކޮންމެ ދިހަމީހަކުން އެކަކަށް ނުރައްކާ ބޮޑު ކަމަށެވެ.\nއެހެން ނަމަވެސް، މަންކީޕޮކްސްއާ އެއްގޮތް ބައްޔެއް ކަމަށްވާ ސްމޯލްޕޮކްސްއަށް އުފައްދާފައިވާ ވެކްސިން، މަންކީޕޮކްސްއިން ރައްކާތެރި ކޮށްދޭކަމަށް ޑަބްލިޔުއެޗްއޯއިން ބުނެއެވެ. ހަމަ އެއާއެކު، މަންކީޕޮކްސްއަށް ދޭނެ ބޭސް ތަރައްގީކުރުމުގެ މަރްހަލާގައި ވާކަންވެސް ހާމަކޮށްފައި ވެއެވެ.\nމަންކީޕޮކްސްއަށް ރައްކާތެރިވުމާއި، ސަރވެއިލެންސް އިތުރުކޮށް ސިއްހީ ލަފާދިނުމާއި، ބައްޔާ ކުރިމަތިލުމުގައި ކަން ކުރަންވީގޮތުގެ އިރުޝާދުތައް ދިނުމުގެ މަސައްކަތް، ބަލި ފެނިފައިވާ ގައުމުތަކުގެ އިތުރުން، އެހެން ގައުމުތަކާ ގުޅިގެން ކުރަމުންދާ ކަމަށްވެސް ދުނިޔޭގެ ސިއްހަތު ޖަމްއިއްޔާއިން ނެރުނު ބަޔާނުގައި ބުނެފައި ވެއެވެ.\nބައްޔާބެހޭ މައުލޫމާތު ހިއްސާކޮށް، ބަލި ފެތުރުން ހުއްޓުވަން އަޅާނެ ފިޔަވަޅުތަކާ ގުޅޭގޮތުން ޑަބްލިޔުއެޗްއޯގެ އެކްސްޕާޓުންނާއި، ޓެކްނިކަލް އެޑްވައިޒަރީ ގްރޫޕްތަކުގެ ބައްދަލުވުންތައް މިހާރުވަނީ ފަށާފައެވެ.\nޑަބްލިޔުއެޗްއޯއިން ނެރުނު ބަޔާނުގައި، މަންކީޕޮކްސްއާ ބެހޭ ތެދު މައުލޫމާތާއި، ބަލިޖެހުމުން ފެންނަ އަލާމާތްތަކާއި ބަލިން ރައްކާތެރިވުމަށް ކުރެވިދާނޭ ކަންކަމުގެ މައުލޫމާތު އާންމުންނާ ހިއްސާކުރުމަށް މެމްބަރު ގައުމުތަކަށް އިރުޝާދު ދީފައި ވެއެވެ.\nމަންކީޕޮކްސް އެކަކުގެ ގައިން އަނެކަކުގެ ގަޔަށް އަރަނީ ބަލިޖެހިފައިވާ މީހަކާ ކްލޯސް ކޮންޓެކްޓް ވެވިގެންނެވެ. އެހެންވެ، މީގައި އެންމެ ރިސްކުބޮޑީ ސިއްހީ މަސައްކަތްތެރިންނާއި، ބަލިޖެހިފައިވާ މީހާގެ ގޭގައި އުޅޭ މީހުންނާއި އަދި ޖިންސީ ގުޅުމުގެ ބައިވެރިންނަށް ކަމަށް ޑަބްލިޔުއެޗްއޯއިން ފާހަގަކުރެއެވެ.\nމަންކީޕޮކްސްއަކީ މެދުތެރޭ އެފްރިކާ އަދި ހުޅުނަގު އެފްރިކާ ސަރަހައްދުގެ ރަށްފުށުން ފުރަތަމަ ފެނުނު ބައްޔެކެވެ. މި ސަރަހައްދުތަކުން ބޭރަށް ބަލި ފެތުރެނީ ދަތުރުފަތުރުގެ ސަބަބުން ކަމަށް ލެވިފައިވެއެވެ.


vnews - Chicago koaruge fenganduge kula fehi kula yah badhaluvejje\nޝިކާގޯ ކޯރުގެ ފެންގަނޑުގެ ކުލަ ފެހި ކުލައަށް ބަދަލުވެއްޖެ\n16 މާޗް 2017\nއެމެރިކާގެ ޝިކާގޯގެ، ޝިކާގޯ ކޯރުގެ ފެންގަނޑު ފެހި ކުލައަށް ބަދަލުވެއްޖެ އެވެ.\nމި ދުވަސްކޮޅަކީ މިފަދަ އެތައް ހާދިސާތަކެއް ހިނގަމުންދާ ދުވަސްކޮޅެކެވެ. މީގެ ދުވަސްކޮޅެއް ކުރިން އޮސްޓްރޭލިއާގެ ކޯޯރެއްގެ ފެންގަނޑު ފިޔާތޮށި ކުލައަށް ބަދަލުވިއިރު، ކެނަޑާގެ އަވަށެއްގައި ގެތަކަށް ދޫކުރި ސަޕްލައި ފެނުގެ ކުލަ ވެސް ވަނީ ފިޔާތޮށި ކުލައަށް ބަދަލުވެފަ އެވެ. އެކަމަކު މިއިން އެއްވެސް ހާދިސާއަކީ އިންސާނުންނަށާއި މާހައުލަށް އެކަމުގެ ސަބަބުން ނުރައްކަލެއް ނެތް ހާދިސާތަކެއް ކަމަށް ކަމާއި ބެހޭ ބޭފުޅުން ވިދާޅުވެފައިވެ އެވެ.\nޝިކާގޯ ކޯރުގެ ފެންގަނޑު މަޑު ފެހިކުލައަށް ބަދަލުވެފައި މިވަނީ އެމެރިކާގައި ކޮންމެ އަހަރަކު ވެސް ފާހަގަކުރަމުންދާ ސެއިންޓް ޕެޓްރިކް ޑޭއާއި ދިމާކޮށެވެ. އަންނަ ހުކުރު ދުވަހު ފާހަގަކުރާ މި ދުވަހާއި ދިމާކޮށް ޝިކާގޯ ކޯރުގެ ފެންގަނޑު ފެހިކުލައަށް ބަދަލުވެފައިވަނީ ސެއިންޓް ޕެޓްރިކްސް ޑޭ ފާހަގަކުރުމުގެ ގޮތުން ޝިކާގޯގައި ކުރިއަށް ގެންދާ ދުވަސްވީ ކަމެއްގެ ގޮތުން އެ ކޯރަށް ފެހި ކުލަ އެޅުމުގެ ސަބަބުންނެވެ.\nއެތައް ޓަނެއްގެ ފެހި ކުލަ ކޯރަށް އަޅާފައިވަނީ އެ ދުވަސް ފާހަގަކުރުމުގެ ހަރަކާތްތައް ފެށުމުގެ ގޮތުން މިދިޔަ ހޮނިހިރު ދުވަހު އެވެ. މިއަހަރު ޝިކާގޯގައި ސެއިންޓް ޕެޓްރިކްސް ޑޭ ފާހަގަކުރުމުގެ ހަރަކާތްތައް ހަފުތާއެއްހާ ދުވަހަށް ކުރިއަށް ގެންދަން ނިންމާފައިވާއިރު މިހަރަކާތްތައް ފެށުމުގެ ގޮތުން އަބަދުވެސް މި ކޯރުގެ ކުލަ ފެހި ކުލައަށް ބަދަލުކުރެ އެވެ. މީގެ ކުރިން ކެމިކަލް އެކުލެވޭ ހިކި ކުލަ އެޅި ނަމަވެސް މިހާރު ބޭނުންކުރަނީ، ތިމާވެއްޓާއި ރައްޓެހި އެކަމުގެ ސަބަބުން މާހައުލަށާއި، ވަށައިގެންވާ ދިރުންތަކަށް އެއްވެސް ގެއްލުމެއް ނުވާނެ ކަން ސައިންސްގެ އެހީގައި ކަށަވަރުކޮށްފައިވާ ތަރުކާރީގެ ތާސީރުން އުފައްދާ ކުލަ އެވެ. މިއީ 50 އަހަރުވީ ދިގު ތާރީހެއް އޮތް ކަމެއް ކަމަށް ރިޕޯޓުތައް ބުނެ އެވެ.\nއައިރިސް ގްރީންގެ ނަމުން ނަންދީފައިވާ މި ފެހިކުލަ ކޯރުގެ ފެންގަނޑަށް ގެނައުމަށް އެންމެ ފުރަތަމަ ކޯރަށް އަޅަނީ އޮރެންޖު ކުލަ އެވެ. އޭގެ ފަހުން ފެހިކުލަ އަޅައި ބޭނުންވާ ކުލަ ނެރެ އެވެ. އޮރެންޖު ކުލަ އެޅުމުން ފެންގަނޑުގެ ކުލަ އޮރެންޖު ކުލައަށް ބަދަލުވާން ފެށުމުން މީހުން މާޔޫސްވިޔަސް އޭގެ ފަހުގައި އަންނަ ބަދަލުތައް ފެނުމުން ތިބެނީ ހިތްހަމަޖެހިފަ އެވެ.\nޝިކާގޯ ކޯރުގެ ފެންގަނޑުގެ ކުލަ ބަދަލުކުރުމުގައި އިސްކޮށް ހަރަކާތްތެރިވަނީ މަސައްކަތްތެރިންގެ ޖަމިއްޔާއެއް ކަމަށްވާ ޖާނީމެން ޕްލަމްބާސް ޔޫނިއަންގެ މީހުންނެވެ. ބޯޓު ފަހަރުގައި ޕަމްޕު ހަރުކޮށްގެން މި މަސައްކަތް ކުރާ ވަގުތުގައާއި ފެންގަނޑުގެ ކުލަ ބަދަލުވެފައިވާ ވަގުތު އެ ސަރަހައްދުގައި އެތައް ބަޔަކު އެއްވެ މަންޒަރު ބަލައި ފޮޓޯ ނަގާ ހަދަ އެވެ. އަދި ކޯރު ކައިރީގައި އެއްވުންތައް ބާއްވާ މަޖާކޮށް ވެސް ހަދަ އެވެ. ފެންގަނޑުގެ ކުލަ ހައެއް ނޫނީ ބާރަ ގަޑިއިރަށް ހުންނަ ކަމަށްވެ އެވެ.\nޝިކާގޯއަކީ މި ދުވަސް އެންމެ ކުލަގަދަ ގޮތެއްގައި ފާހަގަކުރާ އެމެރިކާގެ ސަރަހައްދެވެ. ހާއްސަކޮށް މި ދުވަހާއި ދިމާކޮށް ޝިކާގޯ ކޯރުގެ ފެންގަނޑުގެ ކުލަ ބަދަލުކުރުން އޮންނަނީ ދުނިޔެއަށް މަޝްހޫރު ކަމެއްގެ ގޮތުގަ އެވެ. ޝިކާގޯގެ އިތުރުން އިލްނޮއިސް، ޓެކްސަސް، ނޯތު ކެރޮލީނާގެ އިތުރުން ވޮޮޝިންޓަން ފަދަ ބޮޮޑެތި ގިނަ ސަރަހައްދުތަކުގައި ވެސް މި ދުވަސް ފާހަގަކުރުމުގެ ހަރަކާތްތައް ކުރިއަށް ގެންދެ އެވެ.\nޝިކާގޯ ކޯރުގެ ފެންގަނޑު، ފެހި ކުލައަށް ބަދަލުކުރުމުގެ ސަގާފަތް ފެށިގެން ދިޔައީ 1962 ވަނަ އަހަރުގެ ތެރޭގައި، އެ ކޯރަށް ގަވާއިދާ ހިލާފަށް ބޭރުކުރާ ނަޖިސް ހޯދުމުގެ ގޮތުންނެވެ.


މިއޮތީ ހާދަރު ބަލާފައި ޕަބްޖީ ކުޅުން ހުއްޓާލި ޒުވާނެއްގެ ވާހަކަ! – Faanooz\nމިއޮތީ ހާދަރު ބަލާފައި ޕަބްޖީ ކުޅުން ހުއްޓާލި ޒުވާނެއްގެ ވާހަކަ!\nޒަމާން ބަދަލުވެއްޖެއެވެ. ޓެކްނޮލޮޖީގެ ދަލުގައި ޖެހި މުޅި ދުނިޔެއަށް ބޮޑެތި އިންގިލާބުތަކެއް އަތުވެއްޖެއެވެ. ހަމަ އެއާއެކު ދިރިއުޅުމުގެ ވައްޓަފާޅިއަށްވެސް ލައްކަ ބަދަލުތަކެއް އަތުވެއްޖެއެވެ. 90 ގެ އަހަރުތަކުގެ ކުދިން ބޮޑުވީ ފަސް އޮށްބަޔާއި ބަތް ކައްކާ ކުޅުމުގެ ތެރެއިންނެވެ. އެހެނަސް މިއަދު އެދުވަހާއި ދިމާ އިދިކޮޅެ. ކޮންމެ ކުޑަކުއްޖެއްގެ އަތުގައި ޓެބްލެޓެކެވެ. ކޮންމެ ޒުވާނެއްގެ އަތުގައި އަގުބޮޑު ސްމާޓް ފޯނެކެވެ.\nއެ ޓެބްލެޓަށް ނުވަތަ ފޯނު ގިނފަހަރަށް ބޭނުންކުރަނީ ގޭމް ކުޅޭށެވެ. މި ކިޔައިދޭން އުޅެނީވެސް މިގޮތައް ގޭމު ކުޅުމާއެކު ބޮޑުވަމުން އައި ޒުވާނެއްގެ ވާހަކައެވެ.\nމިއީ ރާއްޖޭގެ އުތުރުގެ ރަށަކަށް ނިސްބަތްވާ ޒުވާނެކެވެ. މިޒަމާނުގެ އެހެން ކުދިންނެކޭ އެއްފަދައިން މިޒުވާނާއަކީވެސް ގޭމު ކުޅުމާއި ފުޓުބޯޅަ ކުޅުމަށް ވަރަށް ފޯރި ހުންނަ ކުއްޖެކެވެ. ޕަބްޖީ އަކީ އުމުރުން 18 އަހަރުގެ މި ޒުވާނާ އެންމެ ކުޅޭހިތްވާ އެއް ގޭމެވެ.\nކޮންމެ ދުވަހަކުވެސް ޝަފާހު (އަސްލު ނަމެއް ނޫން) ޕަބްޖީ ކުޅުމުގައި އެތައް ވަގުތެއް ހޭދަކުރެއެވެ. މިއީ މީނާގެ އާދައެކެވެ. ޝަފާހު އަކީ އޭނާގެ އެކުވެރިންގެ ތެރެއިން ކޮންމެ ފަހަރަކުވެސް އެންމެ ގިނަ “ކިލް” ނަގާ އެއް ކުޅުންތެރިޔާއެވެ. ވުމާއެކު ޝަފާހުގެ އެކުވެރިންގެ ތެރޭގައި އޭނާއަކީ ނަން ވިދާލާ ކުޅުންތެރިއެކެވެ.\nއަޞްރެއް މަޤްރިބެއް ބެލުމެއްނެތި ޝަފާހު ގޭމު ކުޅުމުގައި މަސްޢޫލުވެ އިނދެއެވެ. އެހެންނަމަވެސް އެއްދުވަހަކު ޝަފާހުގެ މުޅި ދިރިއުޅުން ބަދަލުވިއެވެ.\nރައްޓެއްސަކު ހާދަރަކީ ދިވެހި ޕްޖީއޭ ބުނުމުން އެ އެއްޗެއް ބަލާނަމޭ ހިތާ ޝަފާހު ޔޫޓިއުބް އިން ހާދަރު ފިލްމު ހޯދިއެވެ. އަދި އެއްރެއަކު އެ ފިލްމު ބަލައިލިއެވެ.\nޝަފާހުގެ ހިތަށް ވެރިވީ ބިރުވެރި ކަމެވެ. “ހަމަ އަސްލަށްވެސް ބަޔަކު ރާއްޖެ އަރައިފިއްޔާ ހާދަހާ ‘ކިލް’ އެއް ނަގާނެޔޭ” ހިތާ ހިތުން ކިޔާލެވުނެވެ.\nހާދަރު ފިލްމާއި ޕްބްޖީއާއި ހުރި އެއްގޮތް ކަންކަމާމެދު ވިސްނުމުގައި ޝަފާހު އެތަށް ވަގުތެއް ހޭދަކުރިއެވެ. އަދި އެންމެ ފަހުން ނިންމާ އެރެއަށްފަހު ޕަބްޖީ ކުޅުން ހުއްޓާލުމަށެވެ.\n“ހާދަރު ފިލްމު ބެލީމަ ބަޑި ދެކެ ބިރުގަތީ ފުރަތަމަ… ދެން ހިތަށްއެރީ ގޭމުގަ ބަޑި ޖެހުމަށްވުރެ ޤައުމާއި ދީނަށްތަކައި ބަޑި ޖަހަން މާ ރަނގަޅު ވާނެއޭ.. އެހެންވެ މިހާރު ވާން ބޭނުމީ ސިފައިގެ މީހަކަށް.. ހަމަ ހާދަރުގެ ހުޅޭ ހުސޭނު ފަދައިން ޤައުމު ހިމާޔަތްކުރާނަން”. ސަކަ ގޮތަކަށް ހީލާފައި ޝަފާހު ބުންޏެވެ.\nބަޑިދެކެ ބިރު ގަންނަ މީހަކު ކިހިނެއް ސިފައިންގެއަށް ވަންނާނީ\nހާދަހާ ހީނުވެޔޭ ތެޔޯ ތެދަ ހެން\nސްކޫލްގައި 3ނޮވެމްބަރގެ ހާދިސާ ކިޔަވައި ނުދެނީތޯ؟ ނޫނީ ޓީވީ އިން ނުފެންނަނީތޯ؟


ވިކްޓަރީ ބަލިކޮށް އޭދަފުއްޓަށް ރަނގަޅު ފެށުމެއް\nވެޓެރަންސް ކަޕް ފުޓްބޯޅަ މުބާރާތުގެ ފުރަތަމަ މެޗުގައި ވިކްޓަރީ އަތުން 3-0 އިން މޮޅުވެ އޭދަފުށި މުބާރާތުގެ ފެށުން މިއަދު ރަނގަޅުކޮށްފި އެވެ.\nމިއަދު ހަވީރު މާފަންނު ޓާފް ދަނޑުގައި ފެށި މި މުބާރާތުގެ ފުރަތަމަ މެޗުގައި އޭދަފުށީގެ ތިން ގޯލުގެ ތެރެއިން އިސްމާއިލް މުހައްމަދު (އިއްސެ) ވަނީ ދެ ގޯލު ޖަހައިފައެވެ. އަނެއްގޯލު ކާމިޔާބުކޮށްދިނީ އަބްދުﷲ ޝިފާއު އެވެ. މެޗުގެ މޮޅު ކުޅުންތެރިޔާގެ މަގާމް ދެގޯލު ޖެހި އިއްސް ހޯދިއިރު 45 އަހަރުން މަތީގެ މޮޅު ކުޅުންތެރިއަކަށް ހޮވުނީ އޭދަފުށީ ޓީމުގެ ޔޫސުފް އަޒީމް އެވެ.\nމި އަހަރުގެ މުބާރާތުގައި ނިއު ރޭޑިއަންޓް ސްޕޯޓްސް ކްލަބާއި ކްލަބް ވެލެންސިއާ ބައިވެރިވެފައެއް ނުވެއެވެ. ވެލެންސިއާ މިދިޔަ އަހަރުގެ ފުރަތަމަ ޑިވިޝަނުން ރެލިގޭޓްވިއިރު ކުޅުންތެރިންނަށް މުސާރަ ނުދިނުމުގެ މައްސަލައިގައި ނިއު ރޭޑިއަންޓް ވަނީ އެފްއޭއެމް އިން ހިންގާ ހުރިހާ ހަރަކާތަކުން ސަސްޕެންޑް ކޮށްފައެވެ. މުބާރާތުގައި ނިއު ބައިވެރިނުވި ސަބަބެއް ކަމަށް ބެލެވެނީ އެފްއޭއެމުން އެ ކްލަބް ސަސްޕެންޑް ކޮށްފައިވުމެވެ.\nވެލެންސިއާ މުބާރާތުގައި ނުކުޅޭއިރު އެޓީމުގެ މުހިއްމު ގިނަ ކުޅުންތެރިންތަކެއް މިއަހަރު ފެންނަނީ އޭދަފުށީ ޓީމުންނެވެ.\nމި މުބާރާތަކީ 35 އަހަރުން މަތީގެ ކުޅުންތެރިންނަށް އަމާޒުކޮށްގެން ކޮންމެ އަހަރަކުވެސް ބާއްވަމުން އަންނަ މުބާރާތެކެވެ. ސީނިއާ ފުޓްބޯޅަ ކެރިއަރު ނިންމާލުމަށްފަހު ގިނަ ކުޅުންތެރިންތަކެއް އަބަދުވެސް މި މުބާރާތުގައި ކުޅެއެވެ. ފަހަކަށް އައިސް މި މުބާރާތް ވެފައިވަނީ ވާދަވެރި އަދި ކުޅުންތެރިން ހޯދުމުގައިވެސް ފޯރިގަދަ މުބާރާތެއްގެ ގޮތުގައެވެ. މުބާރާތުގެ އެންމެ ކާމިޔާބު ޓީމަކީ ފަސް ފަހަރު ޗެމްޕިއަންކަން ހޯދާފައިވާ ކްލަބް ވެލެންސިއާ އެވެ. ވެލެންސިއާގެ ފަހަތުން ދެ ވަނައިގައި އުޅެނީ ތިން ފަހަރު މުބާރާތް ކާމިޔާބުކުރި ނިއު ރޭޑިއަންޓެވެ.\nމިއަހަރުގެ މުބާރާތް ލީގު އުސޫލުން ކުޅޭއިރު އެންމެ ގިނަ ޕޮއިންޓް ހޯދާ ޓީމަށް ފައިނަލުގެ ސީދާ ޖާގައެއް ލިބޭނެއެވެ. ފައިނަލުގެ ދެވަނަ ޖާގަ ލިބޭނީ ލީގު އުސޫލުން އެންމެ ގިނަ ޕޮއިންޓް ހޯދާ ދެވަނަ އަދި ތިންވަނަ ޓީމުގެ މެދުގައި ކުޅޭ ސެމީ ފައިނަލުގެ މެޗަކަށްފަހު އެވެ.\nއޭދަފުށީ ވެޓެރަންސް ފުޓްބޯލް ކްލަބާއި، ވިކްޓްރީގެ އިތުރުން މިއަހަރުގެ މުބާރާތުގައި ބައިވެރިވެފައިވަނީ ކްލަބް ގްރީން ސްޓްރީޓްސް، ކްލަބް އީގަލްސް، ޕޮލިސް ކްލަބް، މާޒިޔާ އަދި ދިވެހި ސިފައިންގެ ކްލަބެވެ. ހަތް ޓީމު ވާދަކުރާ މި މުބާރާތުގެ ދެ ވަނަ މެޗުގައި މާދަމާ ބައްދަލުކުރާނީ ގްރީން ސްޓްރީޓްސްއާ ޕޮލިސް ކްލަބެވެ. މި މެޗު ފަށާނީ މާދަމާ ހަވީރު 4:30 ގައެވެ.


SunOnline: Bangladesh ge enme bodu private airline in Rajje ah dhathuruthah fashanee\nމުޙައްމަދު ނާއިލް ހަފީޒް 18 Sep 2021, 21:22\nޔޫއެސް ބަންގްލާ އެއާވޭސް --\nބަންގްލަދޭޝްގެ އެންމެ ބޮޑު ޕްރައިވެޓް އެއާލައިން އަންނަ ނޮވެމްބަރުން ފެށިގެން ރާއްޖެއަށް ސީދާ ދަތުރުތައް ފަށަން ނިންމައިފިއެވެ.\nރާއްޖެއަށް ދަތުރުތައް ފަށަން ނިންމާފައިވަނީ ބަންގްލަދޭޝްގެ އެއާލައިނެއްކަމަށްވާ "ޔޫއެސް ބަންގްލާ" އިންނެވެ.\nއެ އެއާލައިނުގެ ދަތުރުތައް ފެށުމަށް ހަމަޖެހިފައިވަނީ ނޮވެމްބަރު މަހުގެ މެދު ތެރޭގައެވެ. އެގޮތުން ހަފްތާއަކު ހަތަރު ދުވަހު މި އެއާލާއިނުން ދާކާއި ވެލާނާ އިންޓަނޭޝަނަލް އެއާޕޯޓާ ދެމެދު ދަތުރުތައް ބާއްވާނެއެވެ. މި ދަތުރުތަކުގައި ބޭނުންކުރާނީ 164 މީހުންގެ ޖާގައިގެ ބޮއިން 800-730 މަރުކާގެ ބޯޓެކެވެ.\nއެ އެއާލައިނުން ބުނީ ރާއްޖެއަށް ދަތުރުތައް ފަށަން ނިންމި އެންމެ ބޮޑު ސަބަބަކީ ބަންގްލަދޭޝްގައި ވެސް ރާއްޖޭގެ ފަތުރުވެރިކަމަށް ބޮޑު ޑިމާންޑެއް އޮތުންކަމަށެވެ. އަދި ރާއްޖޭގައި މަސައްކަތްކުރާ ބަންގްލަދޭޝްގެ މަސައްކަތްތެރިންނަށް ވެސް ފަސޭހަކަމާއެކު ހެޔޮ އަގެއްގައި އެ ގައުމަށް ދަތުރުކުރުމުގެ މަގު ފަހިކޮށްދިނުމަށްކަމަށް ވެސް އެ އެއާލައިނުން ބުންޏެވެ.\nޔޫއެސް ބަންގްލާ އެއާލައިނަކީ ދުނިޔޭގެ އެކި ގައުމުތަކަށް މިހާރު ވެސް ދަތުރުތައް ބާއްވަމުން އަންނަ އެއާލައިނެކެވެ. އަދި ކުރިއަށް އޮތް ތަނުގައި ވެސް އިތުރު މަންޒިލްތަކަށް ދަތުރު ބޭއްވުމަށް ތައްޔާރުވަމުން އަންނަކަމަށް އެ އެއާލައިނުން ބުންޏެވެ.


ޙަދީޘާއި އޭގެ ޢިލްމުތައް – Page5– DhiSalafiyyah\nتَدْوِيْنُ السُّنَّةِ النَّبَوِيَّةِ – 36 –\nތަމްހީދު ތިންވަނަ ފަޞްލު: ބިދުޢަވެރިންނާއި ފިރުޤާތަކާ އަދި ސުންނަތަކީ ޙުއްޖަތެއްކަމާމެދު އެބައިމީހުންގެ ރައުޔު ހަމަކަށަވަރުން އެކިއެކި ބިދުޢަވެރި ފިރުޤާތަކާއި، އިސްލާމްދީން އައުމަށްފަހު މަންސޫޚުވެގެން ނުވަތަ ނެތިގެން ދިޔަ ދީންތަކުގެ މީހުންކުރެ އިސްލާމްދީންގެ ޢަދާވާތްތެރިންނަށް ކުޑަ މުއްދަތެއްގެ ތެރޭގައި އިސްލާމްދީން ފެތުރި އެބައިމީހުންގެ ޤައުމުގެ މީސްތަކުން އެދީނަށް ވަންނަމުންދާ ތަން ފެނުމުން، އެކަން ބަލަން ތިބޭކަށް ކެތެއް ނުކުރެވުނެވެ. އެގޮތުން އެބައިމީހުން ބެލީ މިދާނާ މިދީނުގެ އަހުލުވެރިންނާ ދެކޮޅަށް އެކި މަކަރުވެރި ރޭވުންތައް ރޭވުމަށެވެ. އެގޮތުން ފާޅުކޮށް މިދީނާއި…\n14/08/2016 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nتَدْوِيْنُ السُّنَّةِ النَّبَوِيَّةِ – 35 –\nމިފަދަ ދަތުރުތަކުގެ މުހިންމުކަމާއި ބޭނުން: ޙަދީޘްތައް ފެތުރުމުގައި ދަތުރުތަކުގެ ވަރަށް ބޮޑު ދައުރެއް ވެއެވެ. އޭގެ ސަބަބުން ސަނަދުގެ މަގުތައް ގިނަވެ އަދި އެސަނަދުގައިވާ މީހުން ތަފްޞީލުކޮށް ދެނެގަތުމަށް ފަސޭހަވެގެންދިޔައެވެ. އެގޮތުން ކޮންމެ މުޙައްދިޘެއްވެސް ރަށްރަށަށް ދިޔުމުން އެބޭކަލަކު ތަޢާރަފުވެ އެތަނުގައި ތިއްބަވާ ބޭކަލުންނާ ވާހަކަދައްކަވާ އެބައެއްގެ ސުވާލުތައް ކުރިމަތިވެއެވެ. އޭގެ ސަބަބަން ދެވަނަ ޤަރުނާއި ތިންވަނަ ޤަރުނުގައި ޢިލްމު ހޯދުމަށް ކުރަމުން އައި ދަތުރުތަކުގެ ދާއިރާ ވަރަށް ފުޅާވިއެވެ. އަލްޙާފިޡް ރާމަހުރްމުޒީ ‘ المحَدِّث الفَاصِل’…\n13/08/2016 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nتَدْوِيْنُ السُّنَّةِ النَّبَوِيَّةِ – 34 –\nދެވަނައީ: އަލްޙާފިޡް އިބްނު ޙިއްބާނު އެކަލޭގެފާނުގެ ސަނަދުން އަބޫ ނަޞްރު ބިން ޙައްމާދު އަލްވައްރާޤުއާ ހަމައަށް ގުޅާލަމުން ބަޔާންކުރެއްވިއެވެ. ވިދާޅުވިއެވެ. “ޝުޢުބާ ބިން ޙައްޖާޖުގެ ގޭ ދޮރުމަތީގައި ޙަދީޘް މުރާޖަޢާކުރަން ތިމަންމެން ތިބީމެވެ. ފަހެ، ތިމަން ދެންނެވީމެވެ. އަޅުގަނޑުމެންނަށް އިސްރާއީލު ކިޔައިދެއްވިއެވެ. އަބޫ އިސްޙާޤުގެ އަރިހުންނެވެ. އެކަލޭގެފާނު ރިވާކުރެއްވީ ޢަބްދުﷲ ބިން ޢަޠާގެ އަރިހުންނެވެ. އެކަލޭގެފާނު ޢުޤްބާ ބިން ޢާމިރުގެ އަރިހުންނެވެ. ނަބިއްޔާ صلى الله عليه وسلم ގެ އަރިހުން އެކަލޭގެފާނު ރިވާކުރެއްވިއެވެ. ޙަދީޘްކުރެއްވިއެވެ. ‘ވުޟޫކުރާއިރު…\n09/08/2016 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nتَدْوِيْنُ السُّنَّةِ النَّبَوِيَّةِ – 33 –\nއަދި މިދެ ސަބަބުގެ މިޘާލު ތިރީގައި އެވަނީއެވެ. ފުރަތަމައީ: މުއައްމަލު ބިން އިސްމާޢީލް ވިދާޅުވިއެވެ. “ޤުރުއާނުގެ ސޫރަތްތަކުގެ މާތްކަމާ ބެހޭގޮތުން އުބައްޔު ބިން ކަޢުބުގެ އަރިހުން ރިވާކުރެވޭ ރިވާޔަތް ތިމަންކަލޭގެފާނަށް އިތުބާރުހުރި ބޭކަލަކު ކިޔާދެއްވިއެވެ. އެޝައިޚު އަރިހުގައި ދެންނެވީމެވެ. ކަލޭގެފާނަށް ކިޔައިދެއްވީ ކޮން ބޭކަލެއް ހެއްޔެވެ. ވިދާޅުވިއެވެ. މަދާއިނުގައިވާ ބޭކަލެކެވެ. އެބޭކަލަކު އަދި ދުނިޔޭގައި އެބަހުއްޓެވެ. ފަހެ، އެބޭކަލެއްގެ އަރިހަށް ހިނގައްޖައީމެވެ. އަދި ދެންނެވީމެވެ. ކަލޭގެފާނަށް ކިޔައިދެއްވީ ކޮން ބޭކަލެއް ހެއްޔެވެ. ފަހެ، ވިދާޅުވިއެވެ. ވާސިޠުގައިވާ ޝައިޚެކެވެ.…\n08/08/2016 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nتَدْوِيْنُ السُّنَّةِ النَّبَوِيَّةِ – 32 –\nޢިލްމު ހޯދުމަށް ދަތުރުކުރެއްވި ސަބަބުތައް: ޢިލްމު ހޯދުމަށް ދަތުރުކުރައްވާފައިވަނީ ވަރަށް ގިނަ ސަބަބުތަކާ ހުރެއެވެ. އެގޮތުން އެންމެ މުހިންމު ސަބަބުތަކަކީ: 1- ޞަޙާބީ ބޭކަލުންގެ ޖީލުގެ ބޭކަލުން ދަތުރުކޮށް އުޅުއްވީ ﷲ ގެ ރަސޫލާ صلى الله عليه وسلم ގެ އަރިހުން އެ ޞަޙާބީއަކަށް އިވިވަޑައިގެންފައިނުވާ ޙަދީޘްއެއް ހޯއްދެވުމަށްޓަކައެވެ. ނުވަތަ އެޞަޙާބީ އެއް ދަސްކުރައްވާފައިވާ ޙަދީޘެއް ކަށަވަރުކުރެއްވުމަށްޓަކައި އެބޭކަލެއް އެހުންނެވި ރަށެއްގައި އެ ޙަދީޘް ދަސްބޭކަލަކު ނެތިއްޔާއެވެ. ފަހެ، އެގޮތުން އެއް މަހުގެ ރާސްތާ ދަތުރުކޮށްފައި…\n07/08/2016 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nتَدْوِيْنُ السُّنَّةِ النَّبَوِيَّةِ – 31 –\nތާބިޢީ ބޭކަލުންގެ ދައުރުގައިވެސް ޙަދީޘް ހޯއްދެވުމަށް ދަތުރުކުރެއްވުންވަނީ ދެމިގެން ގޮސްފައެވެ. އޭރު ޞަޙާބީ ބޭކަލުންވަނީ އިސްލާމީ ފުތޫޙާތުތަކާއެކު އިސްލާމީ ރަށްތަކުގައި ފެތުރިފައެވެ. ނަބީކަމުގެ ވާރުތަ މުދާ (އެބަހީ: ޝަރުޢީ ޢިލްމު) ވީ އެބޭކަލުންގެ އަތްޕުޅުގައެވެ. ﷲ ގެ ރަސޫލާ صلى الله عليه وسلم ގެ ޙަދީޘް ޢިލްމު، ދަތުރުފަތުރުނުކޮށް ފަސޭޙައިން ހޯދޭނެ ގޮތެއް އޭރަކު ނެތެވެ. އެގޮތުން އެކަންކުރެވެން އޮތް ހަމައެކަނި މަގަކަށްވީ ޞަޙާބީ ބޭކަލުންގެ އަރިހަށް އެކި ރަށްރަށަށް ދަތުރުކުރުމެވެ. ތާބިޢީންގެ އިމާމު، އިމާމު…\n05/08/2016 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nޢިލްމު ހޯދުމަށްޓަކައި ދަތުރުކުރެއްވުން ފެށުނު ތާރީޚް: މިކަމުގެ ދަލީލަކީ ﷲ ގެ ނަބިއްޔާ މޫސާ عليه الصلاة والسلام ޢަލައިހިއްސަލާމް ޚަޟިރުގެ އަރިހަށް ކުރެއްވި ދަތުރުފުޅެވެ. ﷲ ތަޢާލާވަނީ އެކަން ކަހްފު ސޫރަތުގައި ބަޔާންކޮށްދެއްވާފައެވެ. އިސްލާމްދީން އައުމަށްފަހު އެފަދަ ދަތުރުތައް ކުރެވެން ފެށުނީ ޢަރަބި ޤަބީލާތަކުގެ މީސްތަކުން އިސްލާމްވެ ﷲ ގެ ރަސޫލާ صلى الله عليه وسلم ގެ އަރިހަށް ޢަރަބި ޖަޒީރާގެ އެކި ކަންކޮޅުތަކުން އަންނަން ފެށުމުންނެވެ. އަދި ވަޙީގެ ޛަރީޢާއިން އައިސްފައިވާ…\nتَدْوِيْنُ السُّنَّةِ النَّبَوِيَّةِ – 29 –\nތިންވަނައީ: ޙަދީޘް ހޯދުމަށްޓަކައި ދަތުރުކުރުން: ސުންނަތުގެ މަޤާމު ބަޔާންކުރެވިގެން ދިޔައިރު ސުންނަތަކީވެސް ﷲގެ ޙަޟްރަތުން އައިސްފައިވާ ވަޙީއެއްކަންވާނީ ބަޔާންކުރެވިފައެވެ. އަދި ﷲ ގެ ފޮތުގައިވާ ކަންކަން ބަޔާންކޮށްދީފައިވަނީ ސުންނަތުގައިކަންވެސްވާނީ ބަޔާންކުރެވިފައެވެ. ފަހެ، ސުންނަތުގެ މަޤާމު އެހާ މަތިވެރިވެފައިވުމުން ސަލަފުންގެ ބޭކަލުންވަނީ އެއަށް ނުހަނު ބޮޑު އަހަންމިއްޔަތުކަމެއް ދެއްވާފައެވެ. އެގޮތުން ޙަދީޘްތަކާއި އޭގެ ސަނަދު އެއްކުރެއްވުމަށް އެބޭކަލުންގެ ކިބައިގައިހުރި ކެރިފޯރުންތެރިކަން ހުރި މިންވަރުންވަނީ މަސައްކަތްކުރައްވާފައެވެ. އެގޮތުން ޙަދީޘްތައް ހޯދުމަށާއި އޭގެ ސަނަދު ދިރާސާކުރެއްވުމަށް ދަތިއުނދަގުލުން ދިގު ރާސްތާތައް ކަޑައްތުކޮށްފައިވެއެވެ.…\n03/08/2016 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nتَدْوِيْنُ السُّنَّةِ النَّبَوِيَّةِ – 28 –\n8- ޒަކަރިއްޔާ ބިން ޢަދިއްޔު ވިދާޅުވިއެވެ. އަބޫ އިސްޙާޤު އަލްފަޒާޒީ ތިމަންކަލޭގެފާނަށް ވިދާޅުވިއެވެ. “އެންމެން ދަންނަ މީހުންގެ ކިބައިން ބަޤިއްޔާ ޙަދީޘް ރިވާކޮށްފިނަމަ އޭނާގެ ޙަދީޘް ލިޔާށެވެ. އަދި ނުދަންނަ ބައެއްގެ ކިބައިން ރިވާކޮށްފިނަނަ އޭނާގެ ޙަދީޘްތައް ނުލިޔާށެވެ. އަދި އިސްމާޢީލް ބިން ޢައްޔާޝް ކޮންމެ މީހެއްގެ ފުށުން ރިވާކުރިއަސް އޭނާގެ ކިބައިން ޙަދީޘް ނުލިޔާށެވެ.”  9- …   10- ޢުބައިދު ﷲ ބިން ޢަމްރު ވިދާޅުވިއެވެ. ޒައިދު ބިން އަބީ އުނައިސާ…\n01/08/2016 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nتَدْوِيْنُ السُّنَّةِ النَّبَوِيَّةِ – 27 –\n5- ޢަމްރު ބިން ޢަލީ އަލްފައްލާސް ވިދާޅުވިއެވެ. ޔަޙްޔާ ބިން ސަޢީދު ވިދާޅުވަނިކޮށް ތިމަން އެހީމެވެ. “ޙަދީޘް ޢިލްމުގައި އިތުބާރު ނުހިފޭ މީހަކާ ބެހޭގޮތުން މީހަކު އައިސް ތިމަންނައާ ސުވާލުކުރުމުން ހަދަންވީ ގޮތަކާ ބެހޭގޮތުން ސުފްޔާން އައްޘައުރީއާއި ޝުޢުބާއާއި މާލިކާ އަދި އިބްނު ޢުޔައިނާ އަރިހުގައި ތިމަން އެހީމެވެ. އެބޭކަލުން ވިދާޅުވިއެވެ. އޭނާއަކީ އިތުބާރު ނުހިފޭ މީހެއްކަމުގައި ބުނެދޭށެވެ.”  6- ޢަބްދު ﷲ ބިން މުބާރަކު ވިދާޅުވިއެވެ. “ސުފްޔާނުއް ޘައުރީއަސް ދެންނެވީމެވެ. ޢައްބާދު ބިން ބަޝީރުގެ…\n29/07/2016 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nتَدْوِيْنُ السُّنَّةِ النَّبَوِيَّةِ – 26 –\n2- އިބްނު ސީރީން ވިދާޅުވިއެވެ. “ހަމަކަށަވަރުން މިޢިލްމަކީ ދީނެކެވެ. ފަހެ، ތިބާގެ ދީން ތިޔަ ނަގަނީ ކާކުގެ ފުށުންތޯ ބަލާށެވެ.” އަދިވެސް އެކަލޭގެފާނު ވިދާޅުވިއެވެ. “އެބޭކަލުން ސަނަދާ ބެހޭގޮތުން ނުއައްސަވައެވެ. ފަހެ، ފިތުނަ މެދުވެރިވުމުން (އެބަހީ: ޢުޘްމާނުގެފާނު ޝަހީދުކޮށްލެވުނު ފިތުނަ މެދުވެރިވުމުން) އެބޭކަލުން ވިދާޅުވާން ފެއްޓެވިއެވެ. ތިމަން ބޭކަލުންނަށް ތިޔަބައިމީހުންގެ ސަނަދު ކިޔައިދޭށެވެ. ފަހެ، އަހްލުއްސުންނާގެ މީހެއްނަމަ އޭނާގެ ޙަދީޘް ޤަބޫލުކުރައްވައެވެ. އަދި ބިދުޢަވެރިއެއްނަމަ އޭނާގެ ޙަދީޘެއް ނުނަންގަވައެވެ.”  3- ޢަބްދާނު ބިން ޢުޘްމާނު…\n28/07/2016 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nتَدْوِيْنُ السُّنَّةِ النَّبَوِيَّةِ – 25 –\nތިރީގައި މިގެނެސްދެނީ ސަނަދުގައިވާ ބޭކަލުންގެ ވާހަކަދައްކާއިރު، ޘާބިތުވާ ވާހަކަދެއްކުމާއި އެކަމުގައި ފަރުވާތެރިވުމާ އަދި އިތުބާރު ނުހިފޭ މީހުންގެ ކިބައިން ޚަބަރުތައް ނުގެނައުމަށް ސަލަފުންގެ ބައެއް އިމާމުން ވިދާޅުވެފައިވާ ބަސްފުޅުތަކެވެ. 1- އިމާމު މުސްލިމު ބިން ޙައްޖާޖު ވިދާޅުވިއެވެ. “ދަންނާށެވެ. – ﷲ ތިބާއަށް ތައުފީޤު ދެއްވާށިއެވެ. – ޞައްޙަ ރިވާޔަތްތަކާއި ޟަޢީފު ރިވާޔަތްތައް ވަކިކުރަން އެނގޭ އަދި އިތުބާރުކުރެވޭ ރާވީންނާއި ތުހުމަތުކުރެވޭ ރާވީން ވަކިކުރަން އެނގޭ ކޮންމެ މީހެއްގެ މައްޗަށް ވާޖިބުވެގެންވަނީ ޞައްޙަ ރިވާޔަތެއް ނޫނީ ރިވާ…\n27/07/2016 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nتَدْوِيْنُ السُّنَّةِ النَّبَوِيَّةِ – 24 –\nއެ ދާއިރާތަކަކީ: ދަސްކުރުމަށް ސަމާލުކަން ދިނުން ސަނަދާ ބެހޭގޮތުން ސުވާލުކުރުން ސަނަދުގައިވާ މީހުންނާމެދު ސުވާލުކުރުމާ އަދި އެކަމާ ގުޅުންހުރި ޚަބަރުތައް ނަޤުލުކުރުން. އޭގެ ސަބަބުން عِلْمُ الرِّجَال (ސަނަދުގައިވާ ރާވީންނާ ގުޅުންހުރި ޢިލްމު)ވަނީ ފެށިފައެވެ. އެކަން ވެފައިވަނީ މިއުންމަތާ އެހެން އުންމަތްތަކާ މެދުގައިވާ ފަރަޤަކަށެވެ. ފަތްފުށްތަކުގައްޔާއި ފޮތްތަކުގައި ސުންނަތް ރައްކާކުރުން. އެއަށްފަހު ބާބުތައް އަތުރާލެވިފައިވާ ފޮތްތަކަށް އެކަންވަނީ ބަދަލުވެފައެވެ. އެގޮތުން ކުތުބުއްސިއްތާއާ އިމާމް މާލިކުގެ މުވައްޠާއާއި އަދިވެސް އެހެންފޮތްތައް ލިޔެވިފައިވަނީ އެފަދަ ތަރުތީބަކަށެވެ. އަދި އިމާމު އަޙްމަދުގެ…\n25/07/2016 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nتَدْوِيْنُ السُّنَّةِ النَّبَوِيَّةِ – 23 –\nފިތުނައުފައްދާ މީހުންނާއި ބިދުޢަވެރިންނާއި ހަވާނަފްސަށް ތަބާވާ މީހުންގެ ފުށުން މިއުންމަތާ އިސްލާމްދީނާއި ނުދީނުގެ ޢަޤީދާ ރައްކާތެރިވެގެންދަނީ އެފަދައިންނެވެ. މިފަދައިން މުސްލިމުންގެ ޙާކިމަކީ އަމާނާތްތެރިކަމާއެކީ މުސްލިމުންގެ ދީނާއި ޢަޤީދާއާ އަދި އަޚްލާޤު ރައްކާތެރިކޮށްދޭ މީހަކަށް ވާންޖެހެއެވެ. މިޙުރާބުގައި ޝަހީދުވެގެން ދިޔަ ޢުމަރު رضي الله عنه އަށް ﷲ ރަޙްމަތް ލައްވާށިއެވެ. އަދި ތަނަވަސްވެގެންވާ ސުވަރުގެއަށް އެކަލޭގެފާނު ވައްދަވާށިއެވެ. އަދި އަޅަމެން އެކަލޭގެފާނުދެކެވާ ލޯބީގެ ސަބަބުން ޤިޔާމަތްދުވަހު އެކަލޭގެފާނާ އެކު އަޅަމެން މަޙްޝަރުކުރައްވާފާނދޭވެ. ދެން މަޖޫސީންނާއި ނަސާރާއިން ގުޅިގެން…\n23/07/2016 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nتَدْوِيْنُ السُّنَّةِ النَّبَوِيَّةِ – 22 –\nއެ ދޮރު ހަލާކުވެފައިވަނީ ޢުމަރުގެފާނު رضى الله عنه ޝަހީދުވުމުންނެވެ. އެކަން ހިނގީ މަޖޫސީންނާއި ނަޞާރާއިންގެ ރޭވުމަކުންނެވެ. އެއަށްފަހު ޢުމަރުގެފާނުގެ ސަބަބަން ބަންދުކުރެވިފައިހުރި ފިތުނައިގެ ދޮރު ހުޅުވިގެން ދިޔައެވެ. ޢުމަރުގެފާނުގެ ތާރީޚު ދިރާސާކޮށްފި ކޮންމެ މީހަކަށް ފެނިގެންދާނީ ޢުމަރުގެފާނުގެ ހުށިޔާރުކަމެވެ. ފަހެ ކޮންމެ ތަނަކުންވިޔަސް ފިތުނައެއް ނުވަތަ ބިދުޢައެއް ފާޅުވާން އުޅޭ ކޮންމެ ފަހަރަކު އޭގެ ޅަފަތުގައި ވަނިކޮށް އެކަމެއް ނައްތާލައްވައެވެ. އެގޮތުން ޞަބީޣު ބިން ޢިސްލުގެ ވާހަކައާއި ދާނިޔާލު  އޭ ކިޔުނު ނަބިއްޔާގެ ޞުޙުފު…\n22/07/2016 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nتَدْوِيْنُ السُّنَّةِ النَّبَوِيَّةِ – 21 –\nދެވަނައީ: ތާބިޢީ ބޭކަލުންގެ ޒަމާނުގައި ސުންނަތަށް ދެއްވާފައިވާ އަހަންމިއްޔަތު ޞަޙާބީ ބޭކަލުންގެ ދުވަސްވަރު ނިމުނުއިރު ތާބިޢީ ބޭކަލުންގެ ދުވަސްވަރުވަނީ ފެށިފައެވެ. އޭރު ފިތުނައާއި ބިދުޢައާއި ހަވާނަފްސަށް ތަބާވުމުގެ ކޮޅުމަތިވަނީ ފެށިފައެވެ. އެހެނީ އިސްލާމްދީނުގެ ޢަދާވާތްތެރިންކަމުގައިވާ ޔަހޫދީންނާއި ނަޞާރާއިންނާއި މަޖޫސީންނާއި ޞާބިއީންނާއި ފަލްސަފާވެރިންވަނީ މީސްތަކުންނާ ހަމައަށް ޞަހާބީ ބޭކަލުން އެގެނެސްދެއްވި ދީނާ ދިމާކޮށްފައެވެ. އަދި ދުނިޔޭގެ ކަންކޮޅުތަކަށް އިސްލާމްދީން ފެތުރިގެން ދިޔުމާ އަދި މުސްލިމުންނަށް ލިބެމުން ދިޔަ މަތިވެރި ނަޞްރުތަކާމެދު އެބައިމީހުންވަނީ ނުހަނު ކަންބޮޑުވެފައެވެ. އިސްލާމްދީން ފެތުރިގެންދާތީ…\n21/07/2016 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ


SunOnline: Varane ah Ole aai zidhane ge faraathun fenuny ehgoih kanthahthakeh\nވަރާންއަށް އޮލޭ އާއި ޒިދާންގެ ފަރާތުން ފެނުނީ އެއްގޮތް ކަންތައްތަކެއް\nމުޙައްމަދު ޝާނިފް 04 Dec 2021, 19:35\nރަފައެލް ވަރާން އަދި ކުރީގެ މެންޗެސްޓާ މެނޭޖަރު އޮލޭ ގުނަ ސޮލްޝެޔާ\nރެއާލް މެޑްރިޑަށް ކުރިން ކުޅުނު ރަފައެލް ވަރާން އަށް އެކުލަބުގެ ކުރީގެ ހެޑް ކޯޗު ޒައިނުއްދީން ޒިދާނާއި މެންޗެސްޓާ ޔުނައިޓެޑްގެ ކޯޗުކަން ކުރި އޮލޭ ގުނަ ސޮލްޝެޔާ ގެ ފަރާތުން އެއްގޮތް ކަންތައްތަކެއް ފެނުނު ކަމަށް އޭނާ ބުނެފިއެވެ.\nމެންޗެސްޓާ ޔުނައިޓެޑުން ފަހަކަށް އައިސް ދަށް ނަތީޖާތަކެއް ނެރުމުގެ ސަބަބުން އެ ޓީމުގެ ކޯޗަކަށް ހުރި އޮލޭ ގުނަ ސޮލްޝެޔާ މަގާމުން ވަކިކޮށްފައިވަނީ މިދިޔަ ހަފްތާގައެވެ. އޮލޭ މަގާމުން ވަކިކޮށްފައިވަނީ ބޯޑު މެމްބަރުންގެ ފުރިހަމަ އަގުލަބިއްޔަތުންނެވެ. އެއަށްފަހު އެކުލަބުގެ އޯނަރުން، ގްލޭޒާއިން ވަނީ ބޯޑުގެ ނިންމުން ބަލައިގަންފައެވެ.\nއޮކްޓޯބަރު މަހު ލިވަޕޫލާ ދެކޮޅަށް ކުޅެ، 5-0 އިން މެންޗެސްޓާ ބަލިވި މެޗާއި އިންޓަނޭޝަނަލް ބްރޭކްގެ ކުރިން މެންޗެސްޓާ ސިޓީއާ ދެކޮޅަށް ކުޅުނު ޑާބީ މެޗުގައި ޔުނައިޓެޑްގެ ފަރާތުން ފެނުނު ދަށް ކުޅުމުގެ ސަބަބުން ކޯޗު ސޮލްޝެއާއަށް އޮތީ ޕްރެޝަރު ބޮޑުވެފައެވެ.\nމިކަމާ ގުޅިގެން އިނގިރޭސި ގަދަބާރު މެންޗެސްޓާ ޔުނައިޓެޑަށް މިހާރު ކުޅެމުން އަންނަ ޑިފެންޑަރު ރަފައެލް ވަރާން ބުނީ އޮލޭ ކޯޗަކަށް ޔުނައިޓެޑަށް ސޮއި ކުރުމުގެ ކުރިން ވެސް ވާހަކަ ދެއްކި ކަމަށާއި އޮލޭ އަކީ ވަރަށް ގާތް ގުޅުމެއް އޮތް ކޯޗެއް ކަމަށެވެ.\n"އޮލޭ އަކީ ހަމްދަރުދީ ވާ ވަރަށް ރަނގަޅު ކޯޗެއް. އަހަރެން މެންޗެސްޓާގައި އުޅުނު ކުޑަ ދުވަސް ކޮޅުގެ ތެރޭގައި ވެސް ވަރަށް ބައިވަރު އެއްޗެހި ދަސްކޮށްދިން. ކުލަބުގެ ފެންވަރާއި މެންޓަލިޓީ އަހަންނަށް ކިޔައިދިން،" ވަރާން ދަ ޓައިމްސް އަށް ބުނެފައިވެއެވެ.\nވަރާން ޔުނައިޓެޑާ ގުޅުނީ މިދިޔަ އޯގަސްޓް މަހަށްވީއިރު ކޯޗު އޮލޭ އާއެކު ވަނީ ތިން މަސް ދުވަސް ވަންދެން ޔުނައިޓެޑުގައި މަސައްކަތް ކޮށްފައެވެ.\nއުމުރުން 28 އަހަރުގެ ވަރާން ބުނެފައިވަނީ އޮލޭ އަކީ ކުލަބަށް ވަރަށް އިހުތިރާމް ކުރާ ކޯޗެއް ކަމަށާއި އަބަދުވެސް ކުލަބަށް ކުރި ހޯދަން ކުރެވެން ހުރި ހުރިހާ މަސައްކަތްތަކެއް ކުރަމުން އަންނަ ކޯޗެއް ކަމަށެވެ.\n"ކުޅުންތެރިންނާ އޮލޭ ވާހަކަދައްކާއެރު، އަބަދުވެސް ވާހަކަދައްކަނީ ތެދުވެރިކަމާއެކު. މެނޭޖަރަކަށްވެ ހުރެ ކުޅުންތެރިންނާ ތެދު ބަހުން ވާހަކަ ދެއްކުމަކީ އެންމެ މުހިއްމު ކަންތައް. މިއީ ޒިދާން ގެ ފަރާތުން ވެސް ފެންނަ އެއްގޮތް ކަންތައް. އެއީ އަހަރެން އެދެމީހުން ދެކެ ގަޔާވާ ކަމަކީ ވެސް،" ވަރާން ބުންޏެވެ.\nރަފައެލް ވަރާން އަދި ރިއަލް މެޑްރިޑްގެ ކުރީގެ މެނޭޖަރު ޒައިނައްދީން ޒިދާން\nފްރާންސްގެ ގައުމީ ޓީމަށް ކުޅެމުން އަންނަ ވަރާން ބުނީ ބައެއްފަހަރު ކޯޗުން ކަންކަން ރަނގަޅު ކުރަން ބުނުމަކީ ބައެއް މީހުންނަށް ހީވާ ގޮތުގައި ނެގެޓިވް ކަމެއް ކަމަށާއި ހަގީގަތުގައި އެއީ ލިބޭ ކުރިއެރުމެއް ކަމަށާއި އިތުރު ބާރެއް ކަމަށެވެ.\nވަރާން ވަނީ އޭނާ ރެއާލް މެޑްރިޑަށް ކުޅުނު އިރު ލަލީގާގެ ތަށި ތިން ފަހަރަށް އުފުލާ ދުނިޔޭގެ އެންމެ ބޮޑު ލީގު ކަމަށްވާ ޗެމްޕިއަންސް ލީގުގެ ތަށި ހަތަރު ފަހަރަށް އުފުލާލައިފައެވެ.\nމީގެ 10 އަހަރު ކުރިން ވަރާން، ފްރާންސްގެ ލެންސް ދޫކޮށް ރެއާލަށް ބަދަލުވިއިރު، އޭރު ޔުނައިޓެޑްގެ ކޯޗަކަށް ހުރި އަލެކްސް ފާގަސަން ވެސް ވަނީ ވަރާންގެ ސޮއިހޯދަން މަސައްކަތް ކޮށްފައެވެ. އެކަމަކު، އެ ފަހަރު ވަރާން ބަދަލުވީ ހޯސޭ މޮރީނިއޯގެ އެދުމަށް ރެއާލަށެވެ. ރެއާލުން އެ ފަހަރު ވަރާން ގަތީ 14 މިލިއަން ޑޮލަރުގެ ފީ އެއް ދައްކައިފައެވެ.


Kureege bathalaa Urmila anehkaaves filmee massaikatha - AO News\nކުރީގެ ބަތަލާ އުރުމިލާ އަލުން ފިލްމީ މަސައްކަތަށް\nބޮލީވުޑްގެ ކުރީގެ ބަތަލާ އުރުމިލާ މާތޯޑްކަރު ގިނަ ބައެއްގެ މެދުގައި މަގުބޫލުވެގެން ދިޔައީ 1995 ވަނަ އަހަރު ކުޅުނު ފިލްމު ‘ރަންގީލާ’ އިންނެވެ.\nބޮލީވުޑުގެ ފިލްމުތަކުން މޮޅު ހުނަރެއް ދައްކާފައިވާ އުރުމިލާ ފިލްމީ މަސައްކަތްތައް ހުއްޓާލުމަށް ފަހު 2019 ވަނަ އަހަރު ސިޔާސީ ދާއިރާއާއި ގުޅުން ވެގެން ދިޔައީ އޭނާގެ ސަޕޯޓަރުންނަށް ލިބުނު ބޮޑު ހިތާމައެކެވެ. އެހެންނަމަވެސް އިންޑިއާގެ ނޭޝަނަލް ކޮންގްރެސް ޕާޓީ އާއި ގުޅުނު އުރުމިލާ ވަނީ ހަމަ އެ އަހަރު އެ ޕާޓީ އިން ވަކިވެފައެވެ. އުމުރުން 47 އަހަރުގެ އުރުމިލާ އެ ޕާޓީން ވަކިވުމަށް ފަހު މިހާރު ފެންނަމުންދަނީ ޝިވް ސޭނާ ޕާޓީގައެވެ.\nގިނަ ދުވަސްތަކެއް ވަންދެން އުރުމިލާގެ އެއްވެސް ހަބަރެއް ނުވެ ހުރުމަށްފަހު 2020 ވަނަ އަހަރު އޭނާ ވަނީ ވެބް ސީރީޒްއެއް އުފައްދަން ނިންމާފައެވެ. އެހެންނަމަވެސް ކޮވިޑް19ގެ ސަބަބުން އެ ސީރީޒީގެ މަސައްކަތް ހުއްޓިފައިވާއިރު، އުރުމިލާ މިވަނީ އަދިވެސް އޭނާ ބޮލީވުޑްގެ ފިލްމަކުން ފެނިދާނެކަމުގެ އުފާވެރި ހަބަރު ސަޕޯޓަރުންނަށް ދީފައެވެ.\n1990 ގެ އަހަރުތަކުގައި ބޮލީވުޑްގައި ރަނިކަން ކުރި އުރުމިލާގެ ނެށުންތަކަކީ ގިނަ ބަޔަކު އަދިވެސް ތައުރީފުކުރަމުން މޮޅު ނެށުންތަކެކެވެ. އުރުމިލާގެ އެންމެ ފާހަގަކޮށްލެވޭ ފިލްމުތަކުގެ ތެރޭގައި، “ރަންގީލާ” ގެ އިތުރުން “ބޫތު”، “އެކް ހަސީނާ ތީ”، އަދި “ޕިޔާރް ތޫނޭ ކިޔާ ކިޔާ” ފަދަ ފިލްމުތައް ހިމެނެ އެވެ. 2016 ވަނަ އަހަރު އުރުމިލާ ވަނީ މޮޑެލް އަދި އެކްޓަރު މޮހްސިން އަޚްތަރު މުނީރްއާ ކައިވެނި ކޮށްފަ އެވެ.\nކަރީނާ ކަޕޫރު ދެވަނަ ދަރިފުޅު ވިހައިފި\nފިލްމު ‘ޖުގްޖުގްޖިއޯ: ވަރުން އާއި ނީތޫ ކޮވިޑަށް ޕޮޒިޓިވްވެ ފިލްމުގެ ޝޫޓިން މެދުކަނޑާލައިފި


Airbus corruption massalaiga Sri Lanka Airlines ge verin parliament ah!\nސްރީލަންކަން އެއާލައިންސްގެ ފްލައިޓެއް-- ފޮޓޯ: ޑެއިލީ މިރާ\nއެއާބަސް ކޮރަޕްޝަން މައްސަލާގައި ސްރީލަންކަން އެއާލައިންސްގެ ވެރިން ޕާލިމެންޓަށް!\n10 ފެބްރުއަރީ 2020 - 17:36:59\nފްލައިޓް އުފައްދާ ކުންފުނި، އެއާބަސް އާއެކު ކޮރަޕްޝަނުގެ އަމަލެއް ހިންގި ކަމުގެ ތުހުމަތުގައި ސްރީލަންކަން އެއާލައިންސްގެ ވެރިން ލަންކާގެ ގާނޫނު ހަދާ މަޖިލިހަށް ހާޒިރުކުރަން ނިންމައިފި އެވެ.\nމަޖިލިހުގެ ކޮމިޓީ އޮން ޕަބްލިކް އެންޓަޕްރައިޒްގެ ޗެއާމަން އެމްޕީސުނިލް ހަންޑުންނެޓި ވިދާޅުވީ ފެބްރުއަރީ 19 ގައި ސްރީލަންކަން އެއާލައިންސްގެ ވެރިން އެ ކޮމިޓީއަށް ހާޒިރުކުރާނެ ކަމަށެވެ.\nއެ އެއާލައިނުގެ ކުރީގެ ސީއީއޯ ކަޕިލާ ޗަންދްރަސޭނާ އަދި އޭނާގެ އަންހެނުން ޕްރިޔަންކާ ވިޖެނަޔަކެ މިހާރު ތިބީ ހައްޔަރުކޮށްފަ އެވެ. އެމީހުންނަށް ތުހުމަތު ކުރެވުނީ އެއާބަސް ކުންފުނިން ދިން ދެ މިލިއަން ޑޮލަރުގެ ރިޝްވަތު ނެގި ކަމަށެވެ.\nއޭގެ އިތުރުން 2013 ވަނަ އަހަރު 14 އެއާބަސް ބޯޓު ގަތުމުގައި މަނީ ލޯންޑާ ކުރި ކަމަށް ވެސް ތުހުމަތު ކުރެވެ އެވެ. މީގެ އިތުރުން ވެސް ސްރީލަންކަން އެއާލައިންސްއާ ގުޅޭ މައްސަލަތަކެއް ބަލަމުންދާ ކަމަށް ލަންކާ މަޖިލިހުން ބުނެ އެވެ.\nމިކަން ފެންމަތިވެފައި މިވަނީ އެއާބަސް ކުންފުނީގެ ކޮރަޕްޝަނުގެ ބޮޑެތި މައްސަލަތަކެއް ނިކުމެފައިވާ ދަނޑިވަޅެއްގަ އެވެ. އެގޮތުން ޔޫރަޕާއި އެމެރިކާއިން ބަލަމުން ދިޔަ މައްސަލަތައް ކޯޓުން ބޭރުން ނިންމަން އެ ކުންފުނިން ވަނީ ގިނަ ފައިސާތަކެއް ހޭދަކޮށްފަ އެވެ.\nއޭގެ އިތުރުން އޭޝިއާގެ އެންމެ ބޮޑު ބަޖެޓު އެއާލައިން، އެއާ އޭޝިއާ އާއި އެއާބަސްއާ ގުޅޭ ކޮރަޕްޝަންގެ މައްސަލައެއް ވެސް މިހާރު ދަނީ ތަހުގީގު ކުރަމުންނެވެ.\nއެ މައްސަލައާ ގުޅިގެން އެއާ އޭޝިއާގެ ވެރިޔާ ވަނީ މަގާމުން އިސްތިއުފާ ދެއްވާފަ އެވެ. އަދި ތަހުގީގަށް އެއްބާރުލުން ދޭނެ ކަމަށް އެ އެއާލައިނުން ބުނެ އެވެ.


مادة التوحيد ٥ ( ف2، د2– މުޙައްމަދުގެފާނީ ﷲ ގެ ރަސޫލާކަމަށް ހެކިވުން ) – DhiSalafiyyah\nހަމަކަށަވަރުން މުޙައްމަދު ޞައްލަﷲ ޢަލައިހިވަސައްލަމައީ ﷲގެ ރަސޫލާކަމުގައި ހެކިވުމުގެ ދަލީލަކީ ﷲ ތަޢާލާގެ އަންނަނިވި ވަޙީބަސްފުޅެވެ.\n﴿لَقَدْ جَاءَكُمْ رَسُولٌ مِّنْ أَنفُسِكُمْ عَزِيزٌ عَلَيْهِ مَا عَنِتُّمْ حَرِيصٌ عَلَيْكُم بِالْمُؤْمِنِينَ رَءُوفٌ رَّحِيمٌ ﴾()\nމާނައީ: “ހަމަ ތިޔަބައިމީހުންގެ ތެރެއިންވާ ރަސޫލަކު، ތިޔަބައިމީހުންގެ ގާތަށް ވަޑައިގެންފިކަން ކަށަވަރެވެ. ތިޔަބައިމީހުންނަށް އުނދަގޫވެ ދަތިވެއްޖެ ކޮންމެ ކަމެއް، އެކަލޭގެފާނަށް ބޮޑުކަމަކަށް ވެއެވެ. އެކަލޭގެފާނީ (ތިޔަބައިމީހުންނަށް ތެދުމަގު ލިބުމުގެ މައްޗަށް) ދަހިވެތިވެވަޑައިގެންވާ ބޭކަލެކެވެ. މުއުމިނުންނަށް ނުހަނު އޯގާވެރި، ރަޙުމުހުރި ބޭކަލެކެވެ.”\n* މުޙައްމަދު ޞައްލަﷲ ޢަލައިހި ވަސައްލަމައަކީ ﷲ ގެ ރަސޫލާކަމަށް ހެކިވުމުގައި އަންނަނިވި ކަންތައްތައް ހިމެނެއެވެ.\n– ﷲ ތަޢާލާ، އެކަލޭގެފާނު ފޮނުއްވީ އެންމެހާ މީސްތަކުންގެ ގާތަށް ޙައްޤުދީނާއިގެންކަމަށް އީމާންވުން.\n– އެކަލޭގެފާނުގެ ޝަރީޢަތަށް ފުރިހަމައަށް ތަބާވުން.\n– ދީނަށް އުނިއިތުރު ގެނެސް، ބިދުޢަތައް ހެދުމުން ދުރުހެލިވުން.\nމުޙައްމަދު ޞައްލަﷲ ޢަލައިހި ވަސައްލަމައަކީ ﷲ ގެ ރަސޫލާކަމަށް ހެކިވުމުގައި ހިމެނެނީ ކޮން ކަންތައްތަކެއް ހެއްޔެވެ؟\nފޮނުއްވީ – މީސްތަކުންގެ – ތެދުކުރުމެވެ – ﷲ – ނަބީބޭކަލުންނާއި\nމުޙައްމަދު ޞައްލަﷲ ޢަލައިހި ވަސައްލަމައަކީ ﷲ ގެ ރަސޫލާކަމަށް ހެކިވުމުގައި ހިމެނިގެންވާ ކަންތައްތަކުގެ ތެރޭގައި: ﷲ ތަޢާލާ، އެކަލޭގެފާނު _____________ އެންމެހާ _____________ ގާތަށް ޙައްޤުދީނާއިގެންކަމަށް އީމާންވުން ހިމެނެއެވެ. އަދި މިއީމާންކަމުން ލާޒިމުވަނީ އެކަލޭގެފާނު ގެނެސްދެއްވި އެންމެހާ ޚަބަރެއް ___________________ . އެއީ ________ ތަޢާލާއާއި މަލާއިކަތުންނާއި _________________ އާޚިރަތްދުވަހާ ބެހޭގޮތުން އަދި މީނޫނަސް އެކަލޭގެފާނު ގެނެސްދެއްވި ޚަބަރުތަކެވެ.\n() [التوبة: ١٢٨]


SunOnline: Ronaldo aai Pogba ah WHO ge shukuru\nއަހުމަދު ޖައިޝަން 15 Mar 2020, 10:13\nކްރިސްޓިއާނޯ ރޮނާލްޑޯ އާއި ޕޯލް ޕޮގްބާ އެކީގައި ބައްދަލުކުރި މެޗެއްގެ ތެރެއިން --- ފޮޓޯ : ބްލީޗާ ރިޕޯޓް\nކޮވިޑް-19 އާ ގުޅިގެން އާންމުން ހޭލުންތެރިކޮށް މައުލޫމާތު ދިނުމަށް މަސައްކަތްކުރުމާ ގުޅިގެން މަޝްހޫރު ފުޓުބޯޅަ ކުޅުންތެރިން ކަމަށްވާ ކްރިސްޓިއާނޯ ރޮނާލްޑޯ އާއި ޕޯލް ޕޮގްބާ އަށް ވޯލްޑް ހެލްތު އޯގަނައިޒޭޝަން (ޑަބްލިއުއެޗްއޯ) ޑިރެކްޓާ ޖެނެރަލް ޓެޑްރޯސް އަދަނަމް، ޝުކުރު އަދާކުރައްވައިފި އެވެ.\nއަދަނަމް ވަނީ ދާދި ފަހުން، ރޮނާލްޑޯ އާއި ޕޮގްބާގެ އިތުރުން ކުޅިވަރުގެ އެކި ދާއިރާތަކުގައި ހަރަކާތްތެރިވާ ފަރާތްތަކުންނާ ބައްދަލުކުރައްވާފަ އެވެ. އަދި ކޮވިޑް-19 ވައިރަސް ފެތުރުން ކޮންޓްރޯލުކުރުމަށް އާންމުން ހޭލުންތެރިކުރުމުގެ ގޮތުން މަސައްކަތްތައް ކުރުމަށް އަދަނަމް ވަނީ ގޮވާލާއްވާފަ އެވެ.\nރޮނާލްޑޯ އޭނާގެ ޓްވިޓާ މެދުވެރިކޮށް ޕޯސްޓްކޮށްފައިވާ ވީޑިއޯއެއްގައި ކޮވިޑް-19 އާ ގުޅޭ ގޮތުން ރައްކާތެރިވުމަށް ގޮވާލާފައިވެ އެވެ. އަދި ޑަބްލިއެޗްއޯގެ އެންގުންތަކަށް ކަނުލާ ފަރުވާ ދިނުމަށް ވެސް ރޮނާލްޑޯ ވަނީ ގޮވާލާފަ އެވެ.\nޕޮގްބާ އިންސްޓަގްރާމް މެދުވެރިކޮށް އޭނާގެ ފޮލޮވާސް އަށް ފޮނުވި ވީޑިއޯ މެސެޖެއްގައި ވަނީ ވައިރަސްގެ ދުވަސްވަރުގައި ކިނބިހި އަޅާއިރު އުޅަނބޮށީން އަނގަ ފޮރުވުމަށެވެ. އަދި "ޑެބްކޮށްގެން ކޮރޯނާއަށް ރައްކާތެރި" ވުމަށް ޕޮގްބާ ގޮވާލި އެވެ. އޭގެ އިތުރުން ރޯގާ ޖެހުމުން ކަންތައް ކުރާނެގޮތް ބުނެދީ ޑަބްލިއުއެޗްއޯއަށް ޕޮގްބާ ވަނީ ހަވާލާ ދީފަ އެވެ.\nއެކަމާ ގުޅިގެން އަދަނަމް ވިދާޅުވީ ކޮވިޑް-19 ވައިރަސް އިން ސަލާމަތްވެވޭނެ ކަމަށެވެ. އަދި އެކަން ކުރެވޭނީ ހުރިހާ އެންމެންގެ އެހީތެރިކަމާއެކުގައި ކަމަށް ވެސް އޭނާ ވިދާޅުވި އެވެ.\n"ބަލިވުމަކީ އައު ކުޅުންތެރިން ގެންނަން ޖެހޭ ސަބަބެއް ނޫން"